
Mediumul Gina Lake s-a înregistrat lecturând câteva capitole ale acestei cărţi, 
pe care le-am tradus în limba română. Puteţi asculta şi citi simultan subtitrarea 
pe YouTube cu toate capitolele cărţii “Isus vorbeşte: despre îndrăgostirea de 


AL 


viata”, in playlist-ul: 
https://www.youtube.com/playlist?list=PLOOJJ4OAZhUs-Ls8vKs_XJxvcNg2HwdtL 

Prefata 


Această carte, încredinţată mie de Isus, are un scop uşor diferit de 
celelalte cărţi pe care mi le-a dictat. Spre deosebire de celelalte, aceasta a 
fost realizată vorbind la un reportofon şi apoi transcriind acele cuvinte. 
În consecinţă, se citeşte putin diferit fata de cărţile care au fost concepute 
ca lucrări scrise. Este disponibilă şi versiunea audio a acestei cărţi, unde 
este înregistrată vocea mea chiar în momentul când primeam aceste 
cuvinte. Cartea tipărită a fost editată pentru mai multă claritate, dar 
tonul cărţii audio a fost păstrat. 

Spera ca audiobook-ul şi prezenta carte ce-l însoţeşte să vă ofere 
experienţa unei relaţii directe cu fiinţa inteleapta şi blândă pe care o ştim 
sub numele de Isus Cristos, care vă vorbeşte ca şi cum ar fi prezent lângă 
voi. Cand îi transmit cuvintele lui Isus, simt o iubire necondiționată din 
partea unei fiinţe înțelepte si sper că aşa veţi simţi şi voi când veţi citi sau 
asculta aceste cuvinte. 

Aceste cuvinte, fie că sunt rostite sau scrise, transmit conştiinţa 
cristică şi se adresează minţii inconştiente într-un mod care o poate 
vindeca şi reprograma. Fie ca să simtiti pacea şi iubirea despre care 
vorbesc aceste cuvinte şi fie ca ele să vă ajute să vă îndrăgostiţi de viaţă! 
Iar acum, este timpul să vorbească Isus. 

Gina Lake, ianuarie, 2017 

Introducere 


«Eu sunt cel pe care îl cunoaşteţi sub numele de Isus Cristos. Vă 
vorbesc acum prin intermediul acestui medium ca să luaţi la cunoştinţă 
despre mine şi să îmi simtiti mai deplin prezenţa în viata voastră. Vreau 
să ştiţi că exist aici, într-o altă dimensiune, că sunt veşnic prezent şi 
continui să slujesc tot ceea ce este bun, şi că şi voi — ca şi mine — sunteţi 
eterni şi veţi continua sa existati şi după ce veţi părăsi acest corp efemer. 

Sunteţi mult mai mult decât vă dati seama. Eu am fost doar un 
exemplu a ceea ce sunteţi capabili ca fiinţe umane. Dar, în esenţă, voi, ca 
şi mine, sunteţi mult mai mult decât nişte oameni. Sunteţi fiinţe eterne. 
Adresându-mă vouă în acest fel, intenţia mea este de a vă ajuta să vă 
realizaţi adevărata natură şi să trăiţi ca cea mai bună fiinţă umană ce 
puteţi fi. Dificultăţile sunt mari când trăiţi într-un corp omenesc, dar le 
puteţi depăşi şi puteţi deveni fiinţa iubitoare şi puternică care sunteţi 
meniti a fi. 

Practicand doar cateva lucruri, puteti sa va aliniati cu propria 
divinitate, cu bunătatea din voi. În această carte, am expus câteva dintre 
ele. Aceste simple practici şi înțelegeri vă vor ajuta să fiţi fericiţi, mai 
iubitori şi mai impacati. 

Semnele că aţi ajuns Acasă sunt fericirea, iubirea şi pacea. Sunteţi 
meniti să fiţi fericiţi, iubitori şi senini. Permiteti-mi să fiu ghidul vostru 
spre Acasă. Este o profundă onoare să vă pot sluji în acest fel, căci în 
acest fel slujesc Întregul şi îi dau slavă Tatălui, cel care a creat tot ce 
există. Iar acum, vă voi prezenta o cunoaştere foarte importantă, despre 
Graţie...» 

Capitolul 1 — GRAŢIA 
a) Mâna Providentei 


«Gratia (sau Providenta sau Harul) este mana lui Dumnezeu. Da, 
exista o mana a lui Dumnezeu in viata. Primul obstacol in recunoasterea 
Gratiei este să admitem că există o mână a lui Dumnezeu acţionând în 
viata. Dar Graţia există. Există atât de mult Har în viata, încât pătrunde 
peste tot. Nu există nicio creatură care să nu fie animată de Graţie. Nu 
există niciun eveniment care să nu aibă în spate Graţia. Chiar si 
evenimentele “conduse de ego”, tot Graţia le permite. Aşadar, pe de-o 
parte, Gratia este cea care determină întâmplările şi, pe de altă parte, tot 
Gratia permite ca lucrurile să se întâmple conform liberului-arbitru al 
fiecăruia. Acest liber-arbitru este, în esenţă, voinţa ego-ului, a sinelui fals, 
deoarece altă voinţă în afara ei nu mai există, decât voinţa Tatălui. Orice 
altceva este voinţa Tatălui. Orice altceva este Graţia. Aşadar, am putea 
spune că Graţia este voinţa Tatălui, dar este mai mult decât voinţă sau 
intenţie; este însăşi mişcarea lui Dumnezeu în viaţă. Spun “mâna” lui 
Dumnezeu, pentru că mâinile se mişcă, nu-i aşa? Mâinile influenţează 
viaţa. Mâinile manipulează viaţa. Ele împing, trag, modelează şi creează. 
La fel se întâmplă şi cu mâna lui Dumnezeu, cu Gratia: Ea modelează, 
manipulează şi, desigur, permite. Aşadar, ea fie acţionează direct, fie stă 
deoparte şi permite sinelui fals, condus de ego, să acţioneze şi să aibă 
propriile experienţe, să ia decizii şi să experimenteze rezultatele acestor 
alegeri. 

Există mereu acest dans între voinţa Tatălui, sau Gratia ori Harul, şi 
voinţa ego-ului, sau sinele fals, ce anume alege acesta din urmă să facă, 
să creeze şi cum îşi foloseşte energia. Asta face viaţa interesantă. Există 
atât un sine fals care trăieşte pe baza programării sale — incluzând aici 
ego-ul, care şi el este o programare — cât şi Viaţa însăşi, care îşi mişcă 
creaturile. Acest lucru face viaţa mai interesantă, nu-i aşa? 

Mâna lui Dumnezeu face viaţa să se mişte şi este mult mai interesant 
ca mâna lui Dumnezeu să se mişte într-o lume în care există liberul- 
arbitru, libera alegere, unde există un du-te-vino, am putea spune, unde 
mai există şi altceva care poate alege. Şi totuşi, în cele din urmă, mâna lui 

Dumnezeu este cea care modelează viaţa. În final, mâna lui Dumnezeu 
aranjează lucrurile. 

Tu, ca sine fals sau ego, poţi să realizezi numai ceea ce această mână 
a lui Dumnezeu îţi permite să realizezi. Dacă nu ar fi fost aşa, nu ai fi 
putut realiza nimic. De fapt, de multe ori când nu reuşeşti să realizezi 
ceea ce ţi-ai dori, cauza este, pur şi simplu, că nu ti se permite, nu pentru 
că nu ai munci suficient de mult sau nu ai avea gândurile potrivite sau nu 
ţi-ai dori in mod adecvat. Pur şi simplu, nu ti se permite să ai oricând 
ceea ce iti doreşti. 

Ce anume nu iti permite să ai ceea ce iti doreşti? Este Gratia. Cu greu 
ti-ar trece prin minte ca Gratia ar fi ceva care să-ţi stea în cale. Te 
gândeşti la Graţie ca la o forță pozitivă, ca la o mână de ajutor. Dar, 
uneori, Gratia te opreşte. Iti pune stop. Ridică mâna şi iti spune: “Nu! 
opreşte-te. Nu poţi să mergi pe drumul ăsta. Nu poţi avea asta”. Deci 
chiar şi asta-i tot Graţia. Chiar şi asta-i extraordinar de frumoasa şi 
iubitoarea mână a lui Dumnezeu, făcând pentru tine lucrul cel mai 
înțelept şi mai iubitor cu putinţă. 

Aşa că orice se întâmplă in viata este mâna Providentei. Fie este 
mana Providentei care te sprijină, oferindu-ti oportunităţi, idei, 
inspiraţie si alti oameni care te ajută, fie este mâna care te opreşte să 
mergi într-o direcţie care nu ţi-ar sprijini creşterea ta generală sau n-ar fi 
în beneficiul Întregului — pentru că Graţia, această mână a lui Dumnezeu, 
acţionează în favoarea Întregului, din care tu eşti o parte. 

Eşti o rotita în mecanismul cosmosului, iar rotitele trebuie să 
acţioneze într-un anumit fel pentru ca universul să funcţioneze corect. 
Această mână a lui Dumnezeu este unsoarea care unge roţile şi, de 
asemenea, se asigură că roţile rămân pe axa lor, astfel ca să îşi facă 
treaba, să joace rolul potrivit şi să-şi păstreze locul adecvat în univers. 

Aşadar, poţi înţelege ca eşti foarte important. La fel cum o rotita 
stricată poate bloca toată maşinăria, paşii tai gresiti sau nerespectarea 
planului de acţiune pot împiedica Întregul să funcţioneze aşa cum trebuie 
şi să evolueze în direcţia în care trebuie. Prin urmare, uneori, este 
necesar ca Gratia să oprească oamenii să se îndrepte într-o anumită 
direcţie sau să facă anumite alegeri sau să împiedice ca aceste alegeri să 
dea rezultate. Această sarcină a Graţiei este foarte mare — o sarcină foarte 
mare, într-adevăr! Din culise, acţionează o Inteligență de neimaginat, 

mâna lui Dumnezeu, acest Dumnezeu care este de o inteligenţă 
inimaginabilă. 

Şi este şi binevoitoare. Gratia este binevoitoare. Chiar şi atunci când 
nu pare să fie, este foarte binevoitoare. Este absolut binevoitoare. Este 
neîncetat binevoitoare. Nu poate fi decât binevoitoare. Asta-i o veste 
foarte bună! Universul, creaţia, cosmosul, întreaga creaţie, din care tu 
eşti o parte eternă, este binevoitoare — absolut şi total binevoitoare. Orice 
pare altfel nu poate să modeleze viaţa, nu are o putere reală. Doar i se 
îngăduie să acţioneze pentru moment. 

Orice aşa-zis “rău” este permis de Graţie, pentru că face parte din 
procesul de evoluţie a celor implicaţi în acest rău. Ei evoluează aşa cum 
au nevoie pentru a fi rotita potrivită în acest mecanism cosmic. Întâi are 
loc o învăţare, o reglare şi o experimentare, până ca oamenii să-şi 
descopere scopul şi să descopere Gratia şi că doresc să se alinieze cu 
Graţia. Înainte de asta, liberul lor arbitru îi duce în tot felul de direcţii, 
lucru îngăduit pentru moment — nu pentru totdeauna. 

Creatura are o tendinţă naturală de a învăţa să se acordeze cu Gratia, 
cu iubirea, cu bunăvoința ce stă la baza vieţii. Toată lumea învaţă în cele 
din urmă s-o facă, ceea ce, de asemenea, este tot opera Graţiei. Creatura 
are, înnăscută în ea, funcţia de învăţare cum să acţioneze numai cu 
iubire. Cu toţii învăţaţi, până la urmă, să functionati din iubire. Acesta 
este un mare Har. Harul te învaţă să iubeşti şi, uneori, te învaţă prin 
durere: durere pe care tu ai creat-o prin alegeri care ti-au provocat 
durere, suferinţă pe care tu ai creat-o, crezând idei greşite şi mergând în 
direcţii care te-au rănit pe tine sau pe alţii. 

Harul iti permite să faci aceste greşeli, astfel încât să nu le mai faci 
niciodată. Ce frumos, nu-i aşa? Este de ajuns să faci aceste greşeli doar de 
câteva ori, iar apoi ai terminat cu ele pentru totdeauna. Sinele tău etern 
îşi va aminti mereu să acţioneze cu iubire. Nu va mai uita niciodată acest 
lucru, odată ce l-a învăţat. 

Asa că sunteţi cu toţii foarte, foarte binecuvantati de această mână a 
lui Dumnezeu, foarte binecuvantati de Graţie. Gratia are grijă de fiecare 
dintre voi într-un mod perfect. Vă stă alături în mod perfect şi vă oferă 
tot ce aveţi nevoie pentru a evolua până la următorul pas, şi apoi la 
următorul, şi la următorul. Harul nu vă părăseşte niciodată. Nu oboseşte 
niciodată. Este întotdeauna răbdător, întotdeauna iubitor, întotdeauna 

plin de compasiune. În acest fel, vă învaţă să fiţi iubitori, să fiţi răbdători, 
să fiţi plini de compasiune. 

Odată ce descoperiţi că în spatele vieţii se află Harul, totul se 
schimbă. Puteţi evolua mult mai rapid, mult mai fericiţi şi, de asemenea, 
mult mai în siguranță, deoarece singurul motiv pentru care simtiti 
nesiguranța vieţii este viziunea egoistă, convingerea că viata nu are grijă 
de voi sau că nu va avea grijă de voi aşa cum trebuie. Asta-i o minciună. 
Este o percepţie greşită, o neînțelegere, o incapacitate de a vedea mâna 
lui Dumnezeu în viata. Odată ce recunosti acea mână, iti dai seama că ai 
fost întotdeauna în siguranță, că ai fost mereu îngrijit si că, de 
nenumărate ori, viaţa te-a ridicat de la pământ, te-a şters de praf şi te-a 
aşezat pe drumul tău. 

Poate că nu ţi-a plăcut să cazi. S-ar putea să nu-ţi placă nici direcţia 
în care eşti trimis, dar este o eroare să vezi lucrurile aşa, să consideri 
căderea ca pe o problemă sau ca pe ceva ce nu ar fi trebuit să se întâmple, 
ori să consideri schimbarea sau noua direcţie ca pe ceva nedorit. Aceasta 
este problema ta internă, de atitudine. Nu este o problemă reală. 

Viaţa are întotdeauna un mod înţelept de a-ţi da lecţii şi a te ridica 
de jos şi a-ţi oferi o nouă viata în locul celei vechi. Viaţa este incredibil de 
inteleapta şi plină de compasiune. Ştie exact ce ai nevoie si iti dă exact 
ceea ce ai nevoie. S-ar putea să-ţi dea o lecţie care să nu-ţi placă. S-ar 
putea să te pună într-o dificultate, care, de asemenea, să nu-ţi placă. S-ar 
putea să-ţi ofere un cadou, care, fără îndoială, iti va plăcea, sau poate că 
nici ăsta nu-ţi va plăcea. Dar faptul că iti place sau nu ceea ce iti oferă 
viata este, într-un fel, problema ta, propria ta creaţie. Dacă ai fi avut o 
atitudine diferită, nu ai fi resimţit ca pe o problemă nici dificultatea, nici 
schimbarea, nici provocarea şi, cu siguranţă, nici cadoul. 

Sinele egotic simte că o mare parte din viaţă este indezirabilă şi 
problematică. La fiecare pas, la fiecare cotitură, vede dificultăţi. Ego-ul se 
ceartă cu viaţa. Nu-i place de ea. Alege să perceapă viaţa, aşa cum se 
desfăşoară ea natural, ca fiind problematică, de nedorit, ca ceva ce nu-i 
place sau nu-şi doreşte. Ei bine, tocmai aceasta este problema ego-ului. 
El îşi creează singur problema de a nu-i plăcea viata. 

Viaţa nu este antipatică. În esenţa ei, viaţa este perfectă, iubitoare şi 
inteleapta. Iar tu te afli aici pentru a descoperi asta. Eşti aici pentru a 
descoperi perfecțiunea vieţii pe care o trăieşti şi a vieţii care li s-a dat 

tuturor. Este greu pentru ego-ul tau să vadă perfecțiunea, dar trebuie sa 
înveţi să o vezi. Aceasta este lucrarea ce trebuie făcută aici, în acest plan 
de existenţă. Asta trebuie să înveţi — să vezi perfecțiunea, să vezi că viaţa 
este bună, să vezi că Graţia pătrunde pretutindeni şi totul. 

Nu există niciun clipă, nicio secundă care să nu fie impregnată de 
Har, grijă, protecţie şi iubire din partea acestei Inteligente binevoitoare 
care ghidează totul. Harul este peste tot. Harul este etern. Harul a fost 
pretutindeni, va fi pretutindeni şi nu poate să lipsească din orice moment 
al vieţii, pentru că natura vieţii este însăşi bunătatea. Aşadar, orice ar 
face această forţă a vieţii cu creatura sa — care este tot ea — în fond, este 
bun, fie că se recunoaşte asta sau nu. 

Singurul care nu recunoaşte bunătatea vieţii este ego-ul, 
programarea, percepțiile greşite ale falsului sine. Odată ce treci dincolo 
de percepțiile greşite, atunci începi să iubeşti viata, începi să o accepti, 
începi să creşti cu ea, să te aliniezi cu ea, să curgi cu ea. Atunci poţi fi în 
flux, poţi iubi viata şi te poţi bucura de ea aşa cum este, nesimtind nevoia 
să schimbi ceva, să muti ceva, nimic nu-ţi pare greşit — totul este exact 
aşa cum trebuie să fie. 

Atunci când spun că viaţa este perfectă aşa cum este, nu înseamnă că 
viata este predeterminata, căci această perfecţiune se poate desfăşura în 
multe feluri, iar Inteligența din spatele vieţii nu ştie neapărat în detaliu 
cum se va desfăşura viaţa în acest plan de existenţă, ca şi în alte planuri, 
de altfel. 

Viaţa curge liber şi există multiple posibilităţi — infinite posibilităţi — 
de desfăşurare pentru orice, în funcţie de ceea ce aleg indivizii şi de 
alegerile permise sau interzise. Acţiunea acestei mâini a Providentei în 
coordonare cu liberul-arbitru creează multe, multe posibilităţi, care sunt 
mereu schimbătoare şi imprevizibile. Prin urmare, există multe, multe 
multiversuri, multe universuri alternative posibile, în care este dusă la 
îndeplinire, de fapt, fiecare alegere posibilă şi fiecare imaginaţie posibilă. 
Aceasta este o mare plăcere a Inteligentei. 

La baza fiecărui univers posibil, a fiecărei dimensiuni posibile, există 
iubire şi există bunăvoință. Nu există vreun univers care să nu aibă la 
pază bunăvoința. S-ar putea ca vreun univers să pară că nu o are, pentru 
că este atât de imbibat de negativitate egotică, dar este doar o fază 
temporară, deoarece chiar şi acel univers evoluează spre o mai mare 

bunătate, o mai mare pace şi o mai mare iubire. Nu există ceva precum 
Iadul. Dar există zone temporare care sunt infernale. Indivizii din acele 
locuri învaţă iubirea, la fel ca şi voi. Nu fac altceva. Doar că le e mai rău. 

Aşa că, dragii mei, se are grijă de voi, sunteţi mereu iubiţi şi sunteţi 
mereu calauziti. Vieţile voastre sunt perfect modelate de o Inteligență 
superioară, care ştie exact ce aveţi nevoie pentru a evolua spre 
următoarea etapă. Voi puteţi alege, într-o anumită măsură, cum faceţi 
asta şi ce veţi trăi. Dar, în esenţă, planul mai profund, proiectul, nu e în 
mâinile voastre, ci în mâinile lui Dumnezeu. 

Sunteţi fiii şi fiicele iubite ale acestei mari Inteligente. Sunteţi chiar 
această mare Inteligență ce se manifestă sub forma unor bărbaţi şi femei 
şi copii şi ca fiecare creatură în parte. Dar voi sunteţi foarte speciali, 
pentru că aveţi liber-arbitru. Aveţi un gen de constienta pe care alte 
creaturi nu o au şi aveţi o anumită responsabilitate. Asa că alegeţi cu 
înțelepciune, dragii mei, şi să ştiţi că, în fiecare moment, sunteţi 
încurajați să alegeţi cu înţelepciune şi că vi se oferă răspunsuri care vă 
vor aduce o mai mare împlinire, dacă doar le veţi asculta. Aşa că, vă rog, 
încercaţi să ascultați şi să vă armonizati cu această magnifica mână a 
Providentei care acţionează în fiecare moment al vieţii voastre.» 

b) Harul în viaţă 


«Harul acţionează în viaţa fiecăruia în multe moduri. Poate că cel 
mai obişnuit mod este prin intermediul altor oameni. Alţi oameni te 
ajută, iti dau sfaturi, te inspiră şi iti oferă un model a ceea ce poţi fi sau 
poţi face. Inveti de la ceilalţi, creşti cu ajutorul lor; ei sunt profesorii tăi şi 
ajutoarele tale — iar tu eşti profesorul şi ajutorul lor. 

Acesta este modul în care evoluează Întregul. Aşa se autosustine 
Întregul. Sunteţi cu toţii parte a Întregului, iar fiecare parte ajută 
celelalte parti. Sunteţi cu toţii instrumente ale Graţiei, instrumente ale 
Divinitatii, ochi şi guri ale lui Dumnezeu. Orice faceţi sau spuneţi are 
potenţialul de a fi infuzat de Harul divin. Are potenţialul de a fi însăşi 
Gratia care lucrează prin voi. 

Există, desigur, şi cealaltă posibilitate, şi anume să actionati prin 
propria voinţă, în funcţie de gândurile care vă trec prin cap. Acestea sunt 
gândurile ego-ului, gândurile sinelui condiţionat. Ele încearcă să vă 
ghideze viaţa. Vă spun cum să vă trăiţi viata, cum să vă miscati, cum să 
actionati, ce să spuneţi, când să spuneţi si ce să faceţi. Gândurile care vă 
trec prin minte încearcă să vă convingă cum să vă trăiţi viaţa. 

Aceste gânduri nu sunt mâna lui Dumnezeu, deşi, bineînţeles, nimic 
nu poate fi în afara lui Dumnezeu. Mai degrabă, aceasta este o voinţă 
alternativă, o voinţă care se opune voinţei Tatălui în multe cazuri, dar nu 
întotdeauna. Voința ta personală este adesea în opoziţie cu voinţa 
Tatălui. Şi atunci, suferi, pentru că tu, ca parte a Întregului şi ca 
instrument al Întregului, nu ai cum să fii fericit — nu eşti construit pentru 
a fi fericit — atunci când te opui Întregului, evoluţiei Întregului şi rolului 
tău în cadrul acestuia. 

Am putea numi voinţa Tatălui “fluxul”. Când te opui fluxului (fluxul 
tău individual, care se împleteşte cu fluxul celorlalţi în Întreg şi creează 
întregul flux), atunci suferi. Până la urmă, s-ar putea totuşi să urmezi acel 
flux, fiindcă, de obicei, fluxul îşi va face vrerea cu oamenii, într-un fel sau 
altul. Dar, adesea, nu este plăcut dacă te opui fluxului. 

În schimb, când te aliniezi cu fluxul, este plăcut, este agreabil. Te 
simţi împlinit şi simţi bucuria de a fi în flux. Eşti liniştit, eşti pe pace, iar 
iubirea curge uşor de la tine. Însă când nu esti în flux, te lupti. Este ca şi 
cum te-ai lupta cu curentul unui râu. Este o muncă grea. Suferi, te chinui, 

te zbati. Dar Gratia permite acest lucru. Este loc şi pentru această luptă, 
şi, totuşi, în cele din urmă, Gratia îşi va face vrerea cu tine. Te va face să 
mergi pe calea ei. Într-un fel sau altul, te va convinge. 

Unele dintre cele mai profunde provocări şi dificultăţi apar atunci 
când mâna Providentei încearcă să îi convingă pe oameni să meargă într- 
o altă direcţie fata de direcţia în care merg ei. Mâna Providentei este 
întotdeauna bună, în sensul că direcţia în care vrea să mergi este bună 
pentru tine. Dar nu este întotdeauna uşor să te convingă să-ţi schimbi 
direcţia. Până când vei accepta acea direcţie, s-ar putea să te împotriveşti 
şi să-ţi provoci singur durere. 

Nu prea ştii ce te aşteaptă, aşa că este firesc să lupţi împotriva ei. Nu 
ai încredere în ce urmează. Nu ai încredere in mana Providentei. Si 
totuşi, dacă ai face-o, viaţa ar fi mult mai uşoară. Te-ai relaxa şi ai şti că 
acolo unde te duce Providenta este bine şi just pentru tine şi pentru toţi 
cei implicaţi. 

Din punctul de vedere al Providenţei, ceea ce-i bine pentru tine nu 
poate fi decât bine şi pentru toţi ceilalţi implicaţi. Acest lucru nu prea 
este evident atunci când ceilalţi nu sunt mulţumiţi de alegerea sau 
direcţia în care ai luat-o, dar pe care tu o simţi a fi aliniată cu scopul tău 
superior, iar ei nu sunt de acord. Le poate fi greu să înțeleagă că alegerea 
de a-ţi urma Inima este, de asemenea, un lucru pozitiv şi pentru ei. Este 
alegerea corectă şi pentru ei. S-ar putea să nu li se pară că ar fi alegerea 
corectă pentru ei, dar asta nu înseamnă că nu este. 

Fii conştient că, atunci când faci o alegere în acord cu propria Inimă, 
cu Întregul, ea este întotdeauna în acord şi cu scopul de viaţă al tuturor, 
cu progresul tuturor celorlalţi, indiferent câte dificultăţi implică. Nu pe 
baza dificultății ar trebui să judeci o experienţă. Dacă o experienţă este 
dificilă, asta nu înseamnă că nu ar trebui să se întâmple. Ba ar trebui. Iar 
sarcina ta este de a face acea experienţă mai putin dificilă, schimbandu-ti 
atitudinea în acea situaţie sau prin decizii care să-i micşoreze dificultatea. 

O dificultate este ca atunci când eşti prins într-un vârtej în râul 
vieţii. Te invarti şi te tot invarti şi te zbati şi nu ajungi nicăieri, până când 
nu renunti la ceva: un punct de vedere, o idee greşită, o dorinţă nedemna 
de tine sau orice altceva care te împiedică să mergi cu fluxul. 

Nu există nicio altă dificultate, decât cea pe care ţi-o creezi singur 
prin modul cum percepi situaţia. Provocările există, dar ele au menirea 

de a exista. Există provocări create de tine însuţi şi există provocări 
create de Dumnezeu. 

În ambele cazuri, ai ceva de învăţat. Iar după ce ai învăţat, 
dificultatea dispare. Fie că nu mai simţi situaţia ca pe o dificultate, fie că 
lucrurile se schimbă, iar situaţia nu mai este deloc dificilă. Un lucru sau 
altul se schimbă, fie atitudinea ta se schimbă, fie situaţia însăşi se 
schimbă. 

Cel mai adesea, propria atitudine schimbă situaţia, pe măsură ce 
ajungi să vezi lucrurile altfel şi iei nişte decizii diferite. Prin urmare, 
dificultăţile sunt ca un puzzle pe care să-l rezolvi. Odată descoperit 
adevărul, fie accepti dificultatea, fie situaţia însăşi se schimbă. 

Dificultăţile sunt o Graţie, iar răspunsurile sau soluţiile la aceste 
dificultăţi sunt tot Gratia. Vă aflaţi aici pentru a experimenta Graţia în 
toate formele: Graţia dificultății, Graţia de a găsi soluţia si Gratia de a 
scăpa de dificultate. Aşa este viata, nu-i aşa? Aşa cresteti. Ce ar fi viata 
fără astfel de experienţe provocatoare şi dificile?! Ar fi o plutire domoală 
pe râu. Se pare că viaţa, cel puţin viaţa în această a treia dimensiune şi în 
aceste vremuri, este menită să fie mai mult decât o plutire molcomă pe 
râu şi fără nevoia de a vâsli. 

Vi se cere să vasliti. Trebuie să faceţi alegeri şi trebuie să învăţaţi 
ceva din ele. Nici nu aveţi cum să nu învăţaţi din aceste alegeri. Ar fi 
imposibil să nu învăţaţi ceva din alegerile voastre. Aceasta-i tot Gratia. 
Este o Graţie că puteţi învăţa din alegerile voastre. Este o Graţie că aveţi 
posibilitatea de a alege. Este o Graţie că sunteţi puşi în dileme şi obligaţi 
să luaţi decizii. 

Un alt mod prin care Gratia se manifestă în viaţă — un mod foarte 
evident, un mod foarte intim — este prin inspiraţia interioară, prin 
intuiţie, prin revelații, printr-o senzaţie că aveţi un scop, prin senzaţia de 
forţă şi curaj. Toate minunatele calităţi de fiinţă umană sunt Graţie. Ele 
vă ajută să treceţi cu bine prin viata — dacă le folosiţi. Şi vă aflaţi aici 
tocmai pentru a învăţa să le folosiţi. Provocările au rostul să vă înveţe să 
vă folosiţi de aceste calităţi. Când vă găsiţi în mijlocul lor, dificultăţile vă 
stimulează să vă găsiţi puterea, curajul, răbdarea, dragostea, 
responsabilitatea şi compasiunea. 

Gratia este că aveţi parte de aceste lucruri. Graţia este că sunteţi 
fiinţe puternice şi iubitoare. Puteţi realiza mai mult decât vă daţi seama. 

Sunteţi mai puternici decât vă daţi seama, sunteţi mai curajoşi decât vă 
daţi seama şi sunteţi mai înţelepţi decât vă daţi seama! Nu vă lipseşte în 
interior niciunul dintre aceste calităţi. Vi s-au dat toate instrumentele de 
care aveţi nevoie pentru a naviga pe oceanul vieţii. 

Nu sunteţi lăsaţi niciodată fără ele, dar trebuie să învăţaţi pe parcurs 
că aveţi deja aceste lucruri cu voi. Ele nu stau foarte ascunse de voi, ci 
doar puţin. Le puteţi găsi, dacă le căutaţi, dacă aveţi încredere, dacă luaţi 
aminte şi observați. Ceilalţi oameni din jur sunt modele ale acestor 
calităţi. Ei manifestă puterea, curajul, înţelepciunea şi răbdarea şi, astfel, 
vă învaţă aceste lucruri. 

Viaţa este o înscenare cu scopul ca voi să câştigaţi, iar asta-i Gratia. 
Nu este o înscenare ca să pierdeţi, deşi, uneori, aşa pare. Uneori şi 
pierdeţi, dar numai temporar. Iar atunci provocarea constă în a vedea că 
este doar ceva temporar şi să vă convingeti că victoria este întotdeauna 
posibilă, că întotdeauna poate ieşi ceva bun din orice experienţă. Aceasta 
înseamnă credinţa, nu-i aşa: credinţa în bunătatea vieţii, credinţa în 
Graţie, credinţa că vei fi ajutat de calităţile interioare care ti-au fost date 
— curajul şi tăria, răbdarea şi compasiunea, şi înţelepciunea. 

Înţelepciunea interioară este mâna Providentei care te ghidează in 
această viaţă. Nu eşti niciodată singur. Întotdeauna există o mână 
călăuzitoare. Este o voce care te ghidează, doar că nu-ţi intra în minte 
precum acea voce din capul tău. Este o voce mai subtilă. Nu foloseşte 
cuvinte, ci este o voce a cunoaşterii directe, o voce a vederii clare. Uneori, 
pur şi simplu, ştii lucruri. 

Oare ce anume, dintr-o dată, ştie lucruri? Ce este acest lucru 
misterios din tine care ştie, care are înțelepciune, care se mişcă prin 
viata? Cum se face că supravietuiesti aşa de bine? Cum se face că 
navighezi prin această viaţă, cu atât de multe pericole potenţiale, şi ieşi la 
liman atât de nevătămat? Mâna Providentei te prinde când cazi, 
îndepărtează obstacolele din calea ta, iti arată calea, te conduce, te 
impinge, te ajută, iti aduce ajutoare şi informaţii, inspiraţie şi curaj — tot 
ceea ce ai nevoie pentru a avansa pe calea ta şi pentru a rămâne aliniat cu 
Întregul, cu scopul vieţii tale în acest Întreg. Atunci când te abati de la 
acest scop, Gratia iti dă un mic ghiont sau te blochează sau te opreşte cu 
totul şi te îndreaptă într-o altă direcţie. Trebuie să înveţi să citeşti 
semnele pentru a înţelege cum te ghidează Gratia. Cum te îndrumă? Cum 

te conduce? Te stopează? Îţi eliberează drumul? Te sprijină într-o 
anumită direcţie? Acestea sunt lucrurile pe care trebuie să le observi 
pentru a-ţi descoperi calea. 

Trebuie să fii ca acei buni urmăritori şi să observi semnele. În ce 
direcţie trebuie să mergi? Priveşte, ia aminte şi observă. De unde 
primeşti ajutor? În ce direcţie îţi este uşurat mersul? Ce motivaţie ai? Ce 
te entuziasmează să faci? În ce îţi găseşti bucuria? Toate acestea sunt 
semne că trebuie să mergi în acel sens. 

Mâna Providentei se implică foarte mult, aranjând viata fiecărui om. 
E uşor să crezi că tu detii controlul şi că poţi să-ţi modelezi şi să-ţi creezi 
viata aşa cum iti doreşti. Aceasta ar fi voința, dorinţa şi imaginaţia ego- 
ului. Dar oricine a trăit suficient de mult timp îşi poate da seama că viaţa 
are propria sa agendă. 

Viaţa oricărui om are o anumită direcţie şi un anumit impuls, pe care 
nu-l controlezi tu. Nu ai control asupra influențelor, ajutorului sau 
oportunităţilor pe care le capeti sau nu le capeţi. Multe lucruri nu depind 
de tine, nu se află sub controlul tău şi nu ai niciun cuvânt de spus în 
privinţa lor, oricât de mult ţi-ai dori să ai un cuvânt de spus. 

Vestea foarte bună este că, atunci când nu ai niciun cuvânt de spus 
în viaţă, atunci când nu pari să ai controlul pe care ţi l-ai dori, de fapt, 
acesta este un lucru bun pentru tine. Mâna Providentei preia volanul, 
preia controlul de la tine. Providența deţine controlul şi te duce acolo 
unde îţi doreşti cel mai mult să ajungi, fie că îţi dai seama sau nu. Te duce 
acolo unde se află fericirea şi împlinirea ta cea mai profundă. Poţi avea 
încredere. Poti să iei mâinile de pe volan si să laşi mâna Providentei să 
conducă. Ea ştie unde te indrepti — pe cand tu nu ştii. Doar ego-ul tau 
pretinde că ştie. Are o părere, dar acea părere nu este o îndrumare utilă şi 
nu te va duce acolo. Nu te va duce la fericire şi împlinire. Dar mâna 
Provindentei o va face. 

Voința Tatălui vă duce pe toţi la împlinire şi fericire, dar trebuie să-i 
permiteti s-o facă. Unii oameni doresc foarte mult ca viata să fie într-un 
anumit fel. Mâna Providentei va permite asta pentru o vreme, astfel încât 
să puteţi avea acea experienţă şi să vă daţi seama că fericirea şi 
împlinirea nu se află în acea direcţie. Atunci Graţia vă va lua volanul sau 
i-l veţi preda bucuroşi. 

Aşadar, viaţa îşi va face vrerea cu voi, ceea ce un lucru bun. Vă va 
duce la fericire şi împlinire, o împlinire mai profundă decât cea pe care 
ati putea-o obţine vreodată urmându-vă propriile dorinţe şi idei despre 
cum ar trebui să arate viaţa voastră. Sunteţi pe mâini bune.» 

c) Vocea Gratiei 


«Vocea Graţiei nu se aude deloc, sau rareori, cu urechile sau cu 
mintea, ci cu Inima. Graţia lucrează prin intermediul intuitiei, prin zona 
cunoscută sub numele de centrul Inimii, sau, mai simplu, prin corp. 
Apare un fel de descărcare în corp a unei cunoaşteri. Dintr-o dată, pur şi 
simplu, ştii ceva, simţi ceva, nu prin emoţii, ci la un nivel mai profund. 

Graţia lucrează in acest fel pentru a te ghida. Lucrează prin 
cunoaşteri, prin imbolduri, printr-o senzaţie de “da”, printr-un sentiment 
că actionezi corect şi prin intuiţie. Dintr-o dată, iti apare o idee în minte, 
dar nu mintea ta a produs-o. A venit dintr-un loc mai profund din 
interiorul tău sub forma unei idei. 

Astfel de idei se simt foarte diferit faţă de cele din fluxul gândirii 
ego-ului, acea voce din capul tău. Ideile care vin din ego sau din 
conditionarile tale nu te înalţă şi nu te entuziasmează neapărat. Dar 
ideile care provin dintr-un zonă mai profundă, din intuiţia ta, le simţi ca 
pe un bec care se aprinde, un sentiment de confirmare, o senzaţie că ştii 
ceva, o idee bruscă, o inspiraţie. 

În aceste idei poţi avea încredere. Sunt ghizi de nădejde despre cum 
să-ţi trăieşti viata. Dacă urmezi astfel de semnale, nu vei da greş. Ele te 
orientează pe o cale ce concordă cu scopul sufletului tău şi cu Întregul. 
Ori de câte ori iti asculti intuiţia, te aliniezi cu voinţa Tatălui, cu ceva mai 
mare decât tine. 

Oamenii întreabă adesea: “Cum pot face diferenţa între intuiţie şi 
gândurile mele?”. Gândurile din fluxul gândurii tale se simt foarte diferit 
de inspiraţie, de impulsuri, de da-uri, de beculete care se aprind. 
Intuiţiile se simt într-un mod foarte pozitiv. În schimb, de cele mai multe 
ori, vocea din cap nu-ţi dă o senzaţie foarte pozitivă. Ti se pare confuză 
sau de-a dreptul negativă. Vocea din cap te ghidează pe bază de frici, 
reguli şi “aşa ar trebui”. 

Este loc şi pentru reguli şi “aşa ar trebui”, dar acestea nu te pot 
îndruma corect cum să-ţi trăieşti viata, ce cale să urmezi, în ce direcţie să 
mergi. Ele ar putea fi folositoare pentru a traversa strada în siguranţă. Ar 
putea fi bune pentru a şti cum să faci ceva în cel mai eficient mod, dar nu 
sunt cel mai bun ghid unde anume să mergi, când să mergi, cum să mergi 
sau ce anume te va face fericit sau îţi va oferi împlinire. Doar intuiţia te 

poate ghida în acest sens şi îţi poate aduce mai multă bucurie, fericire, 
iubire şi împlinire. 

Toată lumea trebuie să înveţe să trăiască în conformitate cu intuiţia 
sa. Trebuie să înveţe să aibă încredere în ea. Iar asta se face antrenându- 
te să-ţi asculti intuiţia. Iar singurul mod în care iti poţi auzi intuiţia este 
să nu mai asculti comentariile zgomotoase care au loc în capul tău în 
majoritatea timpului. Nu poţi asculta două lucruri în acelaşi timp, aşa că, 
dacă eşti ocupat să iti asculti mintea egoistă, vocea din cap, nu vei mai 
putea auzi nimic altceva. 

Ascultarea intuitiei este putin diferită de genul obişnuit de ascultare, 
deoarece intuiţia nu iti vorbeşte în cuvinte şi nici nu o auzi în urechi. 
Aşadar, trebuie să foloseşti un tip diferit de ascultare. Asculti cu Inima, s- 
ar putea spune. După cum ascultarea este o deschidere, o disponibilitate 
şi o dorinţă de a primi sunete, ascultarea cu Inima este o deschidere, o 
disponibilitate şi o dorinţă de a primi informaţii de la un nivel mai subtil, 
de la Inimă. 

Asculti atent, dar nu un sunet, ci o cunoaştere. Astepti şi faci loc să 
apară o cunoaştere. Totuşi, cunoaşterile nu apar neapărat doar fiindcă tu 
ai deschis un spaţiu pentru ele. Apar la timpul lor, când e nevoie de ele, 
când sunt necesare. Dar dacă te antrenezi să laşi mai mult spaţiu în viaţă 
pentru ascultare, vei capta aceste cunoaşteri mult mai uşor decât dacă nu 
ai face-o. Dacă eşti atât de ocupat să iti asculti mintea, nu va mai rămâne 
spaţiu pentru ca Sinele tău profund să îţi comunice înţelepciunea sa. 
Trebuie să-i faci loc înţelepciunii ca să apară şi să o poţi auzi. 

Această înţelepciune apare la timpul ei. Cu cât eşti mai prezent, 
adică mai liniştit în interior şi mai puţin implicat în mintea egotică, cu 
atât mai uşor vei putea prinde această înţelepciune, aceste cunoaşteri, 
atunci când vor apare. Aşadar, este foarte important să fii prezent la viaţă 
cât mai mult posibil, astfel încât, atunci când va veni timpul ca aceste 
cunoaşteri să apară, să fii capabil să le observi. 

În plus, îţi va fi mult mai uşor să urmezi această înţelepciune şi 
îndrumare dacă nu eşti ocupat cu mintea ta egotică. Dacă nu-ţi urmezi 
mintea, vei avea mai multe şanse să fii gata de a urma această îndrumare 
mai profundă. Dar dacă ai obiceiul de a-ţi urma mintea şi a o lăsa să-ţi 
ghideze viaţa, atunci vei pune la îndoială această înţelepciune şi 
îndrumare şi te vei întreba dacă este demnă de încredere şi dacă ai auzit 

corect — pentru că, dacă asculti prea mult de minte, ea te va convinge să 
te îndepărtezi de îndrumarea interioară. 

Mulţi oameni îşi aud intuiţia şi înţeleg ceea ce le spune, dar nu au 
suficientă încredere în ea pentru a o urma. lar mintea este întotdeauna 
pregătită cu sfaturi confuze şi motive de ce să n-ai încredere în intuiţie, 
că n-ar funcţiona sau că n-ar fi corectă sau că n-ar fi utilă. Treaba ei este 
să te convingă să nu urmezi adevărul, să nu-ţi urmezi intuiţia. 

Mintea egotică are alte planuri, o altă agendă, şi anume aceea de a te 
face să atingi obiectivele sale legate de confort, securitate, statut social, 
lucruri materiale, putere şi control. Acestea sunt chestiunile de care ego- 
ul este cel mai interesat. Nu este interesat de pace, iubire sau fericire. 
Este interesat de fericire doar în sensul că el crede că puterea, confortul, 
securitatea şi celelalte îi vor aduce fericirea. Dar aceste lucruri nu aduc o 
fericire de durată. 

Pentru fericirea de durată, pe care o caută toată lumea, trebuie să te 
aliniezi cu obiectivele Sinelui profund: pacea interioară, iubirea şi 
împlinirea ce vine doar prin alinierea cu scopul sufletului. Va fi dificil să 
iti urmezi scopul vieţii, să te aliniezi cu Întregul, dacă eşti interesat 
numai de ce spune această voce din capul tău, pentru că ea caută realizări 
mai superficiale. 

Aşadar, dacă îţi doreşti fericirea adevărată, va trebui să cauţi dincolo 
de mintea egotică şi să asculti mai atent vocea mai subtilă a intuitiei tale. 
Deşi această voce este foarte subtilă, atunci când îi acorzi atenţie, ea 
devine mai puţin subtilă şi mai clară. Prin urmare, cu cât te implici mai 
putin în mintea egotică, cu atât iti este mai uşor să receptionezi aceasta 
intuiţie şi să înţelegi în ce direcţie te îndreaptă. 

Dacă nu prinzi imediat aceste informaţii subtile, intuiţia va continua 
să transmită mesajele până când le vei recepționa. Deci, nu înseamnă că 
primeşti această îndrumare o singură dată şi, dacă o ratezi, ai avut 
ghinion. Primeşti îndrumarea în mod continuu, atât de des şi de intens 
cât ai nevoie, până când îi vei da atenţie. Gratia este foarte răbdătoare. Ea 
transmite stăruitoare acelaşi mesaj până când îl receptionezi. Te ghidează 
cu răbdare spre ceea ce trebuie să faci pe mai departe. 

Informaţiile pe care le primeşti de la Graţie sunt specifice 
momentului. Iti oferă informaţiile de care ai nevoie doar pentru viitorul 
apropiat şi pentru pasul următor. Nu ti se dă o imagine completă cum va 

arăta viata ta în viitor. Pe de altă parte, mintea iti desenează o imagine şi 
iti spune: “Asa ar trebui să arate” sau “Aşa vreau să arate” si iti oferă o 
fantezie despre viitor. Ea pretinde că acest viitor ar fi real şi realizabil. 

Dar nu aşa funcţionează intuiţia. Ea funcţionează pe baza nevoii de a 
şti de la o clipă la alta. Iti aduce cunoaşterea de care ai nevoie numai in 
acel moment. Din când în când, îţi mai oferă şi unele indicii despre viitor, 
după cum ai nevoie, dar nu vei ştii niciodată amănunte despre cum va 
arăta viaţa ta în viitor. 

Seamănă un pic ca şi cum ai conduce legat la ochi. Nu ştii cu 
adevărat încotro te indrepti, dar nici nu trebuie să ştii, pentru că volanul 
e în mâna Providentei. Te duce acolo unde trebuie să mergi şi ştie exact 
cum s-o facă în cel mai grațios şi elegant mod. Aşadar, nu trebuie să ştii 
nimic mai mult decât ceea ce ti s-a dat intuitiv. Asta-i cu adevărat o mare 
usurare, pentru că-i mai putin complicat decât ceea ce-ţi prezintă mintea. 
Mintea îţi dă impresia că trebuie să planifici şi să prevezi totul dinainte — 
dar nu este aşa. Nu ai nevoie să ştii. Nu ai nevoie să planuiesti totul. 

Are şi planificarea rostul ei, bineînţeles, dar nu poţi să-ţi planifici 
viitorul. Nu poţi planifica un viitor care nu există. Poţi planifica o 
întâlnire pe care o vei avea martea viitoare, dar nu-ţi poţi planifica 
viitorul de peste un an sau peste cinci ani sau chiar peste o lună. Nu poţi 
ştii unde vei fi atunci şi cum vor sta treburile. Planificarea este utilă doar 
pe termen scurt. 

Atunci când ti se dezvoltă intuiţia, începi să o auzi şi să o simţi foarte 
puternic. Devine foarte convingătoare. Nu-ţi prea vine să o contrazici şi 
simţi că nu i te poţi opune. Ştii că, dacă i te impotrivesti, vei fi nefericit. 
Trebuie să-ţi urmezi această senzaţie de justete pe care o simți. 

Vocea Graţiei se face auzită uneori prin intermediul altor oameni. 
Deschid gura şi spun ceva care pare corect şi ştii că este adevărat pentru 
tine. Uneori, când intuiţia nu poate ajunge direct la tine, Graţia se 
foloseşte de alţi oameni ca s-o auzi. Ea introduce o idee în intuiţia lor, ei o 
percep şi o exprimă prin cuvinte. 

Aşadar, ceilalți oameni sunt una dintre modalităţile principale prin 
care primeşti mesaje şi îndrumări de la Graţie. Poţi avea încredere în 
aceste mesaje atunci când se aşază în corp precum propria ta intuiţie. Le 
simţi că sunt corecte. Pur şi simplu, ştii. Oricine cunoaşte această 
senzaţie intuitivă. 

Un alt mod în care ar putea acţiona vocea Gratiei este prin 
intermediul unei cărţi sau al unui alt mijloc de comunicare, care îţi oferă 
informaţiile de care ai nevoie exact când ai nevoie de ele. Toată lumea a 
avut această experienţă. Este destul de comună, într-adevăr: Auzi un 
cântec la radio, iar cuvintele din acel cântec se potrivesc cu ceva din 
experienţa ta şi iti dai seama de ceva. 

In viaţă, apar multe astfel de semne, care iti comunică ceea ce 
trebuie să înţelegi. Ele declanşează o anumită cunoaştere în interiorul 
tău. Aceasta este vocea Graţiei. Vocea Gratiei iti vorbeşte în diferite 
moduri: prin propria intuiţie, prin vocea altor oameni şi prin semne, 
informaţii şi mijloace de comunicare. Şi, bineînţeles, Gratia poate vorbi şi 
prin intermediul unor persoane precum clarvăzătorii, mediumii, 
vindecătorii, terapeutii şi alţii, a căror misiune este să fie purtători de 
cuvânt ai Spiritului, facilitatori ai Gratiei. Se are grijă de voi în atât de 
multe moduri diferite! Dacă sunteţi cât de cât dispuşi să auziti vocea 
Gratiei, veţi reuşi, cu siguranţă. 

Vă va ajuta în acest scop să vă puneţi în intenţie să auziti vocea 
Graţiei şi să vă rugaţi să vă acordati la această cunoaştere profundă şi să 
nu o ratati această atunci când va apare. Este important să vă puneţi 
această intenţie. Intenţia conştientă este primul pas pentru a primi ceea 
ce doriţi. 

Aşadar, dacă aveţi dificultăţi de a ieşi din mintea egotică şi a asculta 
mai profund în interiorul vostru, cereţi ajutor in acest sens şi luaţi parte 
la exerciţii sau activităţi care vă ajută să ieşiţi din mintea voastră cea 
ocupată şi să intraţi în momentul prezent, în liniştea şi calmul în care 
sunteţi capabili să va auziti intuiţia. Exersati ieşirea din minte şi intrarea 
în acea stare liniştită şi tăcută. Faceţi un efort, acordati-va timp, 
practicati meditaţia, iar asta vă va ajuta. Faceţi aceste lucruri şi veţi fi tot 
mai capabili să vă aliniati cu ceea ce sunteţi cu adevărat şi cu Graţia care 
vă conduce şi vă poartă. 

Acest lucru nu este atât de greu de făcut odată ce intelegeti că 
singurul lucru care vă împiedică să auziti vocea Graţiei este că sunteţi 
prea ocupați să vă ascultați vocea din cap. Găsiţi modalităţi de a reduce 
volumul vocii din cap şi de a vă îndepărta de ea, iar viaţa va decurge mult 
mai bine. Vă va fi mult mai uşor să vă aliniati cu adevărata voastră cale şi 
să faceţi ceea ce ati venit să faceţi aici. Asta este cea mai mare fericire şi 

cea mai mare pace. Este ceea ce caută oricine — fericirea mai profundă 
care vine din îndeplinirea rolului său în cadrul Intregului.» 

d) Cum vi se oferă Gratia 


«Există o mână a Providentei, iar de această mână este ataşat un 
brat, am putea spune, care este ataşat la “trupul şi creierul” lui 
Dumnezeu. Deci există forţe intermediare care intervin pentru a 
administra Graţia provenită de la mintea lui Dumnezeu. Acest “brat” 
reprezintă nişte forţe active în viaţa fiecăruia dintre voi, mult mai active 
decât vă puteţi imagina. Aceste forte sunteţi chiar voi, într-un anumit 
sens, dar, în cea mai mare parte, nu sunteţi conştienţi de ele. Dar ele sunt 
voi. Ele provin din mintea lui Dumnezeu, din Întreg. 

Totuşi, aceste forţe au o anumită inteligenţă proprie, o anumită 
identitate, dar nu o identitate ca a voastră. Ele nu se consideră ca fiind 
separate de Întreg; şi totuşi, au o anumită funcţie şi o conştiinţă de sine 
ca fiinţe energetice cu o misiune de îndeplinit. Ele îndeplinesc această 
misiune cu multă dragoste şi atenţie. Se ocupă chiar de sufletul vostru şi 
de desfăşurarea planului vostru de viaţă. Aceasta este singura lor sarcină. 
Poartă numele de ghizi, ghizi spirituali, spirite ajutătoare, fiinţe din alte 
dimensiuni sau fiinţe de lumină. Nu sunt chiar îngeri, care au altfel de 
scopuri. De obicei, îngerii nu se ocupă cu ghidarea oamenilor. 

Aceste spirite-ghid sunt intermediari între voi şi Dumnezeu, între 
voi şi planul vostru. Ele administrează şi ajută la desfăşurarea planului 
sufletului vostru. Realizează acest lucru, în primul rând, prin intermediul 
intuiţiei voastre, dar folosesc şi alte mijloace. Se folosesc de oameni, 
semne, sentimente de bucurie, inspiraţie, înălţare, idei şi informaţii 
pentru a vă împinge înainte şi a vă ajuta să vă duceti viata aşa cum vă 
este menit. Ele au grijă de curgerea râului vieţii. Nu ele determină fluxul 
să curgă, dar se asigură că se mişcă în direcţia în care este sortit să o facă. 
Şi, aşa cum am spus, fac acest lucru, în primul rând, prin intermediul 
intuitiei voastre. 

Ar putea fi de interes pentru voi să aflaţi câte ceva despre aceste 
fiinţe. Ele nu mai au personalitate, deşi pot căpăta o personalitate, dacă 
serveşte unui scop. De exemplu, atunci când vorbesc cu voi prin 
intermediul unui medium, ele pot adopta o personalitate, astfel încât să 
le simtiti mai personale, mai umane. Dar nu sunt deloc umane. Forma 
voastră umană este una materială. Ele nu au o formă materială, nu au o 

personalitate, nu au o voinţă proprie şi nu au emoţii ca voi, cu excepţia 
cazului în care ati considera iubirea necondiționată ca fiind o emoție. 

Ele acţionează din iubire necondiționată. Ele acţionează din iubire 
pentru voi, din iubire pentru Întreg, din iubire pentru Dumnezeu. Acesta 
este scopul lor. Slujindu-vă, ele devin slujitori tot mai perfecţi ai lui 
Dumnezeu. Deci evoluează şi, prin urmare, respectă o anumită ierarhie. 

Unele sunt mai puţin pricepute, am putea spune, caz în care sunt 
supravegheate sau asistate de altele mai experimentate, până când devin 
capabile să lucreze pe cont propriu. Şi ele, ca şi voi, învaţă, cresc şi 
evoluează. Este posibil să facă şi greşeli, dar este puţin probabil să facă 
greşeli importante şi pot modifica foarte repede lucrurile pentru a-şi 
îndrepta greşeala. 

Aşadar, aceste forte sunt de încredere. Însă mintea voastră nu este 
de încredere. Nici măcar intelectul vostru nu este prea demn de 
încredere, deoarece cunoştinţele intelectuale sunt limitate. Nu cunoaşteţi 
natura universului. Nu cunoaşteţi atât de multe lucruri. Chiar şi 
intelectul vostru este destul de limitat. Şi, cu siguranţă, nu puteţi avea 
încredere în mintea voastră egotică, aşa că în ce altceva puteţi avea 
încredere decât în intuiţie, în Inima voastră? 

Fiintele care vă veghează vă mişcă prin intermediul intuitiei voastre. 
Ele ştiu exact cum şi când să o facă. “Când” este un factor foarte 
important. Momentul în care transmit intuiţia, inspiraţia, îndrumarea 
sau cunoaşterea este extrem de important, pentru că există o vreme 
pentru orice şi totul vine la timpul său. Ele sunt un fel de cronometre, în 
sensul că vă oferă exact ceea ce aveţi nevoie exact când aveţi nevoie şi nu 
mai devreme. Puteţi avea încredere în ele şi v-ar folosi să nu uitaţi 
următorul lucru: Dacă nu ştiţi ce să faceţi sau nu intelegeti ceva sau nu 
puteţi vedea în viitor, atunci poate că nu este timpul să aflaţi sau să 
intelegeti sau să vedeţi acel lucru. 

Întotdeauna vi se dă exact ceea ce aveţi nevoie — şi nimic mai mult. 
Să vi se dea mai mult decât ceea ce aveţi nevoie doar v-ar creşte confuzia, 
v-ar stimula mintea egotică să vă încurce sau să creeze rezistenţă. De 
exemplu, dacă ţi s-ar spune că vei deveni preşedintele Statelor Unite — 
dacă ai şti asta în adâncul fiinţei tale — ego-ul tău ti-ar putea cauza o 
mulţime de probleme pe baza acestei informaţii. Ar putea sabota întregul 
proces sau eveniment. 

Acesta este unul dintre motivele pentru care nu vi se oferă informaţii 
despre viitor care poate credeţi că v-ar fi utile. În cea mai mare parte, 
mintea voastră egotică ar folosi în mod abuziv informaţiile despre viitor. 
Le-ar folosi pentru a vă deruta, pentru a vă umfla în pene, pentru a crea o 
rezistenţă interioară sau pentru a provoca diverse alte înţelegeri eronate. 
Aşadar, poate că veţi aprecia că este spre binele vostru să nu ştiţi multe 
dintre lucrurile pe care nu le ştiţi. 

Destul de rar, vi se oferă, intuitiv sau prin intermediul unui medium 
sau al unui clarvăzător, vreo informaţie care v-ar putea fi utilă. Acest 
lucru este stabilit de ghizii voştri. Ei trebuie să fie suficient de înţelepţi 
pentru a şti ce să vă dea şi ce să nu vă dea, nu numai când să vi le dea, ci 
şi cât de mult adevăr să vă dea despre viitorul vostru sau chiar despre un 
eveniment actual. 

De exemplu, dacă eşti într-o relaţie sentimentală, cât de multe 
despre acea relaţie ar fi bine să ştii când eşti abia la început? Nu cumva 
vreo informaţie ar putea schimba urmarea? Ce-ar fi dacă noul partener 
nu este acea prinţesă sau prinţ al visurilor tale care speri tu să fie, şi 
totuşi, relaţia este una foarte importantă şi sufletul tău vrea să rămâi în 
ea, dar un medium îţi spune că nu este deloc vorba de prinţesa sau 
prinţul visurilor tale, aşa că să nu te mai oboseşti?! Acesta ar fi un 
amestec inoportun în planul tău, dacă sufletul tău dorea să continui acea 
relaţie, dintr-un motiv numai de el ştiut. 

Aşadar, chiar şi mediumii şi clarvăzătorii ar putea să stea în calea 
fluxului. V-ar putea da nişte informaţii care nu sunt în interesul vostru să 
le ştiţi. Când se întâmplă aşa ceva, ghizii voştri au ceva de lucru. Ei 
trebuie să ajusteze planul de viaţă pentru a se adapta la deciziile pe care 
le luaţi cu liberul vostru arbitru. Iată că nu-i deloc uşor să fii ghid. Este 
nevoie de mii şi mii, chiar milioane de vieţi, înainte de a ajunge suficient 
de avansat pentru a fi ghidul unei fiinţe umane. Este nevoie de foarte 
mult timp pentru a dobândi această înțelepciune. 

Cei care vă ghidează primesc şi ei îndrumări de la fiinţele din 
dimensiunile superioare lor. Aşa funcţionează universul: Cei de “sus” îi 
ajută pe cei de “jos”, care, la rândul lor, îi ajută pe cei de sub ei, şi aşa mai 
departe. Este o ierarhie întinsă, care are la bază o înţelepciune şi iubire 
de neimaginat. Nu vă puteţi imagina înţelepciunea şi dragostea pe care 

aceste fiinţe o au pentru voi, pentru viata şi pentru Dumnezeu atunci 
când îşi îndeplinesc sarcinile. 

Puteţi vorbi cu aceste fiinţe. Vă puteţi pune intenţia de a vă conecta 
cu ele, ceea ce le va uşura munca. Le va fi mult mai uşor să lucreze cu voi, 
dacă intraţi armonie cu ele în mod conştient, vorbindu-le, invitându-le să 
se facă mai cunoscute în viata voastră şi deschizându-vă către intuitiile ce 
vi le trimit. Declarând şi intentionand acest lucru, el se va întâmpla. 

Rolul vostru este foarte important, deoarece, oricât de puternice, 
înțelepte şi capabile ar fi, ele nu vă pot încălca liberul arbitru. Dacă 
liberul vostru arbitru le blochează, rămân blocate, cel puţin, într-o 
anumită măsură. Ele nu pot fi eliminate complet din viaţa voastră. Nu aţi 
fi capabili să functionati. V-aţi rătăci fără ele. Asa că nu le puteţi alunga. 
Indiferent de ceea ce faceţi voi, ele vă iubesc şi vă servesc necondiţionat. 
Dar le puteţi apropia invitându-le în viaţa voastră şi puteţi deveni mai 
conştienţi de ele deschizându-vă către ele, afirmându-vă aceasta 
deschidere şi fiind atenţi să le ascultați. 

Vă ofer aceste informaţii pentru că sunt importante şi utile — 
preţioase — pentru ca sa intelegeti că faceţi parte dintr-o familie mult mai 
mare, iar această familie are grijă de ea însăşi. Nu este deloc aşa cum ar 
vrea mintea să vă facă să credeţi — că acest univers si lume ar fi 
periculoasă şi că sunteţi singuri împotriva tuturor, luptând pentru 
supravieţuire. Nu este aşa. Sunteţi conectaţi intim cu Tot-ceea-ce-exista 
prin intermediul acestor fiinţe de pe diferite niveluri, care lucrează 
pentru a vă înălța si a vă ajuta să evoluati şi pentru a vă aduce lecţiile si 
experienţele de care aveţi nevoie. 

Există multă bunăvoință pretutindeni, iar încrederea voastră este 
foarte importantă. Este foarte important să ştiţi că există fiinţe 
binevoitoare care vă ghidează în fiecare clipă. Atunci puteţi începe să vă 
relaxaţi, puteţi să aveţi încredere în viata şi puteţi să renuntati la mintea 
egotică, care vă spune să nu aveţi încredere în viaţă şi vă transmite 
mesaje de frică. 

Într-un anumit sens, aceste mesaje sunt singurul lucru de care 
trebuie să vă temeti. Dar nici măcar de ele nu trebuie să vă temeti, asa 
cum spune proverbul: “Singurul lucru de care trebuie să vă fie frică este 
frica însăşi”. Acest lucru este foarte adevărat, dar aş adăuga să nu vă 
temeti nici de frică, pentru că frica este un miraj. Frica este o imaginaţie 

care devine reală atunci când o crezi. Tu creezi acea realitate 
înfricoşătoare, crezând în ea. Dar poţi la fel de uşor să o de-structurezi, 
dacă nu o mai crezi. 

Aşa că vă ofer altceva în care să credeţi: Credeţi că acesta este un 
univers binevoitor. Credeţi că cele mai înțelepte şi mai iubitoare fiinţe pe 
care vi le-aţi putea imagina — mult dincolo de imaginaţia voastră — sunt 
legate intim de voi şi vă ajută ca viaţa voastră să se desfăşoare aşa cum 
trebuie. Fiţi conştienţi de acest lucru în adâncul sufletului şi viata vă va fi 
mult mai uşoară. Conectati-va cât mai bine la acest nivel de vibraţie, 
simtiti-l şi aveţi încredere în el, pentru că sunteţi pe mâini foarte bune. 

Mâinile Gratiei sunt cele mai bune mâini. Nu vă vor nici cel mai mic 
rău. Mintea voastră, pe de altă parte, este rătăcită. Vă va da toate 
îndrumările greşite posibile. Vă va scoate de pe cale, din flux şi vă va duce 
într-un loc foarte nefericit, plin de frică. Aşa că nu vă duceti acolo. În 
schimb, ramaneti chiar în acest moment prezent, unde nu există nimic de 
care să vă temeti. Chiar dacă nu ştiţi ce se va întâmpla în continuare, asta 
nu contează. Nu aveţi nevoie să ştiţi. Viaţa este demnă de încredere şi vă 
aduce exact experienţele de care aveţi nevoie şi toate informaţiile, 
înțelepciunea, puterea şi curajul de care aveţi nevoie pentru a vă descurca 
în această viaţă.» 

Capitolul 2 — RUGĂCIUNEA 


a) Rugăciunea face conexiunea 


«Rugăciunea vă conectează cu forţele nevăzute care vă ghidează în 
viaţa de zi cu zi. Sunteţi mereu în legătură cu aceste forţe, dar rugăciunea 
le deschide uşa ca să lucreze mai îndeaproape cu voi. Rugăciunea este un 
mod de a spune: “Sunt deschis, dispus şi gata să primesc tot ceea ce am 
nevoie pentru a-mi îndeplini planul, pentru a evolua, pentru a-mi învăţa 
lecţiile, pentru a vindeca, pentru a sluji, pentru a iubi, pentru a avea”. 

Rugăciunea este un mod de a recunoaşte că voi creaţi împreună cu 
Creatorul. Sunteţi instrumente ale creaţiei lui Dumnezeu. Sunteţi 
instrumente care interacționează cu creaturile si voi înşivă sunteţi 
creatori de sine stătători. Sunteţi un mijloc prin care Creatorul creează. 

În măsura în care vă conectaţi cu Creatorul, puteţi crea în armonie 
cu Acesta. Iar dacă nu vă conectaţi cu Creatorul, vă este permis să creaţi 
numai ce vreţi voi. Vi se permite să creaţi şi în acest mod. Aşadar, am 
putea spune că există două tipuri de creaţii: creaţia conform ego-ului sau 
a sinelui personal, care se bazează pe condiţionări, şi creaţia conform 
voinţei Tatălui, voinţa Creatorului. Singurul mod în care poţi afla care 
este voinţa Creatorului este să te conectezi într-un fel sau altul la Creator, 
la Unime, la Dumnezeu, oricum ai numi această forţă imensă care se află 
în spatele întregii creaţii. 

Această forţă nu este separată de voi. Este totuna cu voi. Voi sunteţi 
o extensie a ei în lume. Nu există nicio separare între extensie şi 
Creatorul însuşi, aşa cum nu există nicio separare între mână şi restul 
corpului. Asta sunteţi şi voi. Sunteţi ca mâna Creatorului în această lume, 
mişcându-vă prin ea şi manipulând viaţa, creând, luând decizii, 
acţionând, realizând, producând. Sunteţi instrumentul lui Dumnezeu, iar 
acest instrument nu este separat de Dumnezeu. El este Dumnezeu. 
Sunteţi o extensie a lui Dumnezeu, fără nicio separare. 

Aveţi sentimentul de a fi separați, pentru că v-aţi uitat originea. Nu 
vă daţi seama că sunteţi conectaţi la Tot-ceea-ce-există. Aşa vă este 
menit, deocamdată. Apoi sunteţi sortiti să redescoperiti adevărul. Dar 
până atunci, dispuneti de o voinţă proprie, o voinţă rebelă, am putea 

spune, o voinţă separată de voinţa Tatălui, care poate acţiona 
independent şi fără a cunoaşte voinţa Tatălui. Şi acest lucru este permis. 

Creatorul este curios să vadă ce se poate crea când cineva este 
detaşat sau distanțat de Creator. Şi astfel permite acest lucru, ştiind că 
acel simţ de sine separat va înţelege într-o bună zi legătura sa cu Tot- 
ceea-ce-există. Aşa că vă permite să vă urmăriţi dorinţele personale, care 
sunt dorinţele ego-ului, impulsurile, fricile şi senzaţia specifică ego-ului 
că mereu lipseşte ceva. Creatorul vă permite să reactionati la întâmplările 
vieţii ca şi cum ati fi complet separați şi, ca urmare a acestei viziuni false, 
să descoperiţi, să învăţaţi, să cresteti şi să evoluati. Între timp, vă face să 
intelegeti lucruri care vor corecta acea înțelegere eronată. Vă aduce 
învăţători şi învățături — şi însăşi viata vă aduce această înţelegere 
superioară, mai devreme sau mai târziu. 

Rugăciunea este un mijloc de a vă conecta cu Divinul şi cu Sinele 
vostru divin. Ceea ce se abandonează prin rugăciune este sinele fals, ego- 
ul. Atunci când vă rugaţi, trebuie să renuntati la această falsă senzaţie de 
sine. Rugăciunea este o renunțare la acest sentiment de sine. Înseamnă a 
te smeri îndeajuns ca să spui: “Nu ştiu ce este cel mai bine. Nu ştiu ce să 
vreau. Nu ştiu ce să fac. Nu ştiu cum să-mi aranjez viaţa. Arată-mi, ajută- 
mă, învaţă-mă. Sunt deschis, disponibil şi vreau să primesc îndrumarea 
ta, pentru că ştiu că ego-ul meu nu-i capabil să mă îndrume spre fericire, 
căci am remarcat deja acest lucru.” 

Greutățile vieţii te aduc într-o stare de renuntare, în care eşti dispus 
să-ţi abandonezi propriile dorinţe, idei, credinţe şi sentimente în 
favoarea a ceva mai înalt care chiar ştie cum să-ţi ghideze viata. Iti dai 
seama că ghidul tău de până acum a fost imperfect, nesigur şi nedemn de 
încredere, şi renunti de bunăvoie la convingerea că poţi să-ţi aranjezi 
viaţa cum vrei tu. 

Greutățile vieţii te aduc la un punct în care cedezi. Îţi dai seama că 
viaţa nu este în mâinile tale, ci în mâinile a ceva mult mai mare. Şi astfel, 
tot ce-ţi mai rămâne de facut este să te predai şi să soliciti ajutor, aliniere 
cu Divinul, certitudinea de a şti ce este corect şi adevărat pentru tine în 
orice moment. 

Informaţia pe care o primeşti după ce o soliciti este întotdeauna utilă 
numai pe moment. Ceri şi primeşti ceea ce ai nevoie în acel moment. 
Sunt necesare noi rugăciuni pentru momentele viitoare. Când te simţi 

pierdut, atunci te rogi din nou, întrebi din nou, te deschizi şi spui: “Nu 
ştiu ce este adevărat pentru mine. Ajută-mă, ghidează-mă, ajută-mă să 
ştiu, ajută-mă să înţeleg, ajută-mă să pot vindeca, ajută-mă să slujesc, 
ajută-mă să creez ceea ce vrei Tu să creez în această viaţă. Ce instrument 
sunt menit să fiu acum, în acest moment, în această zi?” 

Tot ceea ce poţi afla este ce anume eşti menit să faci şi să trăieşti 
acum, astăzi, în acest moment. De aceea, te vei ruga în mod constant: “Şi 
acum? Ce vrei de la mine acum? Ce voieşti cu acest instrument acum, 
astăzi? Cum pot să fiu de folos acum? În ce direcţie am nevoie să mă 
dezvolt acum? Ce trebuie să înţeleg acum? Ce am nevoie să vindec 
acum?”. 

Este foarte util să pui aceste întrebări, pentru că aceasta este o 
modalitate de a te realinia. Şi totuşi, atunci când eşti foarte prezent în 
viata ta, nu mai este nevoie să tot întrebi, pentru că, in Prezenta, asculti 
continuu adevărul, ce trebuie făcut, cum eşti îndemnat să actionezi acum. 
Prezenţa înseamnă alinierea cu voinţa Tatălui. Te aliniezi cu Tine însuţi 
ca instrument al voinţei Tatălui. Ori de câte ori eşti total prezent, 
răspunzi în mod natural şi spontan la voinţa Tatălui. 

Rugăciunea este necesară ori de câte ori te simţi în eroare, în derivă, 
stresat, crispat sau confuz, atunci când ego-ul te-a prins în curentul său 
mental şi te-a făcut să crezi ceva greşit. Atunci trebuie să te opreşti şi să 
spui: “Stai, nu înţeleg. Nu ştiu ce trebuie să fac acum. Nu ştiu cum 
trebuie să fiu acum. Te rog să mă ajuţi să mă realiniez la starea de pace, 
de curgere odată cu fluxul şi de spontaneitate”. Pentru asta-i rugăciunea. 

Rugăciunea te scoate din lumea falsului sine, care simte nevoia să 
depună eforturi, să se grăbească şi să forţeze lucrurile să se întâmple, 
neştiind, de fapt, ce ar trebui să se întâmple, sau crezând că ştie, deşi nu 
ştie. Rugăciunea este o punte care te trece de la acea stare de conştiinţă la 
starea de pace, de curgere cu fluxul şi de spontaneitate, când, pur şi 
simplu, ştii ce este adevărat şi corect să faci în acel moment. 

Atunci când eşti pe deplin prezent, există un flux natural şi spontan 
de activitate sau de non-activitate. Nu apare nicio îndoială privind rostul 
acelei activităţi, ci doar acţiunea în sine sau încetarea acţiunii, în mod 
natural, fără niciun gând în legătură cu aceasta: nicio întrebare, nicio 
confuzie, nicio opinie alternativă. Atât de simplu. Te pomeneşti în 
mişcare, o mişcare pe care o simţi a fi naturală, corectă, simplă, 

necomplicată -— şi care este eficientă. Atunci ştii sigur că eşti 
instrumentul care eşti menit a fi şi că actionezi în aliniere cu Dumnezeu. 

Şi ştiţi foarte bine şi când nu actionati ca un astfel de instrument. 
Ştiţi foarte bine când nu sunteţi aliniati, pentru că atunci nu vă simtiti 
bine. Viaţa pare dificilă, încâlcită, supărătoare, stresantă şi apar emoţiile 
negative. Ştiţi cu toţii exact cum se simte lipsa de aliniere, când 
instrumentul a luat-o razna şi nu face voia Tatălui. 

Bunavointa lui Dumnezeu vă permite să aveţi această experienţă. 
Dumnezeu vă lasă să o luaţi razna, să aveţi orice fel de experienţă doriţi. 
Dar Dumnezeu a încorporat în viaţă o senzaţie de stres şi disconfort care 
însoţeşte această rătăcire, ca un semn care să vă aducă Acasă. Acel 
disconfort este un semnal: “Sunt nealiniat. Trebuie să mă opresc. Trebuie 
să-mi pun nişte întrebări. Trebuie să mă rog”. Aşadar, rugăciunea este un 
mijloc de a redeveni acel instrument al voinţei Tatălui. 

Nu trebuie să ştii nimic ca să te rogi. Mai degrabă, dorinţa de a nu 
şti, renunţarea la cunoaştere iti permite să te rogi. Spui: “Nu ştiu. Sunt 
pierdut. Sunt confuz”. Pentru a te putea ruga, trebuie să fii suficient de 
umil pentru a cere ajutor. 

Ego-ului nu-i place să fie nevoit să ceară ajutor. Ego-ul nu crede că 
are nevoie de ajutor, aşa că nici nu-l va cere. Sau, uneori, ego-ul crede că 
nu este vrednic să primească ajutor. Până şi acesta poate deveni un motiv 
pentru a nu cere ajutor. Sau ego-ul poate fi convins că nu este disponibil 
niciun ajutor de nicăieri: “Acest univers nu este unul binevoitor şi nu-i 
acolo nimeni care să-mi asculte rugăciunea, aşa ca, de ce să mă rog?!”. 

Acesta este un motiv comun pentru care oamenii nu se roagă. Se 
gândesc că rugăciunea ar fi puerilă. Dar chiar trebuie să fiţi ca nişte 
copilaşi: deschişi, receptivi, uimiti în fata a ceva mai mare decât voi 
înşivă, conectându-vă cu ceva mai mare şi fiind conştienţi de asta. Aşa 
este copilaşul. Copilul recunoaşte măreţia universului. Copilul este uimit 
de univers. Nu l-a desluşit, nu crede că are răspunsuri la toate. 

Ego-ul, în schimb, crede că are răspunsuri sau că ar trebui să le aibă. 
Prin urmare, nu poate sau simte că nu ar trebui să ceară niciun ajutor. 
Dar acesta este un univers imens, vast, misterios. Sunt atât de multe 
lucruri pe care nu le ştiţi, ci doar vă prefaceti că le-aţi şti. Aşadar, 
constientizati ce nu ştiţi, intelegeti cât de multe lucruri sunt de ştiut şi nu 
le ştiţi. Fiţi umili, fiţi ca nişte copilasi şi cereti. Nu ezitaţi să cereti ori de 

câte ori aveţi nevoie de ajutor şi pentru orice aţi avea nevoie, şi vă va fi 
dat. 

Să fiţi convinşi că îl veţi primi, sub o formă sau alta, la un moment 
sau altul. Ceea ce aveţi cu adevărat nevoie vă este întotdeauna dat, mai 
ales atunci când îl cereti. Aşa că, cereti lucrurile de care aveţi cu adevărat 
nevoie. Cereţi înţelepciune, iubire, inspiraţie, creativitate, putere şi curaj. 
Acestea sunt lucrurile de care aveţi cu adevărat nevoie pentru a trece prin 
viaţă, şi pe care, de fapt, le aveţi deja. 

Cerându-le, le treziti. Ies la iveală din voi. Şi intelegeti că le aveati 
deja. La fel ca Dorothy şi papucii ei roşii [personajul din “Vrăjitorul din 
Oz”], ati avut întotdeauna tot ce ati avut nevoie pentru a trai, dar ego-ul 
v-a împiedicat s-o ştiţi. Aşadar, cereti şi aşa veţi sti din nou. Aşa veţi 
cunoaşte adevărul, veţi începe să purtaţi acei papuci roşii minunati pe 
care-i aveati deja.» 

b) A vorbi cu Dumnezeu 


«Rugăciunea înseamnă a vorbi cu Dumnezeu. Este o conversaţie 
într-un singur sens, sau aşa ti se poate părea, dar este foarte importantă. 
Cel puţin, aşa identifici chestiunea, problema sau nevoia, lucrul care 
simţi că lipseşte şi te face nefericit. Înainte de a te ruga pentru ajutor, 
trebuie să conştientizezi ce vrei să se schimbe. Această conştientizare este 
primul pas pentru a schimba ceva. Aşadar, rugăciunea este foarte 
importantă. 

Ca să rosteşti o rugăciune prin cuvinte, trebuie să fii conştient de 
ceea ce vrei să spui. Această conştientizare iti dă puterea de a schimba 
ceea ce ai vrea să schimbi. De asemenea, te ajută să capeti sprijin din alte 
dimensiuni. Deci când te rogi, se întâmplă două lucruri: Ceri ajutorul 
altor tărâmuri si chiar îl determini, şi, foarte important, iti clarifici tie 
însuţi ce îţi doreşti la un nivel mai profund. Ce anume crezi că ai nevoie 
sau ce iti doreşti pentru a fi fericit? 

Este important să înţelegi ce te face nefericit şi ce crezi că ai avea 
nevoie pentru a fi fericit. Unele nevoi nu sunt mai mult decât atât: doar 
un gând că ai avea nevoie de ceva şi nicidecum o nevoie reală. Alte nevoi 
pe care le identifici pot fi foarte profunde şi adevărate, şi este important 
să le descoperi. Aşadar, atunci când vorbeşti cu Dumnezeu, descoperi 
lucruri despre tine însuţi şi devii conştient de lucruri de care poate că nu 
erai conştient. 

Pe acest Dumnezeu nu trebuie să ţi-l imaginezi neapărat ca pe o 
fiinţă inteleapta. Orice te atrage poate fi considerat ca Dumnezeu. 
Aşadar, nu te împiedica de ideea că Dumnezeu ar trebui să fie o fiinţă, o 
entitate. Roagă-te către univers. Roagă-te la Inteligență. Roagă-te 
forţelor care conduc totul. Roagă-te la orice lucru pe care îl concepi ca 
fiind o forţă de ajutor, ca înţelepciune, ca inteligenţă, ca puterea din 
spatele universului. 

De fapt, Dumnezeu nu este o fiinţă singulară, aşa cum probabil v-aţi 
dat seama multi dintre voi. Dar este o forţă, o forţă a creaţiei. Este, de 
asemenea, tot ce înseamnă viaţă, în toate expresiile ei. Deci este forţa 
care creează viaţa şi este însăşi viaţa care se trăieşte pe sine în numeroase 
moduri. Acesta este Dumnezeu. 

Prin urmare, vă veţi ruga acestei forte, cerând să vă aliniati cu ea şi 
cerând ajutor în orice chestiune în care credeţi că aveţi nevoie de ajutor. 
Atunci când vă veţi rosti nevoile, veţi descoperi, poate, că nu sunt nişte 
nevoi reale şi că ar fi mai important să vă rugaţi pentru ceva mai profund. 
Se poate petrece o evoluţie atunci când te deschizi să vorbeşti cu 
Dumnezeu. Descoperi lucruri despre tine însuţi. Este esenţial în 
psihoterapie şi dă un plus de valoare prieteniei şi relaţiilor să spui lucruri 
cu voce tare, căci atunci afli lucruri despre tine însuţi. La fel se întâmplă 
şi când vorbeşti cu Dumnezeu: Afli lucruri despre tine însuţi. Aspecte din 
inconştient devin conştiente. Constiinta ta creşte. 

Un alt aspect foarte valoros al rugăciunii este acela că este o 
modalitate de a-ţi depăşi anumite blocaje subconstiente. Când spui 
deschis şi clar ceea ce iti doreşti, atunci te adresezi în acelaşi timp si 
subconstientului tău, spunându-i: “Asta este ceea ce îmi doresc. Aceasta 
este intenţia mea”. Orice convingeri subconştiente ai avea ce împiedică 
realizarea acelei dorinţe pot fi depăşite când îţi declari deschis intenţia de 
a le depăşi. Exprimarea cu voce tare a intenţiei iti dă puterea de a învinge 
orice forte subconstiente care lucrează împotriva realizării acelei intenţii. 

Deci, rugăciunea poate fi o modalitate de a-ţi reprograma 
subconstientul şi de a te ajuta să avansezi. Iti formezi o intenţie, ţi-o 
declari deschis şi, astfel, creezi un nou traseu neuronal. Poate că ai urmat 
un obicei dăunător. Atunci când îţi rosteşti deschis intenţia de a merge 
într-o altă direcţie decât acel obicei, subconstientul tău se aliniază cu 
intenţia şi spune: “Bine, hai să mergem în acea direcţie, acum că ştiu ce 
vrei. Credeam că vrei celălalt lucru”. 

Acelaşi lucru este valabil şi pentru forţele care te ajută din alte 
dimensiuni. Când aud intenţia ta, ele se apropie şi spun: “Bine, ea este 
pregătită pentru ceva nou în viaţă. Este pregătită să primească ajutor. A 
devenit, în sfârşit, conştientă că acest lucru trebuie să se schimbe, iar 
rugăciunea ei ne spune că este pregătită să o ajutăm să schimbe treaba 
asta”. Aşa se întâmplă atunci când te rogi. 

Când vorbeşti cu Dumnezeu, poţi spune orice, ceea ce este foarte 
important, pentru că, de multe ori, nu poţi spune orice altor oameni. 
Chiar şi când eşti singur, uneori simţi că nu ar fi corect să gândeşti ceva. 
Lui Dumnezeu îi poţi spune orice. Dumnezeu are o compasiune şi o 
iubire atotcuprinzătoare care vindecă, aşa că poţi spune orice. 

Este bine să spui exact ce-ţi vine să spui, ca să scoţi la iveală şi să 
vezi ce se ascundea acolo. Atunci poţi vedea dacă este adevărat sau nu. 
Uneori, nu-ţi exprimi gândurile in loc să le examinezi şi, ţinându-le în 
tine, ele persistă. Astfel, poţi avea o convingere negativă şi, până când nu 
o recunoşti şi nu o analizezi, nu va înceta să apară mereu. Nu poate fi 
vindecată, decât dacă o priveşti deschis şi o examinezi, iar prin această 
examinare, vezi că nu este deloc adevărată. 

Cu toate acestea, nu este suficient doar să recunosti un gând negativ, 
dacă încă îl mai crezi. Trebuie să il recunosti şi apoi să înţelegi că este 
fals, şi abia atunci te poţi elibera de el. Însă doar văzând un gând negativ 
— doar fiind martor la el — nu îl va şi vindeca. Va apărea din nou, deşi 
faptul că l-ai observat îi mai diminuează din putere. 

Să observi un gând negativ este oricum mai bine decât să te identifici 
cu el. A te identifica cu un gând negativ înseamnă să îl crezi în mod 
conştient, clar, şi să îl întăreşti vorbind despre el. Dacă vrei să te eliberezi 
de acel gând, trebuie să faci mai mult decât doar să fii martor la el. 
Trebuie să-l examinezi pentru a-i verifica validitatea. 

Vei descoperi întotdeauna că un gând negativ nu este adevărat, că nu 
este valid. Un gând adevărat este adevărat în toate situaţiile şi 
întotdeauna, pentru că asta înseamnă adevărul. Adevărul este adevărat. 
Dacă un gând care te face să te simţi prost nu trece acest test — adică nu 
este adevărat întotdeauna şi de-a lungul timpului — atunci la ce mai este 
el bun?! Nu are niciun scop util. Doar te face doar să te simţi prost. Aşa 
că îl poţi arunca la gunoi. Pentru a trece dincolo de credinţele negative şi 
de înțelegerile eronate, trebuie să vezi că ele sunt nefolositoare şi 
neadevărate. Când nu vei mai crede în ele, puterea lor se va diminua şi 
vor apărea mult mai rar. 

Vorbind cu voce tare cu Dumnezeu, rosteşti aceste gânduri. Este ca 
şi cum ai scrie într-un jurnal personal. Poţi vedea ce-i în mintea ta, ce 
falsitati zac acolo. Spune-i lui Dumnezeu gândurile tale, ascultă-te pe tine 
însuţi, vezi falsitatea şi vezi ce este adevărat. Vei şti imediat când spui 
adevărul în rugăciune, prin senzaţia pe care ţi-o dau cuvintele. 

Să vorbeşti cu Dumnezeu este un fel de psihoterapie. Vorbeşti cu o 
fiinţă inteleapta, care te acceptă şi are compasiune, cu fiinţa supremă, 
care te iubeşte cu adevărat şi necondiţionat. Aceasta este o experienţă 
intensă, aşa cum este şi psihoterapia pentru mulţi oameni, dacă este 

făcută aşa cum trebuie. Este o senzaţie foarte puternică să ai alături o 
fiinţă plină de compasiune şi îngăduinţă, care iti este martoră la 
gândurile şi exprimările tale. Atunci poţi începe să triezi ce este adevărat 
şi ce nu este adevărat, ce este real şi ce nu este real, ce vrei şi ce nu vrei cu 
adevărat, ce ai nevoie şi ce nu ai nevoie cu adevărat. 

Fă asta ca un exerciţiu de sănătate şi bunăstare emoţională. Fă asta 
pentru tine. Este un proces natural de purificare în care te poţi implica 
zilnic. Vorbeşte cu Prea-Iubitul, vorbeşte cu Dumnezeu şi nu te veţi simţi 
niciodată singur, pentru că acest Prea-lubit este mereu alături de tine şi 
te ascultă. Vei simţi din ce în ce mai mult că Prea-lubitul este mereu aici 
şi te ascultă mereu, te iubeşte mereu, îi pasă de tine mereu. 

Şi aşa, dezvolti o relaţie cu Prea-Iubitul, cu Dumnezeu. In această 
relaţie există o plenitudine. Prin această relaţie poţi primi ceea ce ai 
nevoie în interior. Şi, ca orice relaţie, ea are nevoie să fie întreţinută — 
timp petrecut împreună şi preocupare — şi astfel se adânceşte. O relaţie 
cu Divinul nu apare peste noapte. Trebuie să o hrăneşti de-a lungul 
timpului. Dar este un timp bine cheltuit, căci această relaţie te va susţine 
şi-ţi va da un sentiment de stabilitate şi un sentiment de integrare, de 
completitudine. 

Atunci când iti exprimi nevoile către Divinitate şi ele sunt satisfăcute 
la cele mai profunde niveluri — uneori evident, iar alteori mai putin 
evident — nu vei mai avea pretenţia ca ceilalţi să iti satisfacă nevoile. Si 
nu vei mai simţi dorinţa de a le vorbi altora despre nevoile tale, care 
uneori nici nu te pot ajuta. Ba chiar, fiinţele umane pot adesea să-ţi 
întărească gândurile negative şi modul egotic de a gândi. 

Nu se va întâmpla aşa ceva când vorbeşti cu Dumnezeu. Ai o linie 
deschisă, în care întâi vorbeşti şi te asculti pe tine însuţi, iar abia apoi 
primeşti ceva de la Divinitate, pe măsură ce te deschizi. Primeşti în 
diverse moduri. Uneori, într-un mod destul de concret şi măsurabil. 
Alteori, este ceva inefabil şi inestimabil, şi totuşi, ai primit ceva. 

Nu poţi evalua la modul obişnuit ceea ce primeşti în aceste 
conversații. Nu poţi spune: “Păi, i-am cerut lui Dumnezeu să-mi rezolve 
problema şi nu s-a rezolvat, aşa că ce rost mai are să mă rog?”. Se 
întâmplă în rugăciune ceva mult mai profund decât că ceri ceva şi vezi 
dacă primeşti sau nu. Te angajezi la un nivel mult mai profund şi mai 
important, legat de creşterea şi evoluţia ta, de vindecare şi aprofundare. 

Evoluţia spirituală nu este uşor de evaluat de către mintea ta. Atunci 
când te deschizi către Divinitate în acest mod, îţi este influenţată 
creşterea spirituală. Te deschizi pentru ajutor în privinţa creşterii, 
evoluţiei, vindecării tale, şi în această privinţă vei primi sprijin. Este 
posibil să primeşti ajutor şi în aspectele lumesti ale vieţii. Cine ştie? Dar 
nu acesta este scopul rugăciunii. 

Scopul rugăciunii nu este acela de a obţine lucruri de la Dumnezeu. 
Nu la asta se referă rugăciunea. Rugăciunea este o descoperire a 
propriului tău sine: unde te găseşti, încotro te indrepti şi cum vei ajunge 
acolo. Acestea sunt lucrurile pe care le descoperi în rugăciune, vorbind şi 
ascultându-te pe tine însuţi şi, de asemenea, ascultând orice răspuns pe 
care l-ai putea primi lăuntric. 

La fel de important ca a-i vorbi lui Dumnezeu este şi a-L asculta pe 
Dumnezeu. Atunci când Îl asculti pe Dumnezeu, asculti cu toată fiinţa ta. 
Nu asculti cu urechile, pentru că nu vei primi cuvinte, cel mai probabil, 
ca răspuns la întrebările tale. Dar Inima ta va primi răspunsuri. Corpul 
tău va primi răspunsuri. Vei primi cunoasteri, o senzaţie de justete, curaj, 
tărie, inspiraţie şi idei. 

Atunci când deschizi această linie de comunicare cu Dumnezeu, te 
deschizi să primeşti mai mult din ceea ce ţi-a fost deja dat pentru a te 
sprijini pe calea ta. Fiintele care iti călăuzesc viata iti pot activa puterea şi 
curajul. Ele pot picura o inspiraţie sau o idee în corpul sau mintea ta. Ele 
te pot dirija încolo sau încoace prin sentimente de entuziasm şi bucurie. 
Acestea sunt răspunsurile pe care le primeşti atunci când stabileşti o 
relaţie cu Dumnezeu prin rugăciune. 

Totuşi, s-ar putea să nu primeşti aceste “răspunsuri” imediat ce le 
ceri. Ele sunt răsfirate de-a lungul zilelor. Nu ştii niciodată când te 
trezeşti cu un răspuns. Dintr-o dată, capeti un răspuns sau o inspiraţie. 
Dintr-o dată, iti vine o idee, simţi putere, simţi entuziasm, simţi o 
bucurie sau te simţi conectat la ceva mai înalt. Acestea sunt răspunsurile 
la rugăciunile tale. Viaţa iti aduce oamenii de care ai nevoie, ocaziile de 
care ai nevoie şi ideile şi inspiraţia de care ai nevoie. 

Viaţa iti aduce tot ceea ce ai nevoie — dar nimic mai mult. Nu ti se 
dau lucruri de care nu ai nevoie. Asta te-ar putea deruta şi te-ar putea 
abate de la drumul cel bun. S-ar putea ca unii oameni să-ţi prezinte unele 
oportunităţi, dar dacă ele nu sunt în acord cu binele tău cel mai înalt, 

probabil că nu vor funcţiona sau nu vei avea chef să profiti de ele. Aşadar, 
dacă viaţa îţi aduce o ocazie şi te simţi bucuros şi entuziasmat, atunci, 
neapărat profită de ea, pentru că trebuie să fie cea corectă. Ocaziile sunt 
răspunsuri la rugăciunile tale, fie că le recunosti sau nu ca fiind nişte 
răspunsuri. 

Atunci când te rogi, vei primi întotdeauna ceva, dar dacă nu observi 
ce primeşti, este ca şi cum nu ai fi primit. De exemplu, dacă primeşti 
putere, dar nu recunoşti puterea din tine, este ca şi cum nu o ai. Sau dacă 
recunoşti puterea, dar te autoconvingi că n-ai primit nimic, este ca şi cum 
nu ti-ar fi fost dată. 

Este important să recunoşti aceste daruri, căci altfel nu le vei folosi. 
Nu vei simţi că le ai. Te vei închide în tine şi vei crede că nu ai sprijinul de 
care ai nevoie, iar temerile egotice vor prelua controlul. Trebuie să te 
antrenezi ca să observi şi să recunoşti darurile subtile care îţi sunt 
disponibile şi, de asemenea, oportunităţile mai evidente. 

Nu iti vine să recunosti aceste lucruri în mod natural, deoarece 
mintea nu recunoaşte realităţile subtile, cum ar fi curajul, credinţa, 
dragostea, tăria şi răbdarea. Mintea egotică nu le consideră importante. 
Ea vede lumea dintr-un perspectivă a lipsurilor. Chiar şi atunci când ai 
primit daruri, adeseori, mintea egotică nu le vede sau nu le acceptă sau 
nu le foloseşte. Priveşte pe lângă ele şi continuă să creadă că nimic nu ar 
fi suficient, că trăieşte într-un univers limitat, că “Niciodată nu primesc 
ceea ce vreau. Se pare că nu pot obţine ceea ce am nevoie. Lumea este 
împotriva mea”. Aceasta este percepţia egotică. Eşti programat să simţi o 
lipsă în interior şi că lumea ar fi lipsită de resurse, rea, neprietenoasă, 
amenințătoare si că trebuie să lupti pentru a supravieţui. 

Dar înseşi aceste convingeri creează această realitate. Crezând că 
lumea este un loc înfricoşător şi că nu bunătatea stă la baza vieţii, ci 
dificultăţile şi poate chiar răul, aşa vei crea exact această experienţă. 
Aceste convingeri devin o profeție auto-împlinită. Mintea îşi creează 
propria realitate prin credinţa în anumite lucruri. Devii cel mai mare 
duşman al tău atunci când te încrezi în gânduri. Gândurile din fluxul 
gândirii tale nu îţi sunt prietene. Ele nu urmăresc interesul tău cel mai 
înalt. Ele nu iti dau curaj, putere sau răbdare — ci fac exact invers, nu-i 
aşa?! Gândurile din capul tău iti răpesc curajul, puterea şi răbdarea. Ele 
te fac iritabil, nerăbdător, nefericit şi să te simţi o victimă. Cum ar putea 

aceste gânduri să-ţi fie prietene?! În ce fel ti-ar putea fi ele de ajutor?! De 
ce le mai asculti?! 

Prin urmare, trebuie să înveţi să asculti la niveluri mai subtile, să 
observi darurile care apar la niveluri subtile. Trebuie să înveţi să observi 
curajul, puterea, răbdarea, perseverenta şi toate celelalte calităţi pe care 
le ai prin naştere, în virtutea faptului că eşti o fiinţă divină: “Cum este 
sus, aşa este şi jos”. 

Divinul este bunătate, pe care o aveţi în voi. Această bunătate nu este 
prea accesibilă uneori, deoarece, în mod implicit, în voi operează mintea 
egotică. Mintea egotică vă răpeşte aceste daruri. Le anihilează. Vă lipseşte 
de putere. Aşadar, trebuie să învăţaţi să treceţi dincolo de minte pentru a 
vă recăpăta puterea de fiu sau fiică divină. Aveţi toată bunătatea, toată 
puterea şi tot ceea ce aveţi nevoie pentru a vă trăi viaţa frumos, fericiţi, cu 
bucurie şi pentru a vă pune în slujba întregii creaţii, conform meniri 
voastre. Aveţi tot ce vă trebuie pentru a trăi astfel în lume. Însă trebuie să 
depăşiţi mintea egotică, care vă împiedică să cunoaşteţi acest lucru şi să 
vă folosiţi de aceste daruri de la Dumnezeu, care sunt calităţi ale naturii 
voastre divine. 

Aşadar, cheia este să luaţi aminte la aceste daruri: Observati curajul, 
observați dragostea, observați răbdarea, observați puterea şi abilităţile de 
a persevera, de a avea grijă şi de a vă conecta cu ceilalţi. Tot ceea ce este 
bun în fiinţele umane ţine de natura voastră divină. Aşa că, dragii mei, 
observați cât de minunati sunteţi. Observati-va bunătatea, observati-va 
forţa si fiţi conştienţi că aceste daruri v-au fost date pentru a vă ajuta in 
călătoria voastră şi să trăiţi viaţa care v-a fost menită. Ele sunt resursele 
voastre. 

Nu aţi fost lăsaţi singuri şi nu vă lipseşte nimic. Aveţi întotdeauna tot 
ceea ce vă trebuie. Nu uitaţi acest lucru şi să mai ştiţi că rugăciunea vă va 
ajuta să primiţi ceea ce aveţi nevoie şi, mai ales, vă va ajuta să observați 
când primiţi, căci, odată ce ati cerut ceva, veţi fi atenţi să şi primiţi. Asa 
că rugăciunea vă ajută să observați ce primiţi şi faptul că vi se oferă tot 
timpul.» 

c) Stabilirea unei relaţii cu Dumnezeu 


«Este important să stabiliţi o relaţie cu Divinul, pentru că astfel nu 
vă veţi mai simţi singuri. Ego-ul va face să vă simtiti singuri şi pierduţi în 
acest vast univers şi vă sabotează orice conexiune pe care vreţi să o faceţi 
cu alţii. Sabotează iubirea. Relaţia cu Dumnezeu este primordială, cea 
mai importantă relaţie. 

Dar nu puteţi avea o relaţie cu Dumnezeu decât dacă Îl simtiti ca 
fiind bun şi demn de încredere. De obicei, tocmai asta îi împiedică pe 
oameni să aibă o relaţie cu Dumnezeu. Ei simt că viaţa nu este bună, deci 
Dumnezeu nu ar fi bun, că viaţa nu este demnă de încredere, deci că 
Dumnezeu nu ar fi demn de încredere. Cum aţi putea avea o relaţie cu 
cineva sau cu ceva despre care credeţi că nu-i demn de încredere?! Ideile 
voastre despre Dumnezeu vă pot împiedica să aveţi o relaţie cu El. 
Aşadar, trebuie să vă modificaţi unele idei despre Dumnezeu. 

Dumnezeu este bun. Dumnezeu este de ajutor. Dumnezeu urmăreşte 
binele vostru. Viaţa vă susţine. Întotdeauna a făcut-o, uneori în moduri 
miraculoase, dar şi în cele mai banale moduri: vă oferă aerul pe care îl 
respirati, pământul pe care stati, oamenii şi ajutorul de care aveţi nevoie, 
hrana de care aveţi nevoie. Viaţa vă asigură nevoile de bază. 

Şi, da, puteţi găsi şi exemple în care oamenii mor de foame şi atunci 
vă întrebaţi: “Lor cum le sunt asigurate nevoile?”. Fiinţa divină, care 
sunteţi cu toţii, doreşte să aibă parte de orice fel de experienţe şi, astfel, 
fiecare dintre voi a avut şi vieţi în care a trăit în cele mai devastatoare 
condiţii. Chiar şi aceste condiţii vă servesc pentru a vă dezvolta în 
anumite moduri. Ele vă dezvoltă răbdarea, compasiunea şi sensibilitatea. 
Ele slujesc unui scop în evoluţia vieţii. 

Până la final, veţi număra mult mai multe vieţi de abundență si 
fericire decât vieţi de boală şi nefericire. Sunteţi un suflet etern, iar 
dificile vieţile pe care le-aţi avut sunt puţine în comparaţie cu 
nenumăratele, de fapt, infinitele vieţi pe care le veţi avea şi le-aţi avut de- 
a lungul timpului, inclusiv pe alte planete. 

Această dimensiune a treia a Pământului este ca o şcoală, şi este o 
şcoală dificilă uneori. Dar este o şcoală pe care, în cele din urmă, o veţi 
absolvi şi unde nu va trebui să va mai intoarceti niciodată, cu excepţia 
cazului în care decideti să o faceţi de dragul provocării, ceea ce unii dintre 

voi chiar fac, pentru ca, dupa ce absolviti a treia dimensiune, ştiţi că aveţi 
puterea şi curajul de a învinge orice v-ar pricinui această a treia 
dimensiune. 

Din perspectiva tuturor vieților voastre, din perspectiva infinitului, 
vieţile dificile sunt neglijabile; şi totuşi, ele sunt unele dintre cele mai 
importante vieţi pe care le-aţi putea trăi vreodată în favoarea evoluţiei. Se 
învaţă atât de multe lucruri în timpul acestui tip de vieţi — mult mai 
multe decât vă daţi seama, pentru că de o mare parte a învăţăturii nu vă 
daţi seama decât după ce acea viaţă s-a terminat. Şi apoi, acest bagaj 
preţios este adus în următoarea viaţă şi în următoarele vieţi. Ceea ce aţi 
învăţat este ca o bijuterie pe care aţi câştigat-o şi care vă face o persoană 
mai bună în eternitate. Aşadar, viaţa este bună, chiar şi atunci când este 
grea. 

Trebuie să ai încredere că viaţa este bună, iar apoi vei începe să vezi 
că chiar aşa este. Odată ce capeti puţină încredere, poţi începe să ai o 
relație mai profundă cu Dumnezeu. Ea te va împlini, fiindcă, cu cat 
această relaţie devine mai strânsă, vei putea simţi direct ingaduinta şi 
dragostea lui Dumnezeu. Deci este mai greu doar la început, când nu ai 
încredere în Dumnezeu, din cauza unor convingeri greşite şi a unor 
neînțelegeri despre Dumnezeu. 

Trebuie să-ţi analizezi aceste convingeri. Trebuie să treci in revista 
ideile tale despre Dumnezeu. Trebuie să înţelegi adevărul despre 
Dumnezeu şi să nu mai crezi minciunile. Orice te face nefericit sau te 
sperie este o minciună. Dacă la baza vieţii se află bunătatea — şi aşa este — 
atunci nimic legat de Dumnezeu nu te-ar putea face nefericit. Bunătatea 
este iubire, bunătatea este bucurie, bunătatea este pace. Şi de la 
Dumnezeu poate veni numai bunătate, cunoscând adevărul despre 
Dumnezeu. Opusul este, de asemenea, adevărat: Atunci când crezi ceva 
fals despre Dumnezeu, te simţi rău, speriat şi nefericit. 

Aceasta din urmă este starea naturală a ego-ului. El trăieşte în frică 
şi are un sentiment de separare şi că mereu lipseşte ceva. Asta nu-i 
adevărat. Mintea inventează că îţi lipseşte câte ceva. Mintea inventează 
că viaţa este înfricoşătoare. Asta trebuie să înţelegi. Este o iluzie foarte 
inteligentă şi îi captivează pe oameni timp de multe, multe vieţi, până 
când, într-o zi, încep să nu se mai lase pacaliti. Ei încep să vadă că li s-au 
spus minciuni. Tot timpul, mintea egotică, vocea din capul lor, le-a tot 

spus minciuni despre viata, despre ei înşişi, despre ceilalţi şi despre 
Dumnezeu. 

Când începi să vezi adevărul, viata ta se schimbă. Simti viata în mod 
diferit, ceea ce înseamnă că te comporti diferit. Exprimi bunătatea, 
exprimi dragostea şi exprimi pacea, ceea ce-ţi va aduce tot mai mult din 
aceste calităţi. Aceasta este una dintre lecţiile pe care te-ai născut aici să 
le înveţi: Ceea ce tu transmiti se întoarce la tine. Gândurile şi credinţele 
negative te determină să emiti negativitate, primind înapoi negativitate şi 
nefericire, fără să-ţi dai seama că tu însuţi ai creat acea nefericire, prin 
faptul că ai crezut în gândurile negative şi exprimându-le. Atunci când îţi 
schimbi gândurile, îţi schimbi şi viaţa, pentru că îţi schimbi modul cum 
percepi viata. Când începi să ÎI vezi pe Dumnezeu ca fiind bun şi viata ca 
fiind bună, ocrotitoare, generoasă, minunată şi miraculoasă, atunci chiar 
devine aşa. Dacă crezi că viaţa te ajută, vei acţiona ca şi cum ar fi aşa. Vei 
observa că chiar este. Vei putea recunoaşte că te sprijină. Şi le vei spune 
şi celorlalţi. Vei deveni un învăţător şi vei spune: “Uite, uite, viaţa este 
bună”. 

Acesta este mesajul meu. Viaţa este bună şi, odată ce ştii asta, poţi 
avea o relaţie mai profundă şi mai apropiată cu Dumnezeu. Iar asta 
schimbă totul, pentru că ştii cu certitudine că nu eşti singur. Ştii că eşti 
conectat, iar cu această conexiune vine o mare putere, un mare sprijin şi 
o mare iubire. Eşti plin, în loc să fii golit. Nu mai simţi nicio lipsă de 
nimic. Iar când nu mai ai lipsuri, iti reversi preaplinul, iar când te reversi 
în jur, atragi spre tine iubirea, pacea şi abundența. 

Fii conştient că eşti copilul unui Tată foarte bogat, iubitor şi perfect 
înțelept. Asta ai moştenit. Moştenirea aceasta este tot ceea ce ai nevoie — 
şi chiar mai mult de atât. Odată ce-ţi dai seama că ai mai mult decât 
necesarul, începi să daruiesti din ce ai. Iar atunci cand daruiesti, viata ti 
se schimbă, pentru că, cu cât oferi mai mult, cu atât primeşti mai mult 
înapoi. Aceasta este o lege naturală. Aşa trebuie să fie. 

Faptul că ştii că eşti copilul unui Tată bogat îţi permite să fii generos. 
Această generozitate creează acea lume menită pentru tine, în care eşti 
menit să trăieşti, pe care eşti menit să o creezi. Nu eşti un sărăntoc. Nu 
eşti singur. Nu eşti fără de ajutor. Viaţa ta se desfăşoară perfect, aşa cum 
iti este sortită. Esti co-creator alături de Dumnezeu. Eşti partenerul lui 
Dumnezeu. Tu eşti Dumnezeu. Eşti o extensie a lui Dumnezeu. 

Din punctul de vedere al lui Dumnezeu, această viaţă este o 
experiență minunată. Dumnezeu savurează experiența din a treia 
dimensiune, trăind prin tine. Dumnezeu iubeşte creaţia. Dumnezeu te 
iubeşte ca pe un co-creator. Dumnezeu iubeşte viaţa. Dumnezeu iubeşte 
viaţa prin tine. Atunci când eşti conectat la Dumnezeu şi ai o relaţie cu 
Dumnezeu, simţi această iubire pentru viaţă. O simţi cu toată inima. 
Priveşti lumea şi vezi frumuseţea şi splendoarea acestei creaţii, nu 
lipsurile sau imperfectiunile. Totul este perfect aşa cum este. Este 
splendid. Este minunat. 

Nu mai există un alt loc, un alt moment şi nicio altă fiinţă ca tine. 
Această creaţie este unică, iar Dumnezeu o savurează, se delectează cu ea, 
se bucură de ea şi o iubeşte, pentru că, în curând, se va schimba în ceva 
nou şi diferit, iar Dumnezeu adoră şi asta. Dumnezeu adoră schimbarea, 
noutatea. Încotro se îndreaptă fluxul vieţii? Cum vor acţiona aceste 
creaturi? Ce vor crea? Ce vor face ele mai departe? Ce mai distracţie! Ce 
mai bucurie! 

Iată câtă recunoştinţă există în inima lui Dumnezeu şi în tine. Când 
te uiţi în interior, la un nivel subtil, la cel mai profund nivel, te simţi atât 
de plin. Recunostinta, pacea, iubirea, admiraţia, uimirea lui Dumnezeu 
se află în interiorul tău şi te fac puternic şi aşază totul într-o perspectivă 
mai largă, astfel încât nimic nu te mai poate deranja. Ai toată puterea 
necesară pentru a face faţă oricărei dificultăţi. În această stare de putere, 
simţi că eşti iubirea, eşti Creatorul şi ai ajuns Acasă, aşa cum ţi-a fost 
menit. Despre asta este vorba. În cea de-a treia dimensiune, înveţi să te 
întorci acasă la Dumnezeu. Inveti cine eşti cu adevărat, iar asta durează 
multe, multe vieţi. Dar, în cele din urmă, vezi adevărul. Intelegi că: “Sunt 
divin! Eu sunt Dumnezeu. Sunt expresia unui Dumnezeu binevoitor şi nu 
mi se poate întâmpla nimic rău”. Odată ce ştii asta la nivelul cel mai 
profund şi o simţi pe deplin în fiecare clipă, eşti pregătit să absolvi a treia 
dimensiune. Apoi vei continua să evoluezi şi să creşti într-o mai mare 
iubire şi într-o mai mare co-creatie cu Dumnezeu în alte dimensiuni. 

Dar, deocamdată, aşa stau lucrurile în această dimensiune — ai un 
ego care te împiedică să vezi adevărul şi să ai o relaţie cu Dumnezeu. 
Trebuie să lucrezi la asta. Trebuie să petreci ceva timp vorbind cu 
Dumnezeu, având încredere în bunătatea lui Dumnezeu, indiferent de 

ceea ce spune mintea ta egotică şi ceilalţi despre viaţă, indiferent de 
temerile care apar, indiferent de comportamentul urât al celorlalţi. 
Trebuie să înveţi să ai încredere în viaţă şi atunci viaţa ţi se va 
schimba. Atunci vei începe să trăieşti adevărul vieţii, marea veste bună: 
Eşti una cu Creatorul, ai fost întotdeauna una cu Creatorul şi eşti aici 
pentru a crea, pentru a fi fericit, pentru a învăţa, pentru a creşte, pentru a 
iubi şi pentru a servi. Dezvoltă o relaţie cu Dumnezeu vorbind cu El, 
recunoscându-I prezenţa în viata ta şi observând darurile care ti se oferă, 
iar asta te va ajuta să trăieşti acea viaţă minunată care îţi este menită.» 

Capitolul 3 — RECUNOSTINTA 


«Recunostinta este atât de importantă pentru fericirea voastră, încât 
merită un întreg capitol, nu că ar fi prea multe de spus despre ea, dar ce-i 
de spus este important. Recunostinta este importantă pentru starea 
voastră de bine şi a tuturor celor din jurul vostru, pentru că modul în care 
vă simtiti lăuntric se transmite celorlalţi, iar ei transmit asta mai departe. 
Fiecare dintre voi este ca o mică staţie de emisie. Voi transmiteti starea 
voastră de conştiinţă celorlalţi. Fie că sunteţi conştienţi sau nu, asta se 
întâmplă în fiecare moment. Dacă sunteţi nefericiti, transmiteti 
nefericirea. Dacă sunteţi fericiţi, transmiteti fericirea. 

Să căutaţi fericirea nu este un efort egoist. Este foarte important să 
vă menţineţi o stare de conştiinţă pozitivă, o stare de fericire, deoarece ea 
vă afectează nu numai pe voi, ci pe toţi ceilalţi. În acest mod este lumea 
înălţată: câte o persoană pe rând. Îi înălţaţi si pe ceilalţi, înălţându-vă pe 
voi înşivă. Aşadar, recunoştinţa şi toate celelalte practici pe care le 
angrenati pentru a deveni mai fericiţi şi mai aliniati cu adevăratul vostru 
Sine nu sunt câtuşi de puţin egoiste, ci dimpotrivă. În schimb, când vă 
aliniati cu ego-ul, este o stare foarte egoistă, egocentrică şi nefericită. Nu 
face bine nimănui. Este responsabilitatea voastră să aveţi grijă de 
sănătatea voastră emoţională şi de starea voastră de bine, învățând să fiţi 
fericiţi. 

Una dintre modalităţile prin care puteţi deveni fericiţi este prin 
practica recunostintei. Spun “practică”, pentru că recunoştinţa trebuie 
reamintită mereu şi mereu, deoarece starea voastră implicită ca fiinţe 
umane este să nu fiţi recunoscători. Starea egotică de conştiinţă este 
opusul recunostintei. Ea nu vede abundența, ci lipsurile, şi cum ati putea 
fi recunoscători pentru lipsuri?! 

Trebuie să vă antrenați să vedeţi abundenta, iar recunoştinţa este o 
modalitate de a o face, de a vedea ceea ce este real, de fapt, pentru că ceea 
ce este real este abundent. Ceea ce este real este generos, binevoitor şi 
bun. Aşa că trebuie să vă antrenați să priviţi aşa, în loc să vedeţi viata 
precum ego-ul. Asta este munca de transformare a conştiinţei — să 
recunoasteti că starea egotică de conştiinţă nu este adevărata voastră 
stare şi nu reflectă realitatea. Ea reflectă percepțiile ego-ului asupra 
realităţii, care sunt percepții greşite şi înţelegeri eronate. Ego-ul crede ca 

nu există suficiente resurse şi mai crede că el însuşi nu a făcut încă 
destul, aşa că ar trebui să se străduiască şi să lupte împotriva tuturor 
celorlalţi pentru a obţine ceea ce vrea. 

Însă este adevărat contrariul: Realitatea nu este un joc cu sumă nulă 
[n.tr. — când cineva trebuie să piardă ca altul să câştige]. Realitatea este 
abundentă şi funcţionează foarte bine atunci când vă dati seama că toţi 
conlucrati cu toţi şi cu tot ce există în univers pentru a evolua si a 
contribui reciproc. Viaţa nu înseamnă să te lupti pentru bucatica ta; este 
mai degrabă o chestiune de a-ţi găsi locul tau in univers şi a acţiona ca 
atare. Când reuşeşti, vei primi sprijinul de care ai nevoie. S-ar putea ca 
acel sprijin să nu arate întotdeauna aşa cum vrea ego-ul, dar va fi 
sprijinul de care ai nevoie pentru a continua să evoluezi şi să slujeşti viaţa 
în modul în care eşti menit. 

Slujirea este o parte importantă a acestui joc numit viaţă. Când îi 
slujeşti pe alţii, te slujeşti pe tine însuţi. Aceasta este una dintre lecţiile pe 
care le înveţi. Inveti că slujindu-i pe ceilalţi şi dăruind altora este modul 
în care te sustii pe tine însuţi, modul în care faci roţile vieţii să se învârtă 
în favoarea ta. Când asculti de ego, roţile se blochează. Nu se mai pot 
mişca. Te opreşti din evoluţie sau ajungi să lupti împotriva procesului 
evolutiv. Nu te poţi chiar opri să evoluezi, dar îţi poţi încetini semnificativ 
evoluția. Atunci când asculti de mintea egotică, o incetinesti. 

Trebuie să găseşti un alt mod de a înţelege şi de a acţiona, şi atunci 
te vei alinia cu propria evoluţie şi cu cea a Întregului. Această aliniere îţi 
va aduce tot ceea ce ai nevoie. Nu depinde de tine ce îţi va fi oferit. Există 
ceva mult mai măreț care iti aduce ceea ce ai nevoie şi care ştie exact de 
ce ai nevoie. Aceasta este Graţia. Ea face munca grea în locul tău. Ea 
munceşte pentru tine, dar şi tu trebuie să fii aliniat cu Gratia pentru ca ea 
să lucreze pentru tine. 

Pentru a fi aliniat cu Gratia, nu trebuie să-ţi asculti mintea egotica, 
pentru că aceasta este aspectul din tine care, în general, nu este aliniat cu 
Gratia. Singura chestiune care te împiedică să fii aliniat cu Harul, cel care 
te împinge să evoluezi şi îţi furnizează tot ceea ce ai nevoie, este mintea 
egotică — însăşi mintea ta, pe care te bazezi şi în care crezi cu atâta drag. 

Cât de ironic este faptul că vocea din capul tău pare atât de reală şi 
de onestă, când, de fapt, este singurul lucru care nu este prea real. 
Bineînţeles, gândirea are propria sa realitate. Totuşi, gândirea creează o 

realitate virtuală care te îndepărtează de realitate, te desprinde de voinţa 
Tatălui şi de ceea ce voinţa Tatălui a pregătit pentru tine, de ceea ce vrea 
pentru tine, de viata pe care eşti menit să o trăieşti. Recunostinta este 
unul dintre cele mai valoroase instrumente pe care le ai pentru a te 
realinia cu vointa Tatalui, cu Sinele profund. 

Recunostinta este valoroasă, în parte, pentru ca este atât de simplă şi 
atât de accesibilă. Nu costă nimic să te simţi recunoscător şi abia dacă iti 
ia o secundă. Dacă trăieşti recunoştinţa suficient de des, ea devine 
percepţia ta, realitatea ta. Acesta este scopul, ca această stare de 
recunoştinţă să devină realitatea ta permanentă, în locul stării de lipsă şi 
nemulțumire, care este realitatea ego-ului. 

Sunteţi binecuvantati că aveţi această alternativă. Nu sunteţi meniti 
să suferiti şi să ramaneti în starea de conştiinţă egotică. Sunteţi meniti să 
găsiţi metode care să vă ajute să ieşiţi din aceasta stare de conştiinţă — 
pentru că, odată ce ieşiţi în afara ei, simtiti adevărul şi anume că 
realitatea este bună. Este minunată şi chiar este posibil să fiţi fericiţi în 
această lume. Da, există atât de multe lupte şi conflicte în lume, şi vor 
exista întotdeauna provocări, dar chiar şi aşa, este posibil să fiţi fericiţi. E 
de ajuns să treceţi de la perspectiva ego-ului la una mai adevărată, iar 
recunoştinţa vă va ajuta să reusiti. 

Practica recunostintei înseamnă, pur şi simplu, a observa pentru ce 
eşti recunoscător. Când spun “tu”, mă refer la adevăratul Tu, care poate fi 
simţit în orice moment. Trebuie doar să priveşti ce anume vede şi 
experimentează Fiinţa ta şi pentru ce anume este Ea recunoscătoare în 
acel moment. Există un sentiment subtil de recunoştinţă în fiecare clipă 
şi poţi învăţa să te acordezi la acel curent de recunoştinţă şi să îl aduci în 
prim-plan. Atunci când te afli în starea de conştiinţă egotică, această 
recunoştinţă rămâne în fundal, dar o poţi aduce în fata cu doar puţină 
voinţă. 

Poţi alege să fii recunoscător. Asta poate face oricine. Poţi face 
această alegere şi trebuie s-o faci ori de câte ori te simţi nerecunoscător. 
Când simţi că nu eşti recunoscător, ca-ti lipseşte ceva, că eşti nefericit sau 
nemulțumit, acela este momentul să aplici practica recunostintei. 
Priveşte în jur şi observă motivele de recunoştinţă. Începe cu 
împrejurimile fizice, pur şi simplu, uitându-te în jur şi găsind pentru ce 
simţi recunoştinţă. 

Există întotdeauna ceva prin jur pentru care să fii recunoscător. 
Există întotdeauna un cer deasupra capului. Există întotdeauna un 
pământ care te susţine. De obicei, există mult, mult mai mult decât atât. 
Dar dacă începi cu lucrurile de bază, cum ar fi cerul şi pământul care te 
susţine, te deschizi să poţi observa si alte lucruri pentru care eşti 
recunoscător. Cu cât priveşti mai mult, cu atât descoperi că există foarte 
multe lucruri pentru care să fii recunoscător. 

Dar trebuie să te opresti — să nu mai gândeşti. Opreşte-te şi, pur si 
simplu, fii. Stai liniştit şi doar priveşte. Această căutare a recunostintei 
poate începe într-o stare de linişte. Nu o poate căuta mintea egoistă, 
pentru că ea vede numai lipsurile. Aşa că, trebuie să nu te mai implici în 
ceea ce-ţi spune mintea egotică si să observi doar ceea ce-ţi văd ochii. 

Observă frumuseţea, culorile, texturile. Observă lumina, strălucirea. 

Observă gândacii miraculoşi. Observă micro-lumea, care este atât de 
uimitoare — detaliile. Observă imensitatea cerului şi a stelelor. 

Apoi poţi observa senzațiile fizice: Observă briza sau aerul pe piele. 
Observă soarele, căldura. Observă sângele care pulsează prin corp. Ce 
miracol este acesta! 

Observă cât de frumos te susţine corpul tău. Observă cât de frumos 
iti oferă corpul senzaţii. Ce miracol este acest corp pe care îl ai! Cat de 
recunoscător poţi fi pentru că ai un corp care poate trăi viaţa, care poate 
vedea, simţi şi mirosi. 

De asemenea, îţi poţi îndrepta atenţia către sunete. Pentru ce sunete 
ai putea fi recunoscător? Sunt atât de multe. Toate tipurile de sunete: 
sunete produse de om şi sunete din natură. Toate sunt uimitoare. Tot 
ceea ce este făcut de mâna omului — ce miracol! Maşinile care circulă pe 
drumuri — ce miracol! Şi albinele, păsările şi vântul care foşneşte prin 
copaci. Ce frumos! Toate sunt perfecte. 

Aşa simte Fiinţa ta. Fiinţa ta venerează viaţa. Este foarte uimită de 
această lume nespus de frumoasă. Trebuie să înveţi să priveşti viaţa cu 
ochi plini de uimire. 

Apoi poţi începe să simţi recunoştinţă pentru lucrurile din viata 
personală. Poţi fi recunoscător pentru câinele tău, pisica ta, prietenii tăi, 
partenerul tău, toate fiinţele care te ajută. Cine sunt oamenii care ti-au 
dat o mână de ajutor, pe care i-ai iubit, pe care i-ai ajutat? Poţi să faci o 
listă cu ei? Este un miracol că au apărut în viaţa ta. Atât de mult ajutor se 

oferă şi se primeşte. Poţi să te concentrezi pe tot ajutorul pe care l-ai 
primit, pe toată dragostea pe care ai primit-o de la alţii, în loc să te 
concentrezi pe probleme? 

Mintea vede numai probleme în relaţiile omeneşti. Vrea mai mult de 
la oameni. Dar primeşti întotdeauna exact ce ai nevoie — nu întotdeauna 
ceea ce vrei, ci ceea ce ai nevoie. Şi poţi fi recunoscător pentru asta. Nu 
există nicio persoană în această lume care să nu primească, în fiecare zi, 
daruri de la alţi oameni, cadouri de la viaţă. Poţi să le observi? Poţi să le 
numeşti? Te poţi focaliza pe ele? 

Asta te va face fericit, să te focalizezi pe ceea ce ti se oferă şi pe ceea 
ce-i bun în viata şi zi de zi. Este o practică minunată să enumeri în fiecare 
zi lucrurile pentru care eşti recunoscător. La început, va trebui să te 
gândeşti bine ca să le găseşti. Apoi, după ce vei face acest exerciţiu de mai 
multe ori, îţi va fi uşor să le enumeri. Îţi vor veni în minte ca un potop. 

La asta trebuie să ajungi, la uşurinţa de a numi lucrurile pentru care 
eşti recunoscător, pentru că asta înseamnă că te simţi recunoscător 
oricând. Dar mai întâi, iti va fi de ajutor să numesti lucrurile pentru care 
eşti recunoscător. Asta va porni fluxul, iar apoi sentimentele de 
recunoştinţă vor începe să curgă. Cu cât faci mai des acest lucru, cu atât 
vei simţi acest sentiment în mod obişnuit. 

Aceasta este lucrarea. Nu este atât de grea. Doar observă, din Fiinţa 
ta, pentru ce eşti recunoscător. Observă cum se simte Fiinţa ta şi pentru 
ce este recunoscătoare. Pune-le pe hârtie. Fă din asta un exerciţiu, ca un 
joc. Pentru ce să fii recunoscător în acest moment? Şi acum, în acest 
moment, pentru ce să fii recunoscător? 

Aceasta este o bună utilizare a minţii. Foloseşti mintea ca pe un 
instrument ca să descoperi pentru ce eşti recunoscător. O foloseşti tu pe 
ea, în loc să te ea folosească pe tine, înfăţişându-ţi o lume a lipsurilor. Nu 
te lăsa păcălit! Nu-i o lume a lipsurilor. Aceasta este o lume foarte 
generoasă. Priveşte câte miliarde de oameni susţine ea, ca să nu mai 
vorbim de insecte, animale, copaci, peşti — fiecare formă de viata 
frumoasă de pe această planetă. Miliarde de forme de viaţă, inclusiv 
microbi şi tot felul de forme de viaţă pe care nici măcar nu le puteţi vedea 
şi despre care nici măcar nu aveţi habar, toate sunt susţinute de această 
biosferă. Minunat! 

Sunteţi o parte integrantă a ei. Voi şi fiecare fiinţă sunteţi meniti să 
fiți aici. Locul vostru este aici. Fiintele umane sunt cea mai binecuvântată 
specie de pe planetă, deoarece aveţi liber-arbitru şi capacitatea de a vă 
aranja mediul înconjurător şi de a crea, ca nicio altă specie de pe această 
planetă. Şi puteţi fi recunoscători pentru asta. Cât de minunat este să poţi 
crea, să alegi şi să vezi rezultatele alegerilor tale! 

Şi de a exista, pur şi simplu! Există o mare plăcere şi bucurie în 
simpla fiintare, dacă va indreptati atenţia spre ceea ce simte Fiinţa 
voastră. Simte recunoştinţa pentru a exista, pur şi simplu, şi a 
experimenta viaţa. Puteţi fi întotdeauna recunoscători pentru asta. 

De asemenea, puteţi fi recunoscători pentru tot ceea ce învăţaţi, 
pentru evoluţia şi creşterea prin care treceţi fiecare dintre voi. Nu aţi 
putea să nu cresteti şi să nu evoluati, atâta timp cât sunteţi vii. Uneori 
interveniti în această creştere şi o incetiniti, dar este imposibil să nu 
evoluati spre o mai mare bunătate, o mai mare inteligenţă şi abilităţi, 
puncte forte şi talente mai mari. Evoluati în foarte multe feluri. Ce 
bucurie! Puteţi să simtiti cum Fiinţa voastră se bucură si este 
recunoscătoare pentru acest lucru? 

Fiinţa adoră să crească. Adoră să experimenteze. Îi place chiar să 
experimenteze rezultatele negative ale alegerilor făcute, pentru că aşa 
poate creşte. Totuşi, ego-ul vostru s-ar putea să nu agreeze aceste 
rezultate. “Negativ” este, de fapt, un simplu concept pe care ego-ul îl 
atribuie experienţei. Însă nu există nimic negativ. Fiinţa voastră nu 
percepe viata prin prisma judecății bine-rău, cum face ego-ul. Totul este 
bun pentru această Fiinţă care sunteți. 

Atunci când te aliniezi cu Fiinţa care eşti, simţi că orice iti dă viata 
este bun: provocările, creşterea şi dezamăgirile. Ce distracţie! Fiinţa ta 
simte totul ca fiind distractiv. Provocari? Da! Creştere? Da! Ea spune 
“da” la toate. Le iubeşte pe toate. Este recunoscătoare pentru toate, 
pentru că atunci când eşti o Fiinţă eternă, iubeşti toate experienţele, orice 
experienţă. Nimic nu te poate distruge, nimic nu te poate răni. Eşti o 
fiinţă eternă. Asta esti cu adevărat. Această Fiinţă eterna imbratiseaza şi 
iubeşte fiecare aspect al vieţii, nu doar aşa-zisele experienţe plăcute sau 
bune. Este recunoscătoare pentru toate. Ea iubeşte totul. 

Motivul pentru care Fiinţa iubeşte este că Creatorul este iubire. Nu 
există nimic altceva decât iubire, aşa că, în mod natural, pe asta se 

întemeiază Fiinţa ta. Aceasta este experienţa fundamentală a Fiintei — 
iubirea. Cât de recunoscător poţi fi că acest univers, această creaţie, se 
bazează pe iubire şi bunătate! Şi cât de recunoscător poţi fi că eşti veşnic, 
pentru că, după această viaţă relativ scurtă în a treia dimensiune, îţi vei 
părăsi corpul şi vei lua o nouă formă, poate un alt corp din a treia 
dimensiune sau poate un corp din a patra dimensiune, şi vei da din nou o 
raită, experimentând iarăşi viaţa! 

Aşadar, fie ca aceasta să fie încarnarea în care decizi să fii fericit, să 
fii recunoscător pentru această viata şi să iubeşti viata din adâncul fiinţei 
tale, aliniindu-te cu iubirea pentru viata care există deja în tine. Nu 
trebuie să creezi tu această dragoste de viaţă. Nu trebuie să o provoci. Nu 
trebuie să te strădui să o descoperi. Tot ce trebuie să faci este să-ţi 
indrepti atenţia către experienţa subtilă a recunostintei, pe care Fiinţa ta 
o are deja şi dintotdeauna. Îndepărtează-ţi atenţia de la gânduri, înspre 
domeniul foarte subtil al Fiintei tale. 

Domeniul subtil este un tărâm al energiei. Recunostinta, iubirea şi 
pacea — toate aceste calităţi sau trăiri ale Fiintei se simt la un nivel subtil, 
energetic. Dar pentru că domeniul subtil este mai dificil de perceput 
decât domeniul mental, trebuie să te antrenezi să observi acest tărâm mai 
subtil. Asta-i tot. Este o chestiune de a-l observa şi de a-ţi menţine atenţia 
asupra tărâmului subtil suficient de mult timp, până când îl vei simţi. 

Orice lucru asupra căruia iti indrepti atenţia îl percepi amplificat şi 
devine experienţa ta, realitatea ta. Aşadar, căutând experienţa subtilă a 
recunostintei sau a iubirii sau a păcii, dacă poţi găsi chiar şi cea mai mica 
urmă a acestui sentiment şi te concentrezi asupra lui şi rămâi în el, vei 
începe să îl simţi mai puternic. Nu-i nevoie decât de focalizarea atenţiei. 

Oare ai voinţa de a face această alegere?! S-ar putea să nu depindă 
de tine. Vointa de a face această alegere se dezvoltă odată cu progresul 
spiritual. Dar poţi, cel puţin, să nu împiedici progresul spiritual care vrea 
să se producă. Dacă citeşti aceste rânduri, atunci poate că a sosit 
momentul să faci această alegere mai des. 

Alege recunoştinţa, alege fericirea, alege iubirea, pacea, bunătatea şi 
compasiunea! Trebuie să te foloseşti un pic de voinţă. În loc să urmezi 
calea minimei rezistenţe, foloseste-ti voinţa pentru a alege altfel. Trezirea 
înseamnă să ieşi de pe calea minimei rezistenţe, pe care te mână mintea 
egotică. Asta înseamnă trezirea spirituală. Te trezeşti din senzaţia pre- 

programată că ai fi un individ limitat, temător şi cu nenumărate lipsuri. 
Te trezeşti din fluxul gândirii şi realizezi cine eşti cu adevărat. Deci, 
trebuie făcut un minim efort. Acest efort înseamnă că faci o alegere. Iei o 
decizie. La un moment dat, oare te vei cufunda în gânduri şi le vei crede 
şi vei suferi ca de obicei? Sau vei face un pas înapoi, le vei privi şi vei 
spune: “Nu, de data asta, nu. Nu mai mă bag acolo. Îmi voi îndrepta 
atenţia către ceea ce este real. Pentru ce sunt recunoscător acum? Ce 
există aici, acum, în acest moment?” 

În acest moment prezent, există Prezenţa. Prezenţa este 
recunoscătoare, iubitoare, bună, plină de compasiune şi fericită. Fii 
prezent! Fii aici, acum, în acest moment frumos! Observă frumuseţea 
acestui moment! Observând frumuseţea acestui moment şi observând 
pentru ce eşti recunoscător, vei fi adus în acest moment prezent şi în 
Prezenta. 

Alegerea de a fi recunoscător este o punte către Prezenta, care este o 
experienţă de recunoştinţă şi iubire sporită. Mai întâi s-ar putea să 
trebuiască să inventezi puţină recunoştinţă, să o provoci: imagineaza-ti 
pentru ce eşti recunoscător, fă o listă, caută. La început, trebuie să depui 
un mic efort, dar el te va aduce in Prezenta, unde trăieşte recunoştinţa. 
Făcând aceste exerciţii de recunoştinţă, vei ajunge la adevărata 
recunoştinţă. 

Cu cât simţi mai mult starea de adevărată recunoştinţă, cu atât ea 
devine realitatea ta. Atunci va fi mai uşor să o evoci. Mintea iluminată 
este o minte recunoscătoare, şi spre asta se îndreaptă toată lumea. Cu 
toţii vă indreptati spre iluminare. Recunostinta vă va ajuta să ajungeţi 
acolo şi vă va fi un tovarăş minunat. Indiferent cât timp vă va lua să 
ajungeţi pe deplin iluminati, recunoştinţa vă poate fi un bun tovarăş de 
drum. Ea vă va grăbi călătoria şi o va face mult mai plăcută.» 

Capitolul 4 — RENUNTAREA 


«Renuntarea are de obicei o conotaţie negativă. Adesea înseamnă să 
renunti la ceva ce iubeşti foarte mult. Dar renunţarea spirituală este 
foarte diferită. De fapt, este chiar opusul. Renuntarea spirituală îţi aduce 
tot ceea ce ţi-ai dorit vreodată. In loc să ti se ia ceva, ti se dă ceva foarte 
preţios. Ti se dă linişte sufletească, ti se dă o inimă plină de iubire şi o fire 
plină de har, ţi se dă fericire şi mulţumire. Oare nu asta îşi doreşte toată 
lumea cu adevărat: multumirea?! Oare nu ai vrea să devii mulţumit o 
dată şi pentru totdeauna?! Oare nu ai vrea să nu-ţi mai doreşti nimic, să 
nu mai simţi că ai nevoie de ceva, să nu mai simţi că îţi lipseşte ceva?! 

Ceea ce abandonezi prin renunţarea spirituală este tocmai această 
senzaţie de lipsă, sentimentul de a tânji, de a dori şi de a avea nevoie de 
ceva ce nu poţi avea. Acest sentiment de lipsă şi aceste dorinţe sunt 
create de mintea egotică, de vocea din capul tău. Ea spune: “Am nevoie 
de asta, vreau asta, trebuie să am asta”. Această voce este sursa 
suferinţei, nu faptul că nu ai avea ceva, ci faptul că vrei ceea ce nu ai. 

A dori ceea ce nu ai înseamnă suferinţă. Iar a dori ceea ce nu ai este 
doar un gând. Dorinţa de a avea un lucru provine dintr-un gând: că îl 
vrei, că ai nevoie de el, că trebuie să îl ai. Şi apoi se creează senzaţia de 
jinduire, tristeţe şi dorinţă — dintr-un simplu gând. Fără acest gând, ce ai 
fi?! Ai fi fără dorinţă, fără râvnire şi fără suferinţă. 

Este în natura voastră umană să aveţi aceste gânduri, aceste dorinţe 
şi să suferiti din cauza lor. Dar acum ati ajuns aici pentru a vă descoperi 
natura voastră divină, cea care nu suferă, care nu are astfel de gânduri, 
care este deja împlinită, completă şi mulţumită de viaţă aşa cum este. 

Natura voastră divină este mulţumită de râul vieţii, care se schimbă 
mereu şi vă aduce mereu ceva nou. Mintea nu vede însă lucrurile aşa. 
Mintea nici nu vede că există un râu. Ea crede că trebuie să facă viaţa să 
se întâmple, iar modul în care o face este să se gândească mereu — ce are 
nevoie, ce vrea şi ce anume o să-i aducă fericire — şi apoi să urmărească 
aceste lucruri. Aşa este făurită viaţa la nivelul ego-ului. 

Şi este în regulă. Sunteţi meniti să fiţi oameni si să aveţi aceste 
dorinţe şi gânduri, dar până la un anumit moment al evoluţiei voastre, 
când vreţi să terminati cu suferinţa şi incepeti să căutaţi cauza suferinţei, 
iar atunci vă interiorizati şi analizati aceste gânduri. Alţi învăţători si 

maeştri spirituali au subliniat acest lucru: Cauza suferinţei sunt dorinţele 
voastre, gândurile voastre. Dar numai la un anumit punct al evoluţiei 
sunteţi pregătiţi să intelegeti acest adevăr. Aşadar, până când veţi fi gata 
să priviţi adevărul, este în regulă să aveţi dorinţe şi să le urmaţi. 

Întotdeauna v-au condus şi anumite dorinţe mai profunde, 
concepute pentru a vă îndeplini scopul vieţii. Acestea sunt foarte diferite 
de gândurile de genul “eu vreau” şi “eu am nevoie” şi “eu trebuie să am”. 
Dorinţele mai profunde vin dintr-un loc unde nu există cuvinte. Le 
simtiti ca îndemnuri, impulsuri, motivații, “aha!”-uri, entuziasm, bucurie 
şi energie. Aceste dorinţe mai profunde sunt menite să fie împlinite de 
voi şi nici n-aţi putea să nu le impliniti, fiindcă veţi fi cumva obligaţi. 

Totuşi, uneori, aceste dorinţe mai profunde intră în contradicţie cu 
vocea din cap. Atunci, cel mai important este să vă ocupați mai degrabă 
de dorinţele Inimii, decât de dorinţele minţii. Dorintele Inimii, ale 
Sinelui profund, vă vor face fericiţi într-un mod în care dorinţele minţii 
egoiste nu o vor face niciodată. 

Dacă renuntati la dorinţele minţii egotice, adică daca nu le ascultați 
şi nu le urmaţi, atunci ceea ce vă rămâne sunt dorinţele Sinelui profund, 
ale Sinelui adevărat, ale Sinelui divin. Acestea sunt nişte dorinţe care 
apar în anumite momente şi care vă constrâng şi vă împing să actionati in 
anumite direcţii: Dintr-o data, vă simtiti îndemnați să faceţi ceva. Dintr-o 
dată, vă gândiţi la ceva care vă inspiră. Dintr-o data, vă simtiti 
entuziasmați şi energizati să creaţi ceva. Asa se manifestă în voi dorinţele 
mai profunde, nu ca gânduri, ci ca nişte impulsuri spontane. Cine poate 
şti la ce vor duce aceste impulsuri?! Ele se îndreaptă undeva şi puteţi 
avea încredere că vă vor conduce în direcţia în care trebuie să mergeţi. 

Deoarece dorinţele Sinelui profund vin uneori în contradicţie cu 
sinele egotic, este uneori necesar să renuntati la dorinţele ego-ului în 
favoarea a ceva mai important, mai semnificativ şi mai satisfăcător. Asta 
înseamnă renunţarea. Renuntarea înseamnă abandonarea dorințelor 
ego-ului în favoarea unor dorinţe mai profunde, cele care vă vor face cu 
adevărat fericiţi. Este nevoie să renuntati la acele gânduri care pot sta în 
calea împlinirii dorințelor voastre mai profunde. 

Gândurile sunt cele abandonate prin renunţarea spirituală. Renunti 
la gândurile despre ceea ce ai impresia că ţi-ai dori şi despre ceea ce ai 
impresia că ai avea nevoie pentru a fi fericit. Renunti la aceste gânduri, 

ştiind că, dacă o faci, vei fi cu adevărat fericit, pentru că vei putea simţi 
mişcările mai subtile din interiorul fiinţei tale, care îţi vor aduce fericirea. 

Mintea egotică nu ştie ce te va face fericit. Doar se preface că ştie. 
Crede că ştie, dar, de fapt, nu ştie. Vocea din capul tău este doar o 
programare care apare în mintea ta, şi toată lumea are o programare 
similară. Mintea egotică vrea putere, confort, siguranţă, securitate, statut 
social şi privilegii. Dar aceste lucruri nu au făcut niciodată fericit pe 
nimeni. Fericirea nu constă în mai multă putere, mai mulţi bani sau mai 
multe lucruri materiale. 

Este cam dificil de priceput asta în această lume. Ti se pare că aceste 
lucruri te-ar face fericit. Iar atunci când le obţii pentru prima dată, într- 
adevăr, ele iti dau un sentiment de fericire. Dar acea fericire nu durează. 
Nu are cum. Astfel, mintea generază mereu noi dorinţe şi pretenţii de la 
viaţă pentru a fi fericită. 

Din fericire, fericirea este deja aici. Este în natura ta adevărată să fii 
fericit. Fiinţa care esti este fericită — fericită să fie vie, să existe, să 
experimenteze, să creeze, să rezolve probleme, să înveţe, să crească şi să 
iubească. De fapt, asta înseamnă viaţa — toate aceste lucruri. Pentru asta 
eşti aici, iar când faci aceste lucruri, eşti fericit. 

S-ar putea să te întrebi ce te-ai face fără dorinţe. Ti-e greu să-ţi 
imaginezi o viaţă fără nişte dorinţe. Cum ar fi?! Adevărul este că ai urma 
impulsurile de moment şi schimbările spontane care îţi conduc viaţa şi 
care, de fapt, dintotdeauna ti-au condus viata. Viaţa ta se desfăşoară 
oricum, cu sau fără implicarea minţii tale egotice. Ego-ul pretinde că el 
produce întâmplările vieţii, dar, de fapt, viata se întâmplă de la sine. 
Clipă de clipă, viaţa îţi aduce lucruri noi şi te determină să mergi în 
anumite direcţii, să faci anumite acţiuni şi să vorbeşti anumite lucruri. 
Viaţa se întâmplă deja prin tine, şi aşa a fost întotdeauna. 

Dar mintea pretinde că ea face totul — că ea trebuie să facă totul şi că 
ea generează evenimentele. Mintea presupune ca, dacă nu ţi-ai urma 
dorinţele şi gândurile, ai sta ca un nătâng, nefăcând nimic. Ceea ce, 
bineînţeles, este ridicol. Nimeni nu ar putea vreodată să stea nefăcând 
nimic. Ar fi imposibil. Întotdeauna viata din tine te împinge să actionezi 
în anumite direcţii. 

Viaţa care trăieşte prin tine te animează clipă de clipă. Doar observă 
cum o face fără prezenţa niciunui gând! Majoritatea activităţilor din 

timpul zilei le faci fără să gândeşti. Apoi apar şi activităţile însoţite de 
gânduri. Şi totuşi, corpul se mişcă singur, corpul respiră singur, corpul 
are grijă singur de ceea ce trebuie. Ştie cum să facă aceste lucruri. 

Există o inteligenţă, există viaţă în acest corp, care este doar parţial 
guvernat de mintea ta egotică. Este, am putea spune, condus mai mult de 
înseşi celulele sale decât de mintea egotică. Această viaţă a ta este atât de 
inteligentă; ea ştie exact cum să supravieţuiască, cum să se întreţină şi 
cum să prospere. 

Tocmai mintea egotică este cea care-ţi răpeşte o parte din această 
prosperitate, din această viata, din această fericire, din aceasta 
mulțumire naturală. Mintea egotică este cea care este nemulțumită de 
viata. Gândurile din capul tau sunt nemultumite. Viaţa, în sine, nu are 
defecte. Nu pune probleme, dar mintea o face să pară aşa. Mintea vede 
lucrurile ca pe nişte probleme, dar problemele sunt un concept creat de 
minte. 

Această viaţă care te trăieşte nu ştie ce-s alea probleme. Fiinţa ta 
doar se mişcă şi reacţionează în mod natural la viaţă. În adâncul fiinţei 
tale este programată o agendă, un plan de viaţă. Acest plan este derulat 
de fiinţa ta în cooperare cu alte fiinţe care te ghidează, iar totul se face în 
mod nonverbal, fără gândire. 

Mintea iluminată este o minte care are atât de multă lumină în ea, 
încât mintea egotică nu mai influenţează corpul-minte. Există doar o 
curgere confortabilă de la o activitate la alta, o cunoaştere a ceea ce 
trebuie să spui sau să nu spui, o mulţumire liniştită şi o împăcare cu 
viaţa, o iubire a vieţii cu inima deschisă şi o venerare a vieţii. Aceasta este 
starea ta naturală. Mintea, în sine, nu devine iluminată, ci doar se umple 
de atâta lumină, încât nu mai rămâne loc pentru gânduri. 

Aşadar, la ceea ce renunti şi ceea ce trebuie abandonat sunt doar 
nişte gânduri — dorinţe şi gânduri despre “eu”, cele care creează sinele 
fals. Toate gândurile tale despre “eu” pot fi abandonate. Poţi renunţa la 
ele. Nu mai ai nevoie de ele. La un moment dat al evoluţiei tale, înţelegi 
acest lucru: “O, eu nu sunt acel "eu" care credeam că sunt! Eu sunt forța 
vitală care animează, fără gânduri, acest corp-minte”. Ce revelaţie este 
când înţelegi asta! 

Alte gânduri la care trebuie să fii dispus să renunti sunt gândurile 
despre trecut. Aceste gânduri sunt esenţiale pentru identitatea ta, adică 

pentru identitatea falsului eu. Tu — adică cine crezi tu că ai fi — esti, în 
mare măsură, o acumulare a ceea ce ai crezut despre tine în trecut, ca 
urmare a experienţelor de viaţă. 

Gândurile despre trecut apar în mintea ta ca gânduri legate de “eu”: 
“Eu am făcut asta”, “Eu sunt aşa”, “Eu am asta”, “Imi place asta”. Această 
senzaţie de “eu”, pe care o numim sine fals, este creată de gândurile 
despre tine. Toate aceste gânduri despre tine sunt gânduri pe care le-ai 
avut în trecut despre tine însuți. 

Aproape fiecare gând cu “eu” pe care îl ai este o idee anterioară 
despre tine sau o idee care s-a format din cauza unei experienţe din 
trecutul tău. Apoi, această idee este proiectată sub forma unui gând 
despre tine în viitor: “Eu voi fi aşa”, “Trebuie să am asta”, “Vreau asta”. 
În mintea ta se derulează o poveste continuă despre tine: “Mi s-a 
întâmplat aia, iar acum sunt aşa, deci de asta am nevoie în viitor”. 

Însă gândurile despre trecut sunt doar atât — nişte biete gânduri. 
Trecutul nu mai există, şi nici acest “tu” din trecut. Este o idee despre 
tine din trecut, o amintire sau o imagine creată şi păstrată de mintea ta, 
ca şi cum ar fi reală. Dar nu este. 

Asta nu ar fi o problemă, dacă sinele fals nu te-ar împiedica să te 
simţi ca Sinele tău cel adevărat — deoarece nu poţi fi identificat cu sinele 
fals şi, în acelaşi timp, să-ţi simţi Sinele profund. Îl simţi ori pe unul, ori 
pe celălalt, deşi Sinele tău adevărat este întotdeauna prezent în fundal, 
întotdeauna disponibil pentru a fi simţit. Sinele tău adevărat nu dispare 
niciodată, dar dacă te concentrezi pe ideile despre tine, nu vei putea 
experimenta viaţa reală de aici-şi-acum. 

Acest ceva ce experimentează viaţa aici-şi-acum nu este chiar un 
sine. Este însăşi experienţa vieţii, dar fără vreun sine separat care să 
trăiască această experienţă. 

Aşadar, când spun “Sinele adevărat”, nu mă refer la faptul că ar 
exista un sine individual pe care l-ai putea identifica în vreun fel, de 
pildă, ca fiind scund sau înalt, în felul ăsta sau în vreun alt fel. 

Acest Sine adevărat este, de fapt, un ceva ce trăieşte viaţa ta, iar 
acest “ceva” este foarte misterios. Nu este un lucru; este, pur şi simplu, 
experienţa a ceea ce se trăieşte. Aşadar, atunci cand renunti la gândurile 
despre tine însuţi, rămâi cu trăirea vieţii, care este adevărata senzaţie a 
vieţii, nealterată şi necolorată de gânduri sau emoţii despre viaţă. Fiinţa 

care eşti se numeşte pe bună dreptate “fiinţă”. Este mai mult un verb şi o 
trăire decât cu un lucru — fiintare. 

Eşti dispus să renunti la gândurile despre trecut? Te-ar putea ajuta 
înţelegerea faptului că gândurile despre trecut nu îţi sunt de folos, aşa 
cum ai putea crede. Ai putea crede că este util să te gândeşti la trecutul 
tău, că asta te-ar ajuta cumva să functionezi mai bine în prezent. Dar 
dacă analizezi bine această idee, vezi că este falsă. Gândurile tale despre 
trecut nu te ajută să functionezi în aici-si-acum. 

Există şi unele conditionari încorporate în fiinţa ta care te ajută sa 
functionezi in aici-şi-acum: Nu te lovesti de pereţi. Reusesti să stai in 
picioare atunci când trebuie. Condiţionările de care chiar ai nevoie 
pentru a funcţiona se află deja în celulele corpului. Le cunoşti deja. Nu 
trebuie să te gândeşti la trecut pentru a nu te lovi de pereţi. 

A fiinţa în momentul prezent este ceva simplu şi automat. Este 
foarte uşor. Pe de altă parte, gândurile despre trecut şi viitor, gândurile 
despre tine însuţi şi despre credinţele, opiniile şi dorinţele tale 
interferează negativ cu prezenţa ta în aici-şi-acum. De fapt, nici nu ai 
nevoie de aceste gânduri pentru a funcţiona. Ele aglomerează acest 
moment simplu cu o activitate mentală inutilă. 

Şi totuşi, aceste gânduri îţi par atât de importante, atât de necesare. 
Aceasta este iluzia. Iluzia este că gândurile care îţi trec prin minte, care 
vin de la vocea din cap, ar fi practice, necesare, importante şi adevărate. 
Asta, pur şi simplu, nu-i adevărat. Odată ce vei înţelege acest lucru în 
profunzime, viata ti se va schimba, deoarece această înţelegere te ajută să 
rămâi prezent în aici-si-acum, fără învălmăşia gândurilor. 

În această stare de pace, poţi funcţiona mult mai bine. Dar, mai 
important, eşti în contact cu Sinele profund şi cu toate calităţile sale, cum 
ar fi iubirea, pacea, multumirea, compasiunea şi, bineînţeles, 
înțelepciunea. De aici provine înţelepciunea ta. Ea vine din adâncul tau, 
nu din gândurile tale. Înţelepciunea îţi este adânc impregnată în trup şi 
mai soseşte şi sub forma intuiţiilor. Aşadar, toate conditionarile de care 
ai nevoie sunt deja încorporate în tine, iar toată înţelepciunea de care ai 
nevoie pentru a funcţiona, a fi fericit şi a trăi viata care ţi-a fost sortită iti 
este disponibilă clipă de clipă, atunci când este nevoie de ea. 

Aşadar, dragii mei, vă rog să intelegeti că nu renuntati la nimic 
atunci când abandonaţi gândurile despre voi înşivă şi gândurile despre 

trecut. Atunci când renuntati, nu renuntati decât la nişte gânduri. Asta 
este tot ceea ce trebuie abandonat în renunţarea spirituală. 

Dar asta-i uşor de spus şi greu de făcut, din cauză că omul este 
îndrăgostit de gânduri. Fiinţa umană este fascinată de gânduri şi ataşată 
de gânduri, de dorinţe şi de sentimentul de sine. Chiar şi când este un 
sentiment negativ de sine, există o ataşare fata de acest “eu”. Acest 
ataşament este înnăscut în fiinţa umană. 

Acest ataşamentul fata de “eu” şi fata de orice alt gând se rupe atunci 
când devii trezit şi iluminat. Poţi renunţa uşor la acest ataşament atunci 
când vezi că eşti ceva mult mai mare decât acest “eu” şi că dorinţele din 
fluxul de gânduri nu ti-au fost niciodată de folos. 

Aşadar, nu renunti la ceva pentru nimic. Renunti la ceea ce stă in 
calea trăirii adevăratei tale naturi şi la ceea ce ar putea să împiedice 
îndeplinirea scopului vieţii tale şi împlinirea dorințelor mai profunde 
menite de a-ţi pune în practică planul de viaţă. Nu pierzi nimic prin 
renunţarea spirituală. Doar câştigi. Castigi totul. 

Dar, înainte de toate, trebuie să înţelegi că în tine mai există şi 
altceva în afară de acest “eu” imaginar, care crezi că ai fi, şi de dorinţele 
sale. Trebuie să începi să pricepi că eşti ceva mult mai mare, ceea ce poţi 
pricepe atunci când ieşi din gânduri şi intri în momentul prezent. 

Să fii foarte prezent în acest moment este o experienţă de realizare a 
adevăratului tău Sine — dacă rămâi aici suficient de mult timp. Dacă 
rămâi aici doar pentru scurt timp, nu vei experimenta alternativa la 
sinele fals. Nu vei simţi cu adevărat Sinele tău profund. Trebuie să te 
cufunzi mai adânc în momentul prezent pentru a simţi cine eşti cu 
adevărat. 

Asta înseamnă că trebuie să nu intretii niciun gând despre tine însuţi 
mai mult de câteva secunde. Poţi să faci asta? Poţi să nu te laşi absorbit 
de gândurile despre tine, decât cel mult câteva secunde? Poţi să o faci 
timp de un minut? Poţi să o faci pentru mai multe minute? 

Cu toţii vă pierdeţi eul în momentul prezent atunci când faceţi ceva 
ce vă place şi când va distrati sau când sunteţi foarte concentrați. Ştiţi cu 
toţii cum este să vă pierdeţi gândurile despre voi înşivă şi să vă cufundati, 
pur şi simplu, în momentul prezent. Vă cufundati în iubirea de viata, 
atâta timp cât nu gândiţi. 

Cheia fericirii este să nu te mai îndrăgosteşti de gândurile tale. 
Atunci vei fi în mod natural îndrăgostit de viaţă. Pierzi iubirea pentru 
gândurile tale, dacă înţelegi adevărul despre ele, anume că nu ai nevoie 
de ele. Dar aici este un mare clenci, pentru că nu vei putea conştientiza că 
nu ai nevoie de gânduri, decât dacă petreci ceva timp fără ele. 

Pentru asta există meditaţia. Meditatia este un mijloc de a 
experimenta cum este să fii aliniat cu Sinele tău profund pentru perioade 
de timp din ce în ce mai lungi. Atunci vei începe să simţi că acest Sine 
mai profund este real. El capătă mai multă realitate: Îl real-izezi. Când 
această realizare este suficient de profundă, nu vei mai fi atât de ataşat de 
gândurile din capul tău şi vei putea să vezi clar ce sunt ele. Gândurile din 
capul tău nu au fost niciodată cu adevărat atât de utile; doar ai crezut că 
ar fi. 

Sinele tău profund este real. Este viu. Este ceea ce trăieşte viaţa prin 
tine. Este cel mai real lucru de aici. Este mai real decât orice altceva. Dar 
trebuie să petreci ceva timp experimentându-l înainte de a deveni real 
pentru tine, înainte de a-l “real-iza”. Acesta este un proces, care necesită 
timp. 

Renuntarea la gândurile personale nu este atât de grea pe cât ar 
putea părea. Mai întâi, trebuie să devii conştient de gândurile tale. Mulţi 
oameni nici măcar nu sunt conştienţi de ceea ce gândesc. Ei sunt pierduţi 
în gândurile lor, dar nu sunt conştienţi de ceea ce gândesc. A fi pierdut în 
gânduri nu înseamnă conştientizare. Conştientizarea este capacitatea de 
a fi obiectiv cu privire la gândurile pe care le ai, de a le observa, de a fi 
capabil să te detaşa de ele şi să vezi: “O, gândesc aceste gânduri”. 

Cine este “eul” care gândeşte aceste gânduri şi cine este “eul” care 
poate observa aceste gânduri? “Eul” care poate vedea gândurile este 
adevăratul Tu. Este inteligenţa care eşti. Ea poate să observe experienţa 
umană. Poate să observe gândurile, în loc să se piardă în ele. Această 
capacitate de a observa gândurile se dezvoltă pe parcursul evoluţiei 
spirituale şi este accelerată prin practicarea meditatiei. 

Aşadar, primul pas pentru a fi capabil să-ţi abandonezi gândurile 
este să fii capabil să le observi. Atunci ai şansa de a alege ce să faci cu ele. 
Le vei crede? Sunt ele adevărate? Sunt ele utile? Toate aceste întrebări 
pot fi puse odată ce eşti conştient de gândurile tale. Acesta ar fi 
următorul pas pentru a renunţa la gânduri şi te elibera de ele. Mai întâi 

eşti conştient de gândurile tale, iar apoi poţi analiza: Sunt ele adevărate? 
Sunt ele utile? Am nevoie de acest gând? 

Apoi, văzând că majoritatea gândurilor tale nu sunt prea adevărate şi 
nici prea utile, ai puterea să faci o altă alegere: să dai atenţie la altceva 
decât la domeniul mental — la realitate, la experienţa de aici-si-acum. 
Pentru minte, acest lucru pare foarte plictisitor: “De ce aş face asta?! Nu 
se întâmplă nimic. Doar spăl vasele. Doar plimb câinele. Doar tai mărul 
ăsta. Ce-i aşa mare lucru? Nu e foarte interesant.” Aşa priveşte mintea. 

Dar mai există o altă perspectivă, iar atunci când renunti la minte, 
poţi începe să experimentezi această altă perspectivă. Poţi simţi bogăţia 
experienţei când tăi mărul sau plimbi câinele sau faci acele lucruri banale 
pe care le faci în fiecare zi. 

Fiintei tale îi place să trăiască. Îi place să taie mere. Îi place să facă 
curat în casă. Îi place să facă totul. Când ieşi din minte, care nu iubeşte 
aceste lucruri, şi intri în Sinele tău profund, descoperi o mare dragoste 
pentru viata, o mare plăcere pentru lucrurile foarte simple, lucrurile 
mărunte. Orice lucruşor este minunat. Eşti mulţumit cu foarte puţin. 
Dorintele tale sunt mult mai mici. 

Dar asta nu înseamnă că nu vei avea o viaţă abundentă, pentru că, 
atunci când eşti aliniat cu Sinele tău profund, eşti aliniat şi cu iubirea şi 
bunătatea. Iar iubirea şi bunătatea iti aduc o mare abundență. Atunci 
când exprimi iubire şi bunătate, le vei primi în mod natural înapoi, ba 
chiar mult mai mult. Această stare de iubire, simplitate şi mulţumire iti 
oferă, de asemenea, potenţialul să creezi şi să ai o viaţă foarte frumoasă, 
minunată, confortabilă, prosperă şi protejată. Atunci când eşti prezent cu 
Sinele tau cel mai profund, iti este disponibil orice şi-a dorit ego-ul şi a 
încercat să obţină prin gânduri — chiar mult mai disponibil, deoarece El 
ştie cum să obţină aceste lucruri şi le atrage în mod natural. 

Deci, când renunti la gândurile personale, obţii mult mai mult. 
Această renunțare este o cheie a fericirii şi este necesară înainte de a fi 
capabil să te îndrăgosteşti de viaţă. Din cauză că mintea egotică este cea 
care generează nefericirea, dezamăgirea şi nemulţumirea, până când nu 
renunti la această voce din capul tău, asta vei avea: nemulţumire, 
dezamăgire, nefericire, frică şi dorinţe pentru lucruri pe care nu le ai 
(ceea ce este dureros). Aceasta este experienţa egotică. Nu-i deloc 
plăcută. Este dificilă. E suferinţă. 

Această suferinţă este creată de gândurile din capul tău. Dacă eşti 
dispus să renunti la aceste gânduri, te aşteaptă o altfel de viata, în care 
vei avea tot ceea ce ego-ul şi-a dorit vreodată şi mult mai mult decât atât. 
Viaţa este bună şi eşti menit să descoperi asta. Este plină, este completă 
şi te susține într-un mod minunat. Te afli aici pentru a descoperi asta. 
Eşti aici pentru a găsi ce anume iti blochează pacea, iubirea si fericirea. 
Eşti aici pentru a descoperi cauza suferinţei şi, văzând-o, să te eliberezi 
de suferinţă. 

Există o cale de a ieşi din suferinţă. Ceea ce trebuie să abandonezi 
pentru a nu mai suferi nu este ceva tangibil — ci doar gânduri, doar idei 
despre cine sunt “eu” şi ce vreau “eu” şi de ce am nevoie “eu” şi cine am 


» 


fost “eu” în trecut şi cine voi fi “eu” în viitor. Eşti dispus să renunti la 
aceste gânduri despre “eu”? Vei continua să fii aici, îţi vei trăi în 
continuare viata, vei acţiona în continuare şi vei vorbi în continuare. 
Nimic nu se schimbă cu adevărat, dar totul se schimbă. 

Atunci când îţi schimbi starea, totul se schimbă. Când începi să 
trăieşti în momentul prezent, din Sinele cel mai profund, totul se 
schimbă. Şi totuşi, vei trăi în continuare în modul obişnuit şi poate că 
ceilalţi oameni nici nu vor observa. Se vor gândi doar: “O, persoana asta-i 
foarte drăguță. Este fericită. Care o fi secretul ei?”. 

Te afli aici pentru a fi fericit. Eşti aici pentru a trăi o viaţă împlinită, 
fericită şi totală. Eşti aici pentru a găsi fericirea, liniştea şi bucuria, şi eşti 
aici pentru a le manifesta în lume. Viaţa ta se va schimba complet atunci 
când vei descoperi că nu eşti acel “eu” care crezi că ai fi şi vei realiza 
Sinele care eşti cu adevărat.» 

Capitolul 5 — TĂCEREA 


«Tăcerea este un mijloc de a te alinia cu Prezenţa. Totuşi, nu este 
necesar ca mediul în care te afli să fie liniştit ca să te poţi alinia cu 
Prezenţa şi a o trăi. Nu sunetul fizic este problema; ci pălăvrăgeala vocii 
din capul tău trebuie să fie redusă la tăcere pentru a te alinia cu Prezenţa. 
În acest scop, adesea ar fi util să taci şi să nu vorbeşti foarte mult, motiv 
pentru care în multe tabere spirituale se impune regula tăcerii. Vorbirea 
tinde să exprime ego-ul şi vocea din cap. Aşadar, dacă iti opreşti vorbirea 
obişnuită, nu vei mai întări mintea egotică. 

Orice liniştire a corpului este, de asemenea, utilă pentru alinierea cu 
Prezenţa, dar nu este absolut necesară, desigur. Atunci când corpul este 
liniştit, devine mult mai uşor să intri în rezonanţă cu Prezenţa şi, mai 
important, ca mintea să se aşeze şi să se liniştească. Atunci când corpul 
este aşezat şi liniştit, şi mintea devine aşezată şi liniştită. Deci există o 
corelaţie între un corp-minte plus o gură liniştită şi capacitatea de a te 
alinia cu Prezenţa. 

Liniştea este, de fapt, un alt cuvânt pentru Prezenta. Asta pentru că, 
atunci când corpul şi mintea sunt liniştite, rămâne adevărata ta natură, 
iar adevărata ta natură este simțită ca tăcere, deşi această Tacere nu este 
chiar tăcută. Există o tiuit sau un zumzet subtil al ei, la care oamenii se 
pot acorda atunci când tot restul este liniştit. 

Tăcerea fiinţei voastre este bogată. Este plină şi completă, nu goală 
sau neinteresantă, aşa cum ar vrea mintea să credeţi. Pentru minte, 
Liniştea este plictisitoare, neinteresantă şi vidă, şi nu se întâmplă nimic. 
Dar atunci când sunteţi pe deplin linistiti şi prezenţi la Tăcerea 
interioară, simtiti acea Tacere ca fiind foarte bogată, foarte completă şi 
serenă. Sunteţi mulţumiţi. Nu lipseşte nimic, nu-i nevoie de nimic. Oare 
nu asta ati dori cu toţii să simtiti — că nu aveţi nevoie de nimic şi că nu 
trebuie să aveţi nimic pentru a fi fericiţi şi mulţumiţi?! 

Această experienţă de mulţumire vă este, de fapt, mereu disponibilă 
şi în orice moment, dar trebuie să vă detaşaţi de mintea egotică, de vocea 
din capul vostru, care nu-i deloc mulţumită, şi doar să observați 
multumirea tăcută a fiinţei voastre. Pentru asta, aşa cum am spus, este 
folositor să vă aduceţi corpul şi mintea într-o stare mai liniştită, pur şi 

simplu, stând şi nefăcând nimic, nestimulând mintea şi focalizându-vă 
atenţia asupra corpului şi detaşându-vă de gânduri. 

Dacă apare un gând, doar observati-l şi apoi readuceti-va atenţia la 
prezenţa corpului, în aici-şi-acum, doar la realitatea concretă. Ce simte 
corpul? Atunci când sunteţi foarte linistiti şi tacuti, corpul-minte va simţi 
Tăcerea, şi cu cat ramaneti mai mult timp în Tacere, cu atât mai profundă 
devine, mai bogată şi mai multumitoare. 

Este posibil ca, în cele din urmă, să vă translatati într-o stare lipsită 
de gânduri. Acest loc fără de gânduri este extrem de plăcut. Este locul în 
care mergeţi în fiecare noapte pe timpul somnului profund. Cât de 
revigorant este să te pierzi în somnul profund, să nu ştii nimic, să nu 
gândeşti nimic, să nu fii nimic! Asta se numeşte samadhi. 

Samadhi este absorbţia în Tăcere până la punctul în care nu mai 
există niciun gând şi nicio senzaţie de eu, ci doar simpla fiintare. Acesta 
este scopul meditatiei, să ajungi într-o stare în care nu există gânduri sau 
unde gândul rămâne în depărtare şi este impersonal. Cât de ironic este 
faptul că scopul căutătorului — libertatea — este să te pierzi pe tine însuţi, 
să iti pierzi gândurile despre tine şi fluxul de gânduri care iti însoţeşte 
fiecare mişcare! 

Ce usurare este să fii liniştit, să simţi liniştea şi să te recunosti ca 
fiind această Tăcere! Acesta este scopul practicii spirituale. Am putea 
spune că este chiar scopul vieţii: să te întorci din nou Acasă în acest loc al 
simplităţii şi al fiintarii linistite, fără preocupare pentru “eu”, “mie” si 
“mine”, şi să te recunosti ca fiind totul şi nimic în acelaşi timp. Te afli aici 
pentru a descoperi că eşti chiar această Tăcere, că eşti acest neant-şi- 
totul, acest spaţiu fără graniţe care include totul şi iubeşte totul. Aceasta 
este marea veste bună pe care eşti menit să o descoperi. 

Poti descoperi acest lucru, în mare parte, prin practica meditatiei. 
Există foarte puţine lucruri în viaţă care să te poată aduce în acest loc mai 
rapid decât meditaţia. Şi totuşi, procesul de întoarcere Acasă nu este 
deloc rapid. Poate fi un proces foarte lent. Este lent pentru majoritatea 
oamenilor, dar într-acolo vă indreptati cu toţii. 

Cu cât petreceti mai mult timp in Tăcere, cu atât mai mult aceasta 
experienţă va fi susținută şi întărită, cu atât mai mult vă veţi dori să fiţi 
acolo şi cu atât mai mult va deveni starea în care veţi trăi. Atunci veţi 
putea să aduceţi Tăcerea în viaţa cotidiană din ce în ce mai uşor. Puteţi 

începe să intruchipati această Linişte. În timpul zilei, puteţi păstra 
contactul cu ea. Astfel, prin practica meditatiei, vă dezvoltați capacitatea 
de a intra în Tăcere, de a vă familiariza cu ea şi de a o face a voastră. 
Liniştea devine parte din viaţa voastră şi din firea voastră. Ea va schimba 
modul în care trăiţi cum nimic altceva nu ar putea. 

Poţi citi cărţi, poţi studia, poţi învăţa lucruri, dar nimic nu poate 
înlocui meditaţia. Meditatia te antrenează să păşeşti în Tacere şi să rămâi 
în Tacere. Este chiar calea prin care poţi să fii Tăcerea în timpul zilei, să 
manifeşti adevăratul Sine. Dacă poţi rămâne în contact cu Tăcerea în 
timpul zilei, alegerile tale vor veni din Tăcere. Acţiunile şi cuvintele tale 
vor proveni din Tăcere. 

Scopul cunoaşterii Tăcerii este ca ea să poată pătrunde în viaţa ta, 
pentru a o putea manifesta în această lume, care are atâta nevoie de ea, şi 
să rezonezi cu Tăcerea, ceea ce îi va permite să-ţi determine acţiunile şi 
vorbirea. Atunci când eşti mereu în contact cu Tăcerea, îţi vei îndeplini, 
cu siguranță, scopul vieţii în modul cel mai uşor şi mai satisfăcător. Toată 
lumea îşi împlineşte scopul vieţii într-o anumită măsură, dar cu cât esti 
mai aliniat cu Tăcerea, cu atât eşti mai capabil să-ţi indeplinesti scopul. 

Pacea şi multumirea primite de la Tacere nu-ţi sunt destinate doar 
tie. Sunt pentru toată lumea. Sunt menite să le împărtăşeşti cu toată 
lumea, să răspândeşti Tăcerea fiinţei tale, care se transmite automat 
celorlalţi. În felul acesta, conştiinţa este elevată şi evoluţia este 
accelerată. Cei care cunosc Tăcerea transmit Tăcerea pentru ca alţii să 
poată învăţa Tăcerea. În afară de meditaţie, acesta este un alt mod prin 
care vă obişnuiţi cu Tăcerea: primiţi Tăcerea de la cineva care este un 
emiţător, de la un învăţător care trăieşte în Tăcere. 

Dacă cineva petrece suficient timp în Tăcere, nu poate să nu devină 
apoi un transmitator al Tăcerii. Aşadar, puteţi gusta din Tăcere de la 
altcineva. Atunci când intraţi în contact cu el, vă acordează la vibrația lui, 
ca un diapazon. Acesta este rolul unui maestru spiritual sau guru. Astăzi, 
există mulţi oameni pe planetă capabili să transmită în acest mod. Deci 
acestea sunt două modalităţi de a vă familiariza cu Tăcerea: Fie o trăiţi în 
preajma unui maestru spiritual sau guru, fie meditati şi găsiţi Tăcerea din 
voi. Ambele sunt modalităţi consacrate de a vă creşte conştiinţa, de a 
evolua, de a vă alinia cu Prezenţa. 

A asculta Tăcerea atunci când meditezi este un mod de a rămâne în 
Tăcere. Atâta timp cât asculti zumzetul tăcut al fiinţei tale, nu-ţi vei mai 
asculta mintea. Sau, dacă asculti sunetele din mediul înconjurător, care 
este o altă formă de meditaţie, nu vei mai asculta vocea din cap. Nu poţi 
asculta pe deplin două lucruri în acelaşi timp. Dacă te pierzi în fluxul de 
gânduri, vei rata Tăcerea. Dar dacă asculti Tăcerea cu atenţie, fluxul de 
gânduri va trece în planul secund. 

Nu este nevoie ca fluxul de gânduri să dispară complet ca să rămâi în 
Tăcere. Trebuie doar să treacă pe fundal, ca să nu te mai implici în el. 
Sau, când te implici in el, pur şi simplu, readu-ti atenţia la Tăcerea din 
interior sau la sunetele din jur, care pot servi aceluiaşi scop. 

Sunetele din mediul înconjurător sunt ca o punte către Linişte. 
Concentrarea asupra sunetului îţi focalizează mintea şi o detaşează de 
vocea din cap, pentru că te interesează numai sunetul fizic. Dacă eşti 
atent la acel sunet fizic suficient de mult timp, te vei pierde în el. Vei 
pierde micul sine, sinele fals, acel simţ de “eu”, “mie” şi “mine”. 
Concentrarea asupra sunetului în acest fel este o meditaţie minunată. Te 
va cufunda în mod natural în Linişte. Aşadar, dacă ai dificultăţi în a te 
acorda la Tacere, atunci acordează-te mai întâi la sunetele din mediu. Fii 
foarte curios de fiecare sunet. Observă-l şi apoi ascultă următorul sunet. 
Ascultă şi spaţiul dintre sunete. Fii curios — oare ce va urma? Ascultă ca 
şi cum viata ta ar depinde de asta — viata ta spirituală chiar depinde. 

Cand asculti cu atâta atenţie — când te concentrezi cu toată atenţia 
asupra sunetului — la un moment dat, te vei regăsi în aliniere cu Tăcerea. 
În spaţiul dintre sunetele pe care le asculti, vei observa Tăcerea. Această 
experienţă a Tăcerii se va mări şi se va adânci. 

Aşa că, dragii mei, să ştiţi că Liniştea este întotdeauna la îndemână. 
Chiar dacă există zgomot în mediul înconjurător, există Linişte între 
zgomote, sub zgomote, împreună cu zgomotele. Sunetele din mediu nu 
sunt o problemă. Problema sunt sunetele din capul vostru. Doar ele vă 
pot tine departe de Linişte, deoarece vocea din capul vostru creează un 
sentiment de “eu”, o falsă senzaţie de “eu” care vă fascinează, care vă 
spune poveşti, care suferă. Acel eu fals nu există în Tăcere. Atunci când 
ieşiţi dintre aceste gânduri despre propria persoană, rămâneţi in 
adevărata spatiozitate a fiinţei voastre. 

Aşadar, în loc să fiţi fascinati de gândurile care vă trec prin minte, 
deveniți fascinati de Tacere. Ascultati cu atenţie şi curiozitate această 
Linişte şi vedeţi ce puteţi descoperi. Ceea ce veţi descoperi este, de fapt, o 
experienţă. Pe măsură ce ascultați cu atenţie Tăcerea, intraţi mai adânc 
în Tacere. Descoperiti profunzimile Tăcerii. Descoperiti că nu există 
niciun capăt al profunzimii acestei Taceri. Ea vă absoarbe complet. 

Liniştea vă absoarbe atenţia. Vă fascinează într-un mod diferit de 
fascinația minţii. Tăcerea va hipnotizează. Această absorbţie în Tăcere 
până la pierderea oricărui interes faţă de vocea din cap este un semn 
foarte bun. Atunci simtiti cum este să exişti, pur şi simplu, fără nici un 
sentiment de “eu”, “mie” şi “mine”, doar o fiintare pura şi spațioasă. 

Oricare dintre voi poate să experimenteze acest lucru. Fiecare dintre 
voi va experimenta acest lucru. Este destinul vostru să vă trăiţi adevărata 
natură. Cei care vă aflaţi pe această cale spirituală căutaţi un scop. Să ştiţi 
că îl puteţi găsi. Să ştiţi că vă este dat să-l găsiţi, să descoperiţi cine 
sunteţi. Aflaţi-l şi, mai important, exprimati-l, manifestaţi-l în lume. Este 
o călătorie minunată. Este un proces care se desfăşoară în timp. Este 
nevoie de timp pentru a vă cunoaşte pe voi înşivă. Este nevoie de timp 
pentru a învăţa sa intruchipati şi să exprimati asta în lume. 

Sunteţi ghidaţi la fiecare pas de cei din alte dimensiuni care vă 
iubesc profund. Să ştiţi că ei se bucură de fiecare pas pe care îl faceţi pe 
această cale. Fiecare moment pe care îl petreceti meditand şi fiecare 
strădanie pe care o depuneti pentru a vă cunoaşte pe voi înşivă ca Tacere, 
pentru a experimenta Tăcerea şi pentru a fi Tăcere merită tot efortul şi 
este sprijinită. Să ştiţi că sunteţi foarte iubiţi şi că noi toţi suntem alături 
de voi şi vă încurajăm să ajungeţi la fericire, pace şi mulțumire. 

Nu sunteţi niciodată singuri. În Linişte, ştiţi deja toate acestea. Doar 
când nu sunteţi în Linişte trebuie să vi se reamintească şi să fiţi 
încurajați, pentru că este atât de dificil, fiind prinşi în mintea egotica, să 
vă amintiţi adevărul, să fiţi adevărul. Poate fi foarte dificil să fii o fiinţă 
umană. Aşa că vă rugăm să ştiţi că înţelegem şi avem compasiune pentru 
dificultăţile pe care le întâmpinați. Stim că nu este o sarcină uşoară să va 
treziti din mintea egotică. Dar voi sunteţi nişte fiinţe frumoase si 
puternice şi tocmai faceţi asta. Prin simpla citire sau ascultare a acestor 
rânduri, faceţi un pas. Vă afirmati dorinţa de a vă trezi. Aşa că vă rog să 

continuaţi, ştiind că, în fiecare clipă, primiţi tot sprijinul de care aveţi 
nevoie.» 

Capitolul 6 — O meditaţie ghidată înspre 
Tacere 


Notă: Aceasta este o meditaţie ghidată pe care o puteţi înregistra şi asculta. 


«Aşază-te într-un loc confortabil. O poziţie înclinată este foarte 
bună. Stai cât mai confortabil, astfel încât să poţi fi atent la aceste 
cuvinte. În primul rând, observă cum se simte corpul tău în poziţia în 
care te afli. Corpul ia contact cu suprafaţa pe care stai în anumite zone. 
Observă aceste zone în care corpul tău atinge suprafaţa de susţinere. 
Observă cum corpul este susţinut în aceste zone. Pentru un moment, 
observă asta acum. Acordă toată atenţia experienţei pe care o are corpul 
când este susţinut. 

Continuă să observi acest lucru în timp ce eu voi vorbi mai departe. 
Această susţinere pe care o simţi există în fiecare moment al vieţii tale, 
nu doar fizic, ci şi în alte moduri. Acest sprijin fizic este o metaforă, am 
putea spune, pentru faptul că primeşti mereu sprijinul de care ai nevoie 
din partea universului, care te iubeşte şi te pretuieste profund. De ce nu 
ar sprijini ceea ce iubeşte?! Trebuie doar să observi acest sprijin pentru o 
clipă şi vei simţi recunoştinţa pe care fiinţa ta o are în mod natural 
pentru acest sprijin şi pentru simplul fapt că exişti. Fiinţa ta se bucură că 
există şi se bucură de fiecare aspect al existenţei. 

Continuă să te afunzi mai adânc în locul în care te odihnesti. 
Observă cum corpul se relaxează şi mai mult. În acest moment, nu există 
nimic altceva decât această experienţă a corpului şi aceste cuvinte. Fii 
atent(ă) doar la asta. 

Este simplu să fii atent(ă) la această experienţă şi atât. Iar acum 
descoperi că este, de fapt, şi foarte interesant. Nu ştii ce voi spune în 
continuare şi-ţi poţi observa curiozitatea naturală. Fiinţa ta este curioasă 
ce se va întâmpla în continuare. Ce se va spune în continuare? Cum vei 
recepționa? Cum va fi acea experienţă? Fiinţa ta observă cele mai 
mărunte lucruri şi le găseşte captivante, minunate, perfecte. Găseşti o 
pace şi o mulţumire totală în această simplă curiozitate şi apreciere a 
modului în care viaţa se desfăşoară simplu şi perfect în acest moment. 
Acest moment are propria sa desfăşurare şi savoare, şi nici n-ar putea fi 
altfel. Nu poate fi decât aşa cum este. 

Desfăşurarea clipei este adesea acoperită de gânduri. Dacă apar 
gânduri, lasă-le deoparte pentru o vreme şi continuă să observi ce se 
desfăşoară acum, în acest moment: Ce sunete apar? Ascultă câteva 
minute şi vezi ce poţi auzi. Observă şi liniştea dintre sunete. 

În afară de sunete, ce senzaţii mai există? Ce alte senzaţii mai există 
în afară de cele ale corpului tău care se odihneşte şi respiră? Poţi simţi 
nişte senzaţii energetice mai subtile, vitalitate, curgerea energiei, 
furnicături, intepaturi sau alte senzaţii foarte subtile? Trebuie să fii foarte 
atent pentru a le sesiza. 

Fiinţa ta este fascinată de panoplia mereu schimbătoare a vieţii. 
Totul se desfăşoară în funcţie de nevoile corpului tău şi ale mediului 
înconjurător. Viaţa are grijă de viaţă în mod perfect. Stai liniştit câteva 
minute şi doar trăieşte pe deplin orice senzaţie pe care o simţi. 

Acum începe să observi ceva chiar mai subtil decât toate aceste 
sunete şi senzaţii. Vreau să observi spaţiul, Liniştea, dintre sunete şi 
senzaţii, spaţiul în care se întâmplă sunetele şi senzațiile. Spaţiul este, de 
fapt, foarte plin şi nu este deloc vid. Spaţiul este ceva, nu nimic. Aşadar, 
observă-l şi vezi ce poţi descoperi despre el. Acordă-i toată atenţia, ca şi 
cum nimic altceva în lume n-ar exista sau n-ar conta. Fii foarte 
curios(oasă) în legătură cu el. Timp de câteva minute, pur şi simplu, 
observă acest spaţiu, această Linişte, în care apare tot restul. 

Poţi găsi un loc în care tu te sfârşeşti şi începe spaţiul? Corpul tău 
există în acest spaţiu şi pare să se termine la suprafaţa pielii tale, dar tu 
nu eşti corpul, nu-i aşa?! Oare nu eşti tu, mai degrabă, conştiinţa care 
este conştientă de corp şi de tot restul?! Este această conştiinţă separată 
de spaţiu? Poţi găsi un loc în care conştiinţa ta se termină şi începe acel 
spaţiu? Oare nu este conştiinţa şi spaţiul acelaşi lucru?! Oare nu eşti 
scufundat într-un ocean de conştiinţă, sau spaţiu, în care nu există 
graniţe între tine şi acest spaţiu?! 

Tu eşti conştiinţa tăcută pe care o numim Tăcere, cu T mare. Tu eşti 
ceea ce este conştient în tăcere de tot, existând în tăcere şi trăind viaţa în 
tăcere. Acest Observator sau Martor tăcut nu comentează viaţa. Nu emite 
opinii. Nu separă viaţa în concepte, de genul alb şi negru, bine şi rău. În 
această Tăcere, nu există concepte, nu există gânduri, ci doar puritatea 
fiinţei şi acceptarea completă a vieţii aşa cum este ea. 

Această acceptare imbratiseaza tot ceea ce este, fără restricţii sau 
condiţii. Acest spaţiu, această Tăcere, permite ca totul să se întâmple în el 
şi ca totul să fie experimentat. Natura sa este cea de a permite, de a iubi, 
de a îmbrăţişa totul. Şi aceasta este natura ta. În adâncul tău, dincolo de 
toate gândurile şi conceptele, se află acel “tu” care este Tăcere, care 
permite, acceptă, iubeşte şi îmbrăţişează totul. In orice moment, este 
posibil să te aliniezi cu Tăcerea şi să o simţi cum se bucură de viaţă, de 
fiecare mică experienţă, chiar şi de fiecare experienţă dificilă. 

Tu nu eşti gândurile tale. Gândurile nu-ţi aparţin ţie, ci sinelui tău 
uman. Ele sunt programarea care te face uman, care te face să crezi că 
eşti gândurile tale şi nimic altceva, programarea care te împiedică să vezi 
ceea ce eşti cu adevărat. 

Această viaţă este un joc de-a v-aţi ascunselea. Adevărata ta natură 
se ascunde de tine, iar tu eşti menit să o descoperi. O descoperi reducând 
la tăcere mintea, gândurile şi căutând să vezi ce mai este aici. Ce este aici, 
mai subtil decât gândul? Ce este aici, conştient de toate gândurile şi de 
orice? Tu eşti acest spaţiu tăcut, acest observator tăcut care iubeşte 
viaţa.» 

Capitolul 7 — DĂRUIREA 


«Când cineva dăruieşte, dovedeşte că are încredere în viaţă. 
Dăruirea nu este ceva natural pentru ego. Dăruirea vine dintr-o stare mai 
profundă, din adevăratul Sine, care este legat de Tot-ce-exista. Atunci 
când ştii că eşti conectat şi faci parte din Tot-ce-există, este firesc să 
dăruieşti. Dăruirea şi iubirea decurg în mod natural din înțelegerea a 
ceea ce eşti cu adevărat şi a ceea ce este viata cu adevărat. Atunci când 
realizezi că eşti viaţa şi că, prin tine, viaţa îşi dăruieşte sieşi, atunci 
dăruirea vine în mod natural. 

Dar oamenilor nu li se pare firesc să dăruiască. Oamenilor li se pare 
natural ceea ce sunt programati să facă, adică să aibă grijă de ei înşişi, să 
aibă grijă de Numărul 1. Ti se pare firesc să crezi că în această lume 
domină penuria şi că, dacă dărui, s-ar putea să rămâi tu fără, însă este 
adevărat exact contrariul: Când dai, vei avea, pentru că există o lege 
naturală conform căreia dăruirea trebuie să invoce ceva similar. Şi 
reciproca este adevărată: Refuzul tău invocă refuzul din partea vieţii. 
Aceasta este una dintre modalităţile prin care afli adevărul despre viaţă. 
Viaţa iti arată ce este adevărat, transmitandu-ti înapoi exact ceea ce tu 
emiti. 

Cand daruiesti, cand esti generos si cand iubesti, exact acelasi lucru 
vei simti in interior si asta se va intoarce la tine din afara. O persoana 
iubitoare este iubită; o persoană neiubitoare nu este iubită. Voi va creaţi 
realitatea în acest fel. Voi vă creaţi experienţa interioară a realităţii. 
Neiubind, simtiti lipsa iubirii, ceea ce atrage spre voi ceva similar: o 
zgârcenie spirituală din partea lumii. 

Atunci când nu sunteţi generosi şi nu iubiţi, vibrati la un anumit 
nivel, iar atunci, cei care au o vibraţie similară vor fi atraşi de voi. Dacă 
vibrati cu negativitate, atunci îi veţi atrage pe cei care vibrează negativ. 
Daca vibrati la un nivel mai înalt, cum ar fi iubirea, generozitatea, pacea 
sau compasiunea, atunci îi veţi atrage pe cei care vibrează la acelaşi nivel 
înalt. 

Fiecare dintre voi trăieşte într-o lume cu oameni de o vibraţie 
similară vouă, pentru că vă veţi învârti în mod firesc prin cercurile de 
oameni asemănători vouă. Dacă vibrati la un nivel mai înalt, alţii ca voi 

se vor simţi atraşi, şi nu veţi gravita înspre cei de un nivel mai scăzut, cu 
excepţia, poate, cazului în care vreţi să le fiţi de folos, să-i ajutaţi. 

Totuşi, atunci când vibrati la un nivel mai înalt, nu spuneţi “da” 
tuturor celor care vin la voi. Dăruiţi numai celor spre care vă simtiti 
profund îndemnați şi vă îndepărtați de cei care au tendinţa de a vă cobori 
vibrația şi nici nu ar beneficia de pe urma asocierii cu voi. Aşadar, a vibra 
la o vibraţie mai înaltă nu înseamnă că vă veţi amesteca sau că îi veţi 
servi pe toţi cei care vă ies în cale. Veţi sti pe cine sunteţi meniti să-i 
serviţi şi pe cine nu. Va fi clar, pentru că atunci când sunteţi aliniati cu 
Sinele vostru adevărat, este clar pe cine trebuie să serviţi şi pe cine nu 
trebuie să serviţi. Aşa că veţi acţiona în consecinţă. 

Cei care vibrează la un nivel inferior au de învăţat lecţii împreună cu 
alţii de acelaşi nivel. Aceasta este una dintre modalităţile prin care 
învăţaţi să vă schimbaţi gândurile, comportamentul şi credinţele — prin 
asocierea cu oameni care au aceleaşi credinţe negative şi care vă 
împărtăşesc viziunile şi emoţiile negative. Suferiţi împreună, dar, la un 
moment dat, intelegeti că vă puteţi trezi din această suferinţă. Priviţi in 
jur, vedeţi cine nu suferă şi vă întrebaţi de ce ei nu suferă şi voi suferiti. 

Într-un anumit sens, există iaduri pe acest Pământ, create de 
negativitate, de mentalități negative şi de credinţe greşite. Traind în acest 
mediu infernal, până la urmă, oamenii învaţă să se trezească din el. Ei 
primesc un feedback despre propriile convingeri negative şi învaţă ceva 
despre ele prin intermediul altora care le au şi ei. Şi aşa se realizează 
creşterea şi evoluţia. 

Negativitatea poate fi întoarsă la 180 de grade începând să credeţi că 
bunătatea, dăruirea şi dragostea sunt calea spre pace şi fericire. Nu toată 
lumea este convinsă de acest lucru. Oamenii îşi urmează fricile şi 
dorinţele lor pentru putere şi bogăţie materială, pentru obiecte. Dar 
urmând dorințele şi temerile ego-ului, nu obţineţi decât mai multă frică, 
mai multă dorinţă. Frica şi dorinţa nu au sfârşit. Frica nu este niciodată 
calmată, iar dorinţele nu sunt niciodată satisfăcute. Apar întotdeauna noi 
temeri şi noi dorinţe. Atunci când urmaţi calea ego-ului, nu ajungeţi 
niciodată la un final: Nu sunteţi niciodată suficient de buni, nu aveţi 
niciodată îndeajuns, ceilalţi nu sunt niciodată suficient de buni şi ceilalţi 
nu vă oferă niciodată destul. 

Trebuie să existe şi un alt mod de a vedea viaţa. Şi există. Din 
fericire, există o altă cale, care chiar aduce pacea, fericirea şi iubirea. 
Pentru a găsi pacea, fericirea şi dragostea nu trebuie să le cauţi în afara 
ta, presupunând că vor veni odată ce capeti puterea sau banii. Calea de a 
obţine fericirea, pacea şi dragostea este să fii tu însuţi pacea, fericirea şi 
dragostea, să le găseşti şi să le simţi în interiorul tău şi apoi să le 
manifeşti în lume. 

Cum găseşti pacea, fericirea şi iubirea în tine dacă nu le simţi încă? 
Singurul motiv pentru care nu le simţi este că mintea te împiedică să le 
simţi, spunându-ţi minciuni despre tine şi despre viata. Dacă incetezi sa 
mai asculti minciunile pe care ti le livrează mintea egotică, vei găsi 
adevărul. Vei găsi pacea, iubirea şi fericirea din tine. Doar gândurile din 
capul tău te împiedică să le simţi. 

Eşti iubitor prin natura ta. Doar că natura ta este voalată — asta-i tot. 
Tu eşti chiar bunătatea din tine. Tu eşti bunătatea. Dar mintea îţi spune 
altceva. Îţi spune ea ce şi cum eşti: “Eu sunt asta, eu sunt aia, îmi place 
asta şi nu-mi place aia, mă simt aşa şi nu mă simt altfel”. Prin toate 
aceste gânduri despre “eu”, mintea ta creează un pretins eu. Dacă crezi în 
aceste gânduri cu “eu”, devii acel eu limitat, mic, imaginar. Şi când crezi 
că eşti acel eu, actionezi conform lui, iar ceilalţi oameni cred şi ei că ai fi 
acel eu. 

Aşa este creat sinele fals, pur şi simplu, prin toate ideile pe care le ai 
despre tine însuţi: “Nu pot face asta. Eu nu sunt aşa. Eu sunt slab. Sunt 
nevrednic. Nu sunt suficient de bun. Nu pot concura. Întotdeauna eşuez.” 
Aceste gânduri creează o realitate a lor. Ele creează, în primul rând, 
experienţa interioară de nevrednicie şi de nefericire şi toate celelalte 
emoţii care decurg din credinţa “Nu sunt demn”. Tristeţea, ruşinea — 
toate sentimentele negative — provin din gândurile limitate despre “eu”. 

Nimic din ce ai putea spune despre acest “eu” nu conţine întregul 
adevăr despre cine eşti. Orice ai spune despre “eu” — cu excepţia lui “eu 
exist” — este o minciună, într-o măsură mai mare sau mai mică, deoarece 
nu descrie în mod adecvat cine eşti. Cine eşti cu adevărat este ceva foarte 
misterios şi capabil de tot felul de lucruri la care nici n-ai visat vreodată. 

“Eul” este alcătuit din credinţe imaginare pe care le ai despre tine, 
lucruri pe care ţi le-au spus alţii despre tine sau lucruri pe care ţi le-ai 
imaginat sau le-ai concluzionat despre tine când erai un copil mic şi 

neputincios. Copiii, în mod natural, trag nişte concluzii negative despre ei 
înşişi, din cauză că nu sunt foarte abili, fiind doar nişte copii. Cum ar 
putea fi altfel?! Nu sunt puternici — cum ar putea fi altfel?! Nu sunt prea 
deştepţi — cum ar putea fi altfel?! Ei încă nu cunosc mersul vieţii. Copiii 
greşesc tot timpul. Copiii fac mereu lucrurile imperfect. 

Şi astfel, dragii mei, ramaneti blocaţi în trecut prin convingerile 
despre voi înşivă. Încă mai credeţi că aţi fi copilul care nu poate, copilul 
care nu-i in stare să tina pasul cu adulţii. Purtati cu voi această imagine 
despre voi înşivă, a acelui copil neputincios şi incapabil care ati fost 
odată. Bineînţeles, este ceva firesc. Asta li se întâmplă tuturor copiilor. 
Nici nu poate fi altfel, având în vedere modul în care funcţionează 
creierul şi cultura voastră. Aceste idei se întipăresc în creier şi le credeţi. 
Prin urmare, acum trebuie să cercetaţi ideile pe care le aveţi despre voi 
înşivă. Trebuie să examinati vechile idei şi să vedeţi cât de adevărate sunt 
ele — adică cât de fals şi de inadecvat vă descriu. Aşa vedeţi adevărul 
despre sinele fals. Luaţi ideile despre voi înşivă şi vă întrebaţi: “Este 
adevărat? Am nevoie de asta? Este utilă? Îmi serveşte asta? Slujeşte asta 
vieţii?” 

Nu slujeşte vieţii să fiţi limitați. Slujeşte vieţii să luaţi contact cu 
potenţialul vostru cel mai deplin, cu dragostea şi bunătatea şi bucuria din 
miezul vostru. Asta slujeşte vieţii. Slujeste vieţii voastre şi vieților tuturor 
celorlalţi. Toţi ceilalţi din Întreg beneficiază atunci când va aliniati cu 
Sinele adevărat şi nu cu sinele cel fals. 

Oamenii din jur s-ar putea să se supere dacă nu agreeati viziunea lor 
despre voi: “Tu ar trebui să fii aşa. Ar trebui să fii aşa cum cred eu că eşti. 
Ar trebui să fii aşa cum îmi închipui eu că eşti”. Dar nu puteţi să vă trăiţi 
viaţa ca expresia imaginaţiei altcuiva. Nu ar fi corect faţă de voi, nu ar fi 
corect fata de viata si nici fata de ei. Aşa că trebuie să depăşiţi aceste 
concepţii false despre voi insiva şi să fiți suficient de puternici şi curajoşi 
pentru a constientiza că sunteţi mai măreţi decât orice idee pe care ati 
putea-o avea despre voi înşivă. 

Voi sunteţi însăşi existenţa, însăşi viaţa, însăşi iubirea, însăşi 
fiintarea, aceeaşi fiintare care stă la baza întregii vieţi şi animează fiecare 
fiinţă. Când va armonizati cu viziunea asta, sunteţi fericiţi; iar când 
sunteţi fericiţi, dragostea curge; iar când dragostea curge, ceilalţi sunt 
fericiţi şi se simt bine; iar când se simt bine, dragostea curge dinspre ei. 

Şi aşa se schimbă lumea. Trebuie să o schimbaţi mai întâi în interiorul 
vostru. Trebuie să deveniți fiinţa iubitoare care, de fapt, chiar sunteţi. 
Cunoasteti-o, fiti-o şi exprimati-o, iar toate celelalte lucruri din viata 
voastră se vor aranja la locul lor. 

Nu-i nevoie să vă gândiţi cum veţi supravieţui sau ce veţi face. Toate 
acestea vor apărea şi se vor desfăşura în mod natural, pentru că această 
fiinţă care sunteţi şi care stă la temelia întregii vieţi, este extrem de 
inteleapta şi inteligentă. Ea vrea ca voi să supravietuiti, să infloriti, să fiţi 
fericiţi, să fiți iubitori şi să fiţi impacati. Iar atunci când sunteţi de acord 
cu asta, vă va oferi tot ceea ce vă doriţi cu adevărat şi tot ceea ce aveţi cu 
adevărat nevoie. Spun “cu adevărat”, pentru că nu veţi primi neapărat tot 
ceea ce vrea ego-ul sau crede el că are nevoie pentru a fi fericit, dar veţi 
primi o viata frumoasă, viata pe care sunteţi meniti să o trăiţi, viata prin 
care sunteţi meniti să cresteti şi să evoluati. 

Fiecare dintre voi se află aici pentru o anumită misiune de viata. Ea 
se va desfăşura cu atât mai uşor, cu cât sunteţi mai aliniati cu pacea, 
fericirea şi iubirea. A avea şi a trăi acea viaţă înseamnă fericirea. Când 
trăiţi viata pe care sunteţi meniti să o trăiţi — oricare ar fi ea şi oricum ar 
arăta — veţi fi fericiţi şi mulţumiţi. Sufletul vostru a venit aici pentru a 
îndeplini un anumit scop, iar atunci când îl indepliniti, sunteţi profund 
fericiţi şi profund impliniti, ceea ce este suficient. Nu veţi avea nevoie de 
alte lucruri în plus pentru a vă simţi bine. Foarte multe din dorinţele ego- 
ului sunt ca nişte suzete pentru durerea pe care o simte. Nu veţi mai avea 
nevoie de acele suzete, de acele dependențe, de acele plăceri pentru a 
rezista în viata. Veţi fi prea ocupați făcând ceea ce vă place să faceţi. 

Prin dăruire vei răsturna lumea ego-ului şi vei trăi într-o stare de 
mulțumire, pace şi bucurie. Dăruirea este cheia pentru a răsturna totul. 
Dăruirea este un fel de a recunoaşte că ai încredere în bunătatea din tine. 
Ai destulă încredere în ea, încât să o manifeşti şi ai încredere că va avea 
grijă de tine. Ai încredere că dăruirea este modul firesc de a trăi. Dăruind, 
aşa iti dovedesti credinţa că iubirea se află la baza vieţii, că iubirea este 
cheia vieţii. Eşti dispus să dăruieşti, pentru că eşti convins de acest lucru. 
Aceasta este o credinţă corectă. 

Foarte multe credinţe ale ego-ului te duc în direcţia opusă. Dar crede 
că dăruirea — iubirea — este răspunsul şi atunci vei descoperi că aşa este! 
Vei descoperi cel mai profund adevăr despre viaţă: că viaţa este bună şi 

că ea se desfăşoară cel mai frumos atunci când eşti în armonie cu 
bunătatea şi iubirea din interiorul tău şi le manifeşti în lume. 

Prin dăruire te aliniezi cu desfăşurarea firească a vieţii tale, care se 
întâmplă deja. Este modul în care atragi abundența şi tot ceea ce ai 
nevoie. Calea ego-ului este opusă şi nu funcţionează prea bine. Priveşte în 
jurul tău şi vei vedea că lumea nu funcţionează prea bine. Fiind egoist, 
punandu-te pe primul loc întotdeauna, nu vei contribui ca roţile acestei 
lumi să se învârtă bine. Această atitudine cauzează o mulţime de certuri, 
conflicte şi nefericire. 

Nu trebuie să fie aşa. Nu-i nevoie să te ocupi doar de tine însuţi. Cel 
mai bun mod de a avea grijă de tine este să fii generos, bun, plin de 
compasiune şi amabil, chiar şi atunci când ceilalţi nu sunt. Nici nu-ţi poţi 
permite să fii altfel. Ai provoca conflicte şi nefericiri suplimentare. 
Această lume nu-şi mai permite luxul de a suporta şi mai multă durere. 
Nu-şi poate permite să meargă în direcţia în care vrea ego-ul. 

Modul în care se poate schimba această situaţie este să te schimbi în 
interior, dedicându-te iubirii şi fiind convins că iubirea este răspunsul, că 
generozitatea spirituală este răspunsul la viaţa ta şi la problemele acestei 
lumi. 

Aşa că, vă rog să vă schimbaţi în interior. Schimbati lucrurile. 
Sunteţi singurii care puteţi face asta. Aici este vorba să vă alegeţi singuri 
convingerile. Credeţi în gândurile voastre legate de “eu”? Credeţi ce va 
spune ego-ul? Sau credeţi că iubirea şi bunătatea sunt răspunsul? 

Voi alegeţi. Iar această alegere va determina ce trăiri veţi avea şi ce 
veţi experimenta în lume. Este o alegere: ce anume să credeţi. Atunci 
când sunteţi atât de conştienţi ca voi — şi cu siguranţă că sunteţi, altfel nu 
ati fi citit aceste rânduri — sunteţi suficient de conştienţi şi pentru a putea 
alege. Nu toată lumea este, dar voi sunteţi îndeajuns de conştienţi pentru 
a alege. Aşa că trebuie s-o faceţi. Ţine doar de voi.» 

b) Cum să daruiesti 


«Cum să dăruieşti şi când să dăruieşti? Acestea sunt cele mai grele 
întrebări. Mintea nu ştie când să dăruieşti. Mintea egotică are reguli şi 
credinţe şi idei despre când să dăruieşti, cât de mult şi dacă trebuie să 
dăruieşti sau nu. Mintea egotică este condusă de ego, iar ego-ul nu 
dăruieşte. Aşadar, dacă ego-ul poate scăpa fără să dea nimic, nici nu va 
da. Dar dacă are o condiţionare care spune: “Ar trebui să dăruieşti”, 
atunci te vei simţi obligat să urmezi acea condiţionare, dacă iti asculti 
mintea. 

Însă există ceva mai profund de care trebuie să asculti şi care ştie 
exact cum şi când să dăruieşti. Cheia pentru a învăţa să dăruieşti cu 
înțelepciune este să dai mai întâi atenţie momentului prezent, la ce se 
iveşte aici-şi-acum din profunzimile subtile ale fiinţei tale. Mai exact, 
gândul de a dărui ceva în acest moment este însoţit de bucurie? Dăruirea 
se iveşte în mod natural în acest moment şi iese din tine cu bucurie, ca un 
“da”? Sau este un “nu”? Îţi transmite fiinţa ta un sentiment de “Nu, nu 
este momentul să dăruieşti”? 

Fiinţa ta iti va spune cum să dăruieşti si când să dăruieşti, dar 
trebuie să asculti semnele şi semnalele mai subtile pe care ti le transmite 
ea, care nu sunt cuvinte, cum vin de la mintea egotică. Mai degrabă, o 
senzaţie subtilă de “da” sau “nu” îţi va spune dacă este timpul să dăruieşti 
ceva şi cât de mult anume. 

Întotdeauna, cheia este să-ţi urmezi bucuria, să-ţi urmezi “da”-ul 
interior. Poate exista şi un “nu” interior, dar ele nu sunt un “da” sau un 
“nu” verbal, ori un “ar trebui” sau un “nu ar trebui”. Acest “da” sau “nu” 
iese din fluxul momentul respectiv. Atunci când în mediul tău apare o 
cerere sau o nevoie, fie spui “da”, fie spui “nu” în mod spontan, automat, 
natural. Fiinţa ta răspunde in mod natural la viaţă. Reacționează fara să 
gândească. 

Uneori, mintea intervine şi schimbă acest răspuns sau îl blochează, 
dar întotdeauna fiinţa ta comunică cu tine prin “da” sau “nu”, în ce 
direcţie să mergi, cum să actionezi şi ce să spui. Fiinţa ta îţi comunică 
acestea continuu în moduri subtile prin bucurie, o senzaţie de “da”, o 
deschidere şi o disponibilitate sau un sentiment de închidere şi retragere. 
Poti învăţa să citeşti şi să asculti aceste semne şi să reactionezi la ele. 

Viaţa se iveşte pe moment. Reacţiile tale la viaţă apar în mod 
natural, spontan şi fără să te gândeşti. Ceva se întâmplă, iar fiinţa ta 
răspunde. Ea spune “da” sau “nu”. Asta este. Atât este de simplu. 
Lucrurile se complică doar atunci când mintea se implică şi pune la 
îndoială acest răspuns: “Oare ar trebui să fac asta sau nu? Dacă fac asta, 
ce se va întâmpla?”. Îşi face o strategie şi ia în considerare rezultatele. 

Fiinţa ta spune doar “da” sau “nu”, fără să elaboreze strategii sau să 
se gândească înainte. Fiinţa ta ştie cum să trăiască această viaţă. Nu are 
nevoie să elaboreze strategii. Planul este deja pus în aplicare, iar fiinţa ta 
răspunde în mod natural la planul vieţii. Într-un fel, fiinţa ta a primit 
deja ordinele; ştie deja în ce direcţie să meargă. Ea ştie deja la ce să zică 
“da” şi la ce, “nu”. Nu trebuie să se gândească la asta, să analizeze, să 
cântărească argumentele pro şi contra, să elaboreze strategii sau să îşi 
imagineze viitorul, aşa cum face mintea. 

Nu trebuie să faci aceste lucruri. Mintea ta crede că trebuie să le faci 
şi, desigur, există momente în care este util să-ţi foloseşti mintea in acest 
mod. Dar, în cea mai mare parte a timpului, poţi trăi cu spontaneitate 
fiecare clipă. Fiind cu totul prezent în această clipă, te aliniezi cu viaţa; şi 
te implici în momentul prezent dând atenţie la ceea ce este real şi 
adevărat acum şi încotro te îndeamnă bucuria acum. 

Fluxul vieţii se îndreaptă întotdeauna într-o direcţie a bucuriei. Îţi 
poţi urma bucuria; poţi urma acest flux. Aceasta este calea pe care eşti 
menit să o urmezi. Îţi va aduce fericire. Iti va aduce şi siguranţă şi 
protecţie. Această bucurie nu este doar veselă; este şi sigură. Ea te 
conduce spre acea viaţă pe care eşti menit să o trăieşti. 

Singurul lucru care poate te poate împiedica să duci acea viaţă pe 
care eşti menit să o trăieşti este mintea egotică, care altă părere despre 
cum ar trebui să trăieşti, adică, în esenţă, o viaţă condiţionată, o viaţă 
trăită în acord cu părerile altora despre ce ar trebui să faci. Oare ştiu 
ceilalţi ce ar trebui să faci tu?! Cum ar putea să ştie?! Ei nu sunt tu. Doar 
tu ştii ce “ar trebui” să faci, iar tu o ştii urmandu-ti bucuria si, de 
asemenea, urmând acea senzaţie de contracție sau de “nu”, atunci când 
acestea apar la un nivel subtil şi profund. 

Aşa se trăieşte viaţa. Se trăieşte foarte simplu în clipa de faţă, dând 
atenţie momentului prezent. Acesta este primul tip de dăruire necesar: 
Să-ţi dăruieşti atenţia momentului prezent, la ceea ce este real şi adevărat 

şi care se iveşte chiar acum, în momentul prezent. Aşa vei afla ce trebuie 
să faci pentru a-ţi îndeplini planul de viaţă, pentru a fi iubitor, împăcat şi 
fericit. 

Dă atenţie momentului prezent! Nu da atenţie vocii din capul tău. 
Intoarce-ti atenţia de la vocea din cap la ceea ce apare aici-şi-acum, în 
acest moment. Fii atent la corpul şi simţurile tale, astfel încât să poţi 
simţi sfera mai subtilă a momentului prezent. Aceasta este sfera în care 
fiinţa ta trăieşte şi se exprimă, sfera unde îţi comunică direcţia sa. 

Cu toţii ştiţi cum este să trăiţi în armonie cu voi înşivă, pentru că, în 
multe momente ale zilei, deja o faceţi. Această fiinţă care sunteţi este 
ceea ce vă trăieşte viaţa şi, în multe momente din zi, ea se mişcă simplu şi 
spontan prin viata, fără gânduri. Multe dintre acţiunile voastre sunt 
făcute spontan, fără să vă gândiţi la ele. 

O înţelepciune înnăscută vă trăieşte viata, care este forța Vieţii, 
adevăratul Sine. Este aici, acum, trăindu-vă. Însă atunci când credeţi că 
sunteţi sinele fals, acesta preia controlul, ideile din capul vostru preiau 
controlul şi manifestati viata sinelui fals. 

Aşadar, în unele momente, trăiţi viaţa sinelui fals, iar lucrul ăsta este 
în regulă. Vă aduce experienţe şi lecţii pe care fiinţa voastră este fericită 
să le aibă. Fiinţa voastră este dispusă să aibă orice experienţă pe care o 
alege ego-ul. Nu o deranjează să aibă experienţe. Dar unele dintre 
experienţele pe care ego-ul le alege duc la suferință. Bineînţeles, fiinţa 
voastră nu este deranjată nici de asta. 

Totuşi, puteţi trăi viaţa cu mult mai multă graţie dacă, pur şi simplu, 
renuntati la mintea voastră egotică şi intraţi in acest flux al fiinţei voastre 
şi îl lăsaţi să vă trăiască, îl lăsaţi să vă mişte, îl lăsaţi să vorbească prin 
voi, îl lăsaţi să vă propulseze prin viaţă — pentru că el deja o face şi o va 
face mai des, dacă îi permiteti. 

Atunci cand îl lăsaţi să vă conducă în viata, descoperiţi că este o forță 
foarte generoasă. Spune “da” şi se dăruieşte în moduri minunate, la care 
mintea voastră nu s-ar fi gândit niciodată. Adevăratul vostru Sine este 
iubitor, generos şi interesat sa îi slujească pe ceilalţi. Dacă îi permiteti, o 
va face mult mai des decât o faceţi voi de obicei. Şi va şti când să spună 
“nu” şi când să nu urmeze anumite obligaţii sau pretenţii de “ar trebui” 
pe care mintea v-ar presa să le urmaţi. Unele dintre aceste obligaţii şi 
conditionari nu fac decât să vă epuizeze şi nu vă servesc cu adevărat. 

Înţelepciunea voastră lăuntrică este destul de înţeleaptă pentru a sti când 
ceva vă serveşte sau nu. 

În concluzie, pentru a deveni fiinţa generoasă şi iubitoare care eşti 
menit să fii, mai întâi, acordă atenţie momentului prezent. Cufundă-te în 
corp şi simţuri şi ieşi din minte. Asta iti va permite să percepi mişcarea 
subtilă a fiinţei interioare, direcţia în care se mişcă şi bucuria pe care o 
urmează. Şi “da”-urile, şi “nu”-urile — toate sunt acolo, la un nivel subtil, 
iar tu trebuie doar să le urmezi. 

Când spun că dăruirea este importantă şi cheia fericirii, nu spun că 
ar trebui să daruiesti în fiecare moment. Ar fi prea epuizant. Pentru a 
oferi în mod adecvat, trebuie să dai atenţie la aici-şi-acum, astfel încât să 
poţi rezona în mod firesc cu fiinţa ta atunci când ea spune “da” sau “nu”. 
Aceasta este cea mai adevărată şi mai adecvată dăruire şi iti va aduce, 
atât tie, cât şi celor din jur, cea mai mare fericire.» 

Capitolul 8 — Concluzie 


«Voi cunoaşteţi starea de Graţie — de Tacere, de Prezenta — de când 
erati copilaşi, înainte de a avea concepte şi convingeri despre diverse 
lucruri. Aţi simţit această puritate a fiinţei atunci şi o puteţi simţi şi 
acum. Desigur, ati avut nevoie să vă dezvoltați un limbaj, concepte şi 
sentimentul propriei identități. Acest lucru a fost firesc, a facut parte din 
creşterea voastră. Următoarea etapă de creştere este să treceţi dincolo de 
concepte şi credinţe la experienţa purității fiinţei voastre, dar având 
acum şi un simţ dezvoltat al sinelui şi capacitatea de a rationa si de a 
comunica. 

Dacă veţi rămâne în această stare de puritate suficient de mult timp, 
vă veţi îndrăgosti de viaţă. Vă veţi îndrăgosti de Dumnezeu şi veţi 
conştientiza că Dumnezeu este bunătate. Vă veţi recunoaşte ca fiind 
această bunătate şi veţi şti că asta-i Tot-ce-există şi tot ce a existat 
vreodată. Orice negativitate sau răutate este o uitare a acestei bunatati, 
rezultatul firesc al rătăcirii în credinţe false şi înţelegeri greşite. 

Acest lucru poate fi îndreptat prin corectarea acelor înţelegeri 
eronate, ceea ce am încercat, în parte, să fac — spunându-vă adevărul 
despre viata, anume că este bună, binevoitoare, generoasă şi protectoare. 
Când veţi şti acest lucru din adâncul inimii, vi se va schimba modul cum 
percepeti viata şi însăşi viata voastră. Veţi putea fi fericiţi, vă veţi elibera 
de frică şi negativitate, şi într-acolo vă indreptati cu toţii. 

Eliberati-va de credinţele false şi înțelegerile greşite şi veţi fi fericiţi. 
Aceasta este o învăţătură atât de simplă şi, totuşi, atât de greu de pus în 
practică, uneori. Nu sunteţi conştienţi de multe dintre convingerile 
voastre, iar la cele de care sunteţi conştienţi vă vine adesea greu să 
renuntati. Dar aceasta este lucrarea: să vă puneţi la îndoială părerile 
despre viata şi despre voi înşivă, să vă puneţi la îndoială gândurile 
negative şi să incepeti să va incredeti în alte convingeri, unele mai în 
acord cu Realitatea, cu Adevărul. 

Pentru a descoperi aceste convingeri, trebuie mai întâi să ajungeţi să 
cunoaşteţi Realitatea, Adevărul. Trebuie să percepeti direct Adevărul 
Realitatii, nu doar să aprobati intelectual ceea ce vă spun despre ea. Mai 
întâi, mintea voastră acceptă această înţelegere, dar apoi trebuie 
experimentată. Atunci o veţi crede şi veţi putea începe să o trăiţi, să o 

exprimati în lume. O experimentați când sunteţi foarte prezenţi în clipa 
de faţă. 

Pentru a cunoaşte Realitatea, trebuie să fiţi suficient de curajoşi ca 
să pasiti dincolo de concepţiile voastre despre viata — ceea ce v-au spus 
religiile că ar fi viata — şi să descoperiţi singuri ce este adevărat. Nu luaţi 
credinţele altora ca fiind adevărate fără să le examinati mai întâi, pentru 
a vedea dacă rezistă în faţa Adevărului: Vă fac ele mai fericiţi, mai 
iubitori, mai impacati? Acesta este testul. Credintele care nu vă ajută să 
trăiţi aşa cum v-am învăţat acum două mii de ani nu vă pot sluji astăzi. 
Omenirea încă se străduie să trăiască aşa cum v-am învăţat atunci, dar 
astăzi este mai posibil ca oricând să trăiţi în pace, iubire şi prosperitate 
alături de semenii voştri. 

Acest lucru poate părea imposibil, având în vedere starea lumii, dar 
tocmai având în vedere starea lumii, devine necesar — chiar imperativ — 
să găsiţi o modalitate de a trăi în pace unii cu alţii. Timpul se apropie de 
sfârşit pentru umanitate. Vă aflaţi la o răscruce de drumuri: Oare vă veţi 
autodistruge cu arme nucleare sau vă veţi uni ca o singură familie a 
umanității?! 

De câte războaie va mai fi nevoie ca să intelegeti inutilitatea 
războiului şi să adoptați înţelepciunea de a vă împărţi bogăţia cu semenii, 
ca soluția evidentă?! Oferiti-le celorlalţi alimente, cadouri, ajutor medical 
şi alte bunuri necesare, în loc de bombe. Aceasta este singura voastră 
speranţă. Soluţia este dăruirea, nu conflictul şi nici să vă ţineţi cu dinţii 
de interesele naţionale. La baza războiului stă ura, instigată de 
diferenţele religioase şi de alte diferenţe. 

Puneti-va la îndoială credinţele şi nu lăsaţi nicio credinţă să va 
împiedice de a-i privi pe ceilalţi ca pe voi înşivă şi de a le dărui celorlalţi 
ca vouă înşivă. Cum ar putea o credinţă care nu duce la iubire şi unitate 
să aparţină vreunei religii sau ideologii pretins drepte?! Aceea este o 
religie sau o ideologie imperfectă. 

Nu încercaţi să schimbaţi credinţele altora; nu veţi reuşi niciodată. 
Traiti în conformitate cu dragostea, iar oamenii va vor privi diferit. Nu 
încercaţi să îi cuceriti pe ceilalţi, ci câştigaţi-i prin iubire, generozitate, 
compasiune şi înţelegere. Dacă acestea sunt cheile fericirii voastre 
personale — şi chiar sunt — ele sunt şi cheile fericirii omenirii. Acesta a 
fost mesajul meu acum două mii de ani şi este mesajul meu şi astăzi. A 

fost revoluţionar atunci şi este revoluţionar şi acum. Vă adresez astăzi 
acelaşi mesaj: Iubiti-va unii pe alţii! Schimbati-va pe voi înşivă şi atunci 
veţi schimba lumea.» 

